
			ལོ་རབས་དེར། ལམ་ཡིག་ལ་ཆོག་མཆན་ཞུ་རྒྱུ་ཤིན་ཏུ་དཀའ་ཞིང་། ལྷག་ཏུ་བོད་མི་རྒྱ་གར་འཕགས་པའི་ཡུལ་ལ་འགྲོ་དགོས་ན་དེ་བས་ཀྱང་དཀའ་ངལ་ཆེ་བ་རེད། ཟླ་༥ཚེས་༨ ལ་མཐར་ལམ་ཡིག་གང་དགོས་ཚང་མ་བཟོ་ཐུབ་པར་གྱུར། 

			ཐེངས་འདིར། རྒྱ་གར་འཕགས་པའི་ཡུལ་ལ་ཕེབས་སྐབས་ཆོས་ཀྱི་རྗེ་ཉིད་ཀྱིས་ཉེ་གནས་བསོད་དོན། སྐུ་སྒེར་སྨན་པ་རིག་པ་དང་ང་བཅས་སློབ་མ་གསུམ་ཁྲིད་པར་མཛད།

			ཉེ་གནས་བསོད་དོན་ནི། མི་ལོ་མང་པོར་ཆོས་ཀྱི་རྗེ་ཉིད་ཀྱི་ཞབས་རྗེས་འབྲང་བའི་ཉེ་གནས་རེད། ལྷག་པར་དུ་ཆོས་ཀྱི་རྗེ་ཉིད་ཀྱི་སྐུ་ཚེའི་སྨད་ལ། ཁོང་བླ་མའི་སྐུ་དྲུང་དུ་བཞུགས་ནས་ཞབས་ཕྱི་མཛད་ཅིང་། མགྲོན་པོ་ཤིན་ཏུ་གལ་ཆེ་བ་རེ་ཆོས་ཀྱི་རྗེ་ཉིད་མཇལ་དུ་སླེབས་པ་ན། ཐམས་ཅད་ཁོང་གིས་ཐག་བཅད་ནས་བཀོད་སྒྲིག་བྱེད་པ་རེད།

			ཕྱི་རྒྱལ་ལ་འགྲོ་སྐབས། ཁོང་གིས་ཆོས་ཀྱི་རྗེ་ཉིད་ཀྱི་གསོལ་དཔོན་བྱས་ཤིང་། རྗེ་ཉིད་ལ་དཀྲུགས་ཇ་བཟོ་དགོས་ཡོད་པས། ཁོང་གིས་རྒྱབ་ལ་མེ་མདའ་ཞིག་ཁུར་བ་ལྟར། རྟག་ཏུ་དཀྲུགས་ཇ་བཟོ་སྣོད་ཅིག་ཁུར་གྱིན་ཡོད། ཐེངས་ཤིག གནམ་གྲུ་ལ་སྡོད་སྐབས། དཀྲུགས་ཇ་བཟོ་སྣོད་རིང་ཆེས་པས། ཁོང་གིས་འཕྲེད་ལ་མ་ཤོང་བར་རྟབ་རྟབ་པོར་གྱུར་ནས། སྐར་སྐོར་མང་པོ་བྱས་ཏེ་གྲུ་ཤག་གི་སྒོ་དུས་ཡུན་རིང་མོར་བཀག་པ་དྲན།

			ཁོང་ལ་ད་དུང་ཇ་བསྐོལ་སའི་གློག་སྣོད་ཅིག་ཡོད། སྣོད་དེའི་བསྒར་སྣེ་ཟུར་གསུམ་ཅན་ཡིན་ཞིང་། རྒྱ་གར་གྱི་མགྲོན་ཁང་མང་པོའི་ནང་ལ་བསྒར་ཁུང་མིག་གཉིས་ཅན་མ་གཏོགས་མི་འདུག་པས། ཁོང་གིས་བསྒར་ཁུང་དེ་དག་བསྣད་སོང་ཡོད་རྒྱུ་རེད་བསམས་ནས། ཤེད་ཀྱིས་བརྒྱབས་ཀྱང་མ་འགྲིག་ནས་གང་ཡང་མ་ཕན་པ་སོགས་བྱུང་བ་ཡང་དྲན།

			ད་ལྟ་ཁོང་དགུང་ལོ་བདུན་ཅུ་ལྷག་ལ་སླེབས་ཤིང་། བླ་ལུང་རི་ཁྲོད་དུ་མཚམས་ལ་བཞུགས་ཡོད།

			སྨན་པ་རིག་པ་ནི། ཆོས་ཀྱི་རྗེ་ཉིད་ཀྱི་སྐུ་སྒེར་སྨན་པ་གལ་ཆེ་ཤོས་དག་གི་ནང་ནས་གཅིག་རེད། ཁོང་གིས་ཆོས་ཀྱི་རྗེ་ཉིད་ཀྱི་སྐུ་ཁམས་བདེ་ཐང་ཡོང་བ་ལ་ཞབས་ཕྱི་མཛད་ནས་ལོ་མང་པོ་སོང་། རྗེ་ཉིད་རྒྱ་གར་དང་སིང་གྷ་ཕོར་ལ་བྱོན་སྐབས་ཁོང་ཁྲིད་པར་མཛད་ཅིང་། སྐུ་ཚེའི་སྨད་ཀྱི་སྨན་པ་གཙོ་བོ་ཡང་ཁོང་ཡིན་པ་རེད། སྨན་པ་རིག་པས་གསོ་རིག་སློབ་གྲྭ་ཚད་དང་ལྡན་པ་འགྲིམ་མ་མྱོང་ཡང་། སྨན་བཅོས་ལ་ཤིན་ཏུ་མཁས། ཁོང་གིས་བོད་ཀྱི་གསོ་བ་རིག་པ་ལ་ཅུང་ཟད་སྦྱོང་མྱོང་བར་མ་ཟད། ནུབ་ལུགས་གསོ་རིག་ཀྱང་སྦྱོང་མྱོང་བས། རྟག་ཏུ་ཆོས་ཀྱི་རྗེ་ཉིད་ལ་ཁྲག་ཤེད་འཇལ་བ་དང་། སྙུན་བརྟག་པ། ཁབ་རྒྱག་པ་སོགས་ཀྱི་ཞབས་ཕྱི་བྱེད་ཀྱིན་ཡོད། ཕྱི་རྒྱལ་ལ་འགྲོ་སྐབས། ཁོང་གིས་ནུབ་རེ་བཞིན་སྨན་སྒམ་གྱི་ཁ་ཕྱེས་ནས། སྨན་རིགས་སྣ་ཚོགས་པ་ཕར་ལས་ཚུར་ལས་མང་པོ་བྱེད་བཞིན་ཡོད་པ་ཡང་དྲན། 

			ཁོང་ཤེས་རབ་ཤིན་ཏུ་ཆེ་བས། རྒྱུན་དུ་དོན་དག་གལ་ཆེན་སྐོར་ནས་ངེད་ཅག་ལ་དྲན་སྐུལ་ཡང་གནང་། དཔེར་ན། ཆོས་ཀྱི་རྗེ་ཉིད་ཕྱིར་ཉིན་བླ་ཆེན་ཞིག་མཇལ་དུ་འབྱོན་དགོས་ན། དེ་ནུབ་ང་ལ་དར་ཁ་གྲ་སྒྲིག་བྱེད་དགོས་མིན་དྲིས་མ་ཐག་ངས་གྲ་སྒྲིག་དགོས་ངེས་ཅན་ཡིན་པ་ད་གདོད་ཤེས་པ་འོང་། 

			གལ་ཏེ་རྗེ་ཉིད་ཀྱིས་ཕར་ལ་དར་ཁ་འབུལ་དགོས་ཚེ། ངས་གྲ་སྒྲིག་བྱས་མེད་ན་ཤིན་ཏུ་སྟབས་མི་བདེ་བར་འགྱུར་འགྲོ་བ་རེད། 

			ཁོང་ཆོས་ཀྱི་རྗེ་ཉིད་ལ་དད་པ་ཤིན་ཏུ་ཆེ་ཞིང་། རྒྱ་གར་དུ་སླེབས་མ་ཐག་ཁོང་ཤིན་ཏུ་དགའ་ནས་ན་རེ། དམ་པ་འགའ་ཞིག་གིས་འཁོར་རྣམས་ཁྲིད་ནས་འཕུར་སོང་རབས་དམ་པ་དེ་དག་གི་རྣམ་ཐར་ནང་ལ་བཤད་རྒྱུ་འདུག ང་ཚོ་ལ་གཅིག་ལྟོས་དང་། ཉི་མ་གཅིག་གཉིས་ཀྱི་སྔོན་ལ་བོད་ན་ཡོད་ཅིང་། ད་ལྟ་ཆོས་ཀྱི་རྗེ་ཉིད་དང་མཉམ་དུ་འཕུར་ནས་རྒྱ་གར་འཕགས་པའི་ཡུལ་ལ་ཐོན་པ་རེད། འདི་ནི་མི་མང་པོས་རྨི་ལམ་ནང་དུ་ཡང་བསམ་མ་མྱོང་། འདི་བླ་མའི་རྫུ་འཕྲུལ་ཡིན་རྒྱུ་རེད་ཟེར། སྐབས་དེར་གནམ་གྲུའི་ནང་ལ་འདུག་མྱོང་མཁན་ཤིན་ཏུ་ཉུང་ཞིང་། ངེད་ཅག་ཚང་མ་ཡང་ཐེངས་དང་པོར་ཕྱི་རྒྱལ་ལ་ཕྱིན་པ་ཡིན་པས། ཁོང་གིས་གཏམ་དེ་གཟབ་ནན་གྱི་ངང་ནས་བཤད་པ་རེད། 

			ད་ལྟ་ཁོང་ཡང་དགུང་ལོ་བདུན་ཅུ་ལྷག་ལ་སླེབས་ཤིང་། རྟའུ་རྫོང་གི་རི་ཁྲོད་ཅིག་ཏུ་མཚམས་ལ་བཞུགས་ཡོད།

			ང་ནི་ཆོས་ཀྱི་རྗེ་ཉིད་འབྱོན་བཞུགས་མཛད་དུས་ཀྱི་དྲུང་ཡིག་དང་གསུང་སྒྱུར་མཁན་ཡིན། ཁོང་གཉིས་ཀྱི་ལས་ཀ་ལ་བསྡུར་ན། ངའི་ལས་ཀ་ལ་འཕྲལ་རྐྱེན་གྱི་འཕོ་འགྱུར་ཤིན་ཏུ་མང་ཞིང་། ཉིན་རེ་བཞིན་དོན་དག་ཅི་ཞིག་འབྱུང་མིན་གཏན་ཁེལ་ཤིན་ཏུ་དཀའ་བས། རྒྱུན་དུ་ཡུལ་དངོས་ཀྱི་འགྱུར་བ་དང་བསྟུན་ནས་བློ་རིག་གྲུང་པོར་སྒྲིམ་དགོས་པ་རེད། 

			༡༩༩༠ ལོའི་ཟླ་༥ ཚེས་༣༡ ནས་ཟླ་༦ ཚེས་༣ །

			ཆོས་ཀྱི་རྗེ་ཉིད་མགོ་ལོག་ནས་ཕྱིར་ཕེབས་ཏེ་བཞུགས་གདན་འཇགས་རྗེས། སློབ་ཚོགས་འདུས་པ་སྤྱི་ལ་འཇམ་དཔལ་ཞི་སྒྲུབ་དང་རྟེན་འབྲེལ་ཉེས་སེལ་གྱི་བཀའ་དབང་གནང། 

			བཀའ་དབང་མཇུག་གྲུབ་རྗེས། ཆོས་ཀྱི་རྗེ་ཉིད་ཀྱིས་ཕྱི་རྒྱལ་ལ་ཕེབས་འཆར་ཡིན་སྐོར་ཡོངས་ཁྱབ་ཀྱི་ཚུལ་དུ་བསྒྲགས་ཏེ་ཞལ་ནས། ད་རེས་ང་ལ་གཏེར་ཆོས་ཁ་ཤས་ལེན་རྒྱུ་ཡོད་པར་མ་ཟད། གནས་ཆེན་ཁག་ལ་མཇལ་སྐོར་དང་སྐྱེས་ཆེན་འགའ་རེ་ལ་མཇལ་འཕྲད་ཞུ་རྒྱུ་སོགས་ཡོད་པས། རྒྱ་གར་འཕགས་པའི་ཡུལ་ལ་འགྲོ་བ་འདིར་ང་ལ་དགོས་པ་ཆེན་པོ་ཡོད། ང་སྒར་ནས་སོང་ཚར་རྗེས་ཁྱེད་རྣམ་པ་གང་སར་འགྲོ་རྒྱུགས་མི་བྱེད་པར་སྔར་བཞིན་ཐོས་བསམ་སློབ་གཉེར་ལ་འབད་པ་ཆེ་ཐང་དུ་བྱེད་པའི་རེ་བ་ཤིན་ཏུ་ཆེ། ངས་དེ་སྔོན་ཁྱེད་རྣམ་པ་ལ་མདོ་སྔགས་ཀྱི་ཟབ་ཆོས་འགའ་རེ་བཤད་པའི་མཇུག་བཀྲ་ཤིས་བདེ་ལེགས་ངང་གྲུབ་པའི་དགའ་སྟོན་རྟེན་འབྲེལ་དུ། སང་ཉིན་ནས་བཟུང་ང་ཚོ་སྤྲོ་གསེང་ལ་འགྲོ་རྒྱུ་ཡིན་ཞེས་གསུངས། 

			དེ་རྗེས་ཆོས་ཀྱི་རྗེ་ཉིད་ཀྱིས་སློབ་ཚོགས་ཡོངས་ཀྱི་དབུ་ཁྲིད་ནས་འཛི་ཆེན་མདོར་ཕེབས་ཏེ་གུར་ཕུབ་ནས་སྤྲོ་གསེང་ཉམས་དགའ་བ་མཛད། སློབ་ཚོགས་རྣམས་ཀྱིས་རྡོ་རྗེའི་གླུ་གར་གྱི་མཆོད་པ་ཕུལ་ཞིང་གེ་སར་སོགས་འཁྲབ་སྟོན་བྱས་ནས་གཟིགས་མོ་ཕུལ། 

			དེ་དུས་གནུབས་ཟུར་ཡུལ་ཚོའི་སྐྱ་སེར་སློབ་མ་རྣམས་ཀྱིས་དམ་ཅན་སྡེ་བདུན་འཆམས་ནས་གཟིགས་མོ་འབུལ་འཆར་ཡོད་པ་ལ། འཆམ་ཉིན་གནོད་སྦྱིན་ཤན་པ་དམར་ནག་འཆམ་མཁན་གྱི་གྲྭ་པ་ལ་སྙུན་ཟུག་ཕོག་ནས་ཉལ་སར་ལྷུང་། གཞན་སུ་གཅིག་གིས་ཀྱང་འཆམ་མ་ཤེས་པར། དངོས་སུ་འཆམ་པའི་ཚེ་སྲུང་མ་དྲུག་མ་གཏོགས་མ་ཐོན་པས། ཀུན་གྱིས་རྗེ་ཉིད་ཀྱི་ཐེངས་འདིའི་ཕེབས་བསྐྱོད་ལ་རྟེན་འབྲེལ་འཆུག་རྐྱེན་དུ་འགྱུར་ཨེ་འགྲོ་བསམས་ནས་སེམས་ཁྲལ་ཆེན་མོ་ལངས་ཤིང་། རྗེ་ཉིད་ལ་ནི་གནས་ཚུལ་དེ་སྐོར་སུ་གཅིག་གིས་ཀྱང་ཞུ་མ་ཕོད། ཡིན་ན་ཡང་བློ་ཡུལ་ལས་འདས་པ་ཞིག་ལ། ཆོས་ཀྱི་རྗེ་ཉིད་ཀྱིས་གཟིགས་མོ་གནང་རྗེས་ཐུགས་དགྱེས་བཞིན་པའི་ངང་། གནོད་སྦྱིན་ཤན་པ་བླ་རུང་སྒར་ལ་ཤུལ་དུ་བསྡད་ནས་ཇོ་སེར་རྣམས་ལ་སྡོང་གྲོགས་བྱས་ཏེ་བསྟན་པ་སྲུང་དགོས་ཤིང་། སྲུང་མ་གཞན་དྲུག་པོ་རྣམས་ང་དང་མཉམ་དུ་རྒྱ་གར་ལ་འབྱོན་མཁན་དུ་གྱུར་སོང་། རྟེན་འབྲེལ་ཤིན་ཏུ་ཡག་ཅེས་གསུངས།

			ཐུགས་དགྱེས་པའི་སྤྲོ་གསེང་མཛད་སྐབས། ཉིན་དཀར་ང་དེ་རུ་སོང་ཞིང་། དགོང་མོ་ཕྱིར་ལོག་ནས་ཕེབས་བསྐྱོད་ལ་སྒོ་ཀུན་ནས་གྲ་སྒྲིག་སྣ་ཚོགས་བྱས།

			མི་རིང་བར་རྒྱ་གར་འཕགས་པའི་ཡུལ་ལ་མྱུར་དུ་འགྲོ་དགོས་པས། ཆོས་ཀྱི་རྗེ་ཉིད་ཀྱིས་སྐབས་སྐབས་སུ་ས་གནས་དེ་གའི་མི་ཆོས་ལོ་རྒྱུས་སོགས་ནས་བཀའ་འདྲི་མཛད་འོང་བས། ངས་ངེས་པར་དུ་སྔ་ས་ནས་ཡིག་ཆ་སྣ་ཚོགས་ལ་བལྟས་ཏེ་དེ་ཚོ་ལ་ཆ་རྒྱུས་ཡོད་པར་བྱེད་དགོས་ལ། དེ་དུས་དྲ་བ་མེད་ཅིང་། བརྡ་འཕྲིན་ལ་ཡང་ཡར་རྒྱས་ཆེན་པོ་ཕྱིན་མེད་པས་དེ་ཚོ་ལ་ལྟ་ཀློག་ཡག་པོ་དགོས་ན་ཤིན་ཏུ་དཀའ། ལན་རེར་མཁན་པོ་གཞན་གྱི་ས་ནས་དཔེ་ཆ་མི་གཡར་ཀ་མེད་དུ་གྱུར་ནས་ལྟ་ཀློག་བྱས་པ་ཡིན།

			སྐབས་དེར། མཁན་པོ་སྒེག་པ་ཞིང་ལ་ཕེབས་སོང་། ཁོང་ནི་ཆོས་ཀྱི་རྗེ་ཉིད་རྫ་ཆུ་ཁར་ཕེབས་ནས་སློབ་གཉེར་བྱེད་དུས་མཆེད་གྲོགས་བློས་ཐུབ་ཅན་ཞིག་ཡིན་པ་དང་། ངས་ཁོང་གི་སྐུ་མདུན་ནས་སྒྱུ་འཕྲུལ་གསང་བ་སྙིང་པོ་སོགས་ཀྱི་ཁྲིད་ལུང་མང་པོ་ཞུ་མྱོང་། ཁོང་ཞིང་བརྗེས་པའི་གཏམ་དེས་ང་རང་ཡུན་རིང་མོ་ཞིག་གི་བར་དུ་སེམས་པ་སྐྱོ་དུང་ངེ་བར་བྱས། ཁོང་གིས་སྒྲུབ་པ་ཉམས་བཞེས་སུ་མཛད་པའི་རྟོགས་བརྗོད་ཉུང་ངུ་ཙམ་ཞིག ཕྱིས་སུ་ངས་གསང་སྔགས་གྲུབ་ཐོབ་རྣམས་ཀྱི་རྟོགས་བརྗོད་རགས་ཙམ་གླེང་བ་ཞེས་པའི་དེབ་ནང་དུ་བྲིས་ཡོད། 

			སྤྲོ་གསེང་མཛད་ཚར་རྗེས། ཆོས་ཀྱི་རྗེ་ཉིད་གསེར་རྟ་རྫོང་ལ་ཕེབས་ཏེ་ཚོགས་འདུ་ལ་ཞུགས་པར་མཛད་ཅིང་། ཚོགས་འདུ་དག་ཀྱང་ཕྱི་རྒྱལ་ལ་ཕེབས་ནས་ཐུགས་གཟབ་གནང་དགོས་རིགས་སྐོར་ཤ་སྟག་རེད་འདུག 

			༡༩༩༠ ལོའི་ཟླ་༦ ཚེས་༤ །

			ཞོགས་པར་ཆོས་ཀྱི་རྗེ་ཉིད་ཕེབས་ཁར། གཉུག་མར་གནས་པའི་སློབ་མ་རྣམས་ལ་རྒྱ་གར་འཕགས་པའི་ཡུལ་ལ་ཕེབས་ན་དགོས་པ་ཆེ་ཚུལ་དང་། ཤུལ་དུ་བཞུགས་པའི་སློབ་བུ་རྣམས་ཀྱིས་ཐོས་བསམ་སློབ་གཉེར་ལ་འཐུས་ཤོར་འགྲོ་མི་རུང་ཚུལ་སོགས་ཀྱི་བཀའ་སློབ་བསྩལ། ཡིན་ན་ཡང་སློབ་བུ་རྣམས་ཀྱིས་རྗེ་ཉིད་ཕྱིར་ཕེབས་ཐུབ་མིན་མི་ཤེས་པས། སྤྱན་ཆབ་བསིལ་བཞིན་རྐང་བདས་ཀྱིས་ཕེབས་འཁོར་གྱི་ཕྱི་བཞིན་ཐག་རིང་མོའི་བར་དུ་རྗེས་སུ་བསྙེགས། 

			སློབ་མ་ཞིག་གིས་སྙན་ངག་བྲིས་པའི་ནང་། ཁོང་གིས་ཆོས་ཀྱི་རྗེ་ཉིད་ལ་ཕེབས་སྐྱེལ་ཞུ་སྐབས། ཐོག་མར་རྐང་བདས་ཀྱིས་སྐྱེལ་མ་ཞུས་ཤིང་། དེ་ནས་རྐང་བདས་ཀྱིས་རྗེས་མ་ཟིན་ཚེ་མིག་གིས་རྒྱང་མ་ནས་སྐྱེལ་མ་བྱས། རིམ་གྱིས་མིག་གི་མཐོང་ཡུལ་ལས་འདས་ཚེ། མཐར་སེམས་ཀྱིས་སྐྱེལ་མ་ཞུས་པ་དང་། རང་གི་སེམས་རྗེ་ཉིད་དང་འགྲོགས་ནས་རི་ལུང་མང་པོ་བརྒལ་ནས་སོང་བ་སོགས་བྲིས་འདུག ཁོང་གིས་བྲིས་པའི་སྙན་ངག་དེ་ལ་ཡིད་འགུལ་ཐེབས་མོ་ཡོད་ཅིང་། ཆོས་ཀྱི་རྗེ་ཉིད་རྒྱ་གར་འཕགས་པའི་ཡུལ་ནས་ཕྱིར་ཕེབས་རྗེས། ཚོགས་མང་ནང་དུ་རྩོམ་དེ་ལ་ཐུགས་འགུལ་ཐེབས་པའི་ཚུལ་གྱིས་ལེགས་པོ་ཡོད་པའི་བསྔགས་བརྗོད་མཛད། 

			སྒར་ནས་ཕེབས་ཐོན་རྗེས། ཆོས་ཀྱི་རྗེ་ཉིད་ཧོར་ཤུལ་ལ་བྱོན། སྐབས་དེར་གསེར་རྟ་རྫོང་སྲིད་གཞུང་གིས་དེ་ན་ཆུ་གློག་ས་ཚུགས་ཤིག་ལས་བཞིན་ཡོད་ཅིང་། རི་ལ་ཕུག་སྒོ་ཞིག་རྒྱག་བཞིན་པའི་སྒང་ལ། རྔ་ལ་སྟག་རྩེའི་ཟུར་ཞིག་ལ་སླེབས་ནས། ལག་རྩལ་ཇི་ལྟ་བུ་བཀོལ་ཀྱང་གང་ཡང་མ་ནུས་པར་རི་འབིགས་མ་ཐུབ་པར་ལུས་ཡོད་ཚེ། ཐབས་ཟད་འུ་ཐུག་ཏུ་གྱུར་པའི་གནས་སྟངས་འོག གསེར་རྟ་རྫོང་གི་མགོ་ཁྲིད་དང་ཆུ་གློག་ས་ཚུགས་ཀྱི་འགན་ཁུར་བ་རྣམས། སྔར་ནས་སྒར་ལ་ཡོང་སྟེ་རྗེ་ཉིད་ཀྱིས་བྱིན་རླབས་རེ་མཛད་དགོས་པའི་རེ་བསྐུལ་ཞུས་པ་ལ། ཆོས་ཀྱི་རྗེ་ཉིད་ཀྱིས་ཀུ་རེའི་ཚུལ་མཛད་དེ་ཞལ་ནས། ངས་བྱིན་རླབས་བྱས་ན་ཆོག་གི་འདུག་ཀྱང་། ངེད་ཅག་སྒར་ལ་ཡང་གློག་མེད་པས། ང་ཕྱི་རྒྱལ་ནས་ཕྱིར་ལོག་པའི་དུས་སུ། སྒར་ལ་ཡང་གློག་ཁྲིད་ཐུབ་པའི་རེ་བ་ཆེན་པོ་ཡོད་གསུངས། ཁོ་ཚོས་ཡང་ནས་ཡང་དུ་ཁས་བླངས་ཏེ། གློག་ཁྲིད་ཐུབ་པར་བྱེད་ངེས་ཡིན་ཞུས། དེའི་ཕྱིར། ཆོས་ཀྱི་རྗེ་ཉིད་ཧོར་ཤུལ་ཆུ་གློག་ས་ཚུགས་བརྒྱུད་ནས་འབྱོན་སྐབས། ཕེབས་འཁོར་ལས་བབས་ཏེ། ཞལ་རྔ་ལ་སྟག་རྩེ་ལ་ཕྱོགས་ནས་འདོན་པ་གསུངས་ཏེ་ཆེད་དུ་བྱིན་རླབས་མཛད། དེ་ནས་མུ་མཐུད་དུ་ལམ་ལ་ཆས།

			 ཆོས་ཀྱི་རྗེ་ཉིད་ཀྱིས་བྱིན་རླབས་མཛད་རྗེས། འཕྲལ་དུ་འབིགས་དཀའ་བའི་གནས་གང་ཡང་མེད་པར་གྱུར་ནས། རི་ཕིགས་ཏེ་ཆུ་ལེགས་པར་འདྲེན་ཐུབ་པ་བྱུང་བར་ཐོས་སོ། །

			༡༩༩༠ ལོའི་ཟླ་༦ ཚེས་ ༥ ནས་ཟླ་༦ ཚེས་༡༥ །

			ཆོས་ཀྱི་རྗེ་ཉིད་བྲག་འགོ་དང་རྟའུ་རྫོང་གི་དགོན་སྡེ་ཁ་ཤས་ལ་ཞོར་དུ་ཕེབས་ནས། ས་གནས་དེ་གའི་ཆོས་དད་མང་ཚོགས་ལ་ཆོས་འབྲེལ་གསུངས།

			༡༩༩༠ ལོའི་ཟླ་༦ ཚེས་༡༥ ནས་ཟླ་༦ ཚེས་༡༨ །

			ཆོས་ཀྱི་རྗེ་ཉིད་དར་རྩེ་མདོ་ལ་ཕེབས། དཀར་མཛེས་ཁུལ་སྤྱི་བདེ་ལས་ཁུངས་དང་། ཆོས་ལུགས་དོན་གཅོད་ལས་ཁུངས། སྲིད་གྲོས། ནང་བསྟན་མཐུན་ཚོགས་བཅས་ཀྱི་བཞུགས་མོལ་ཚོགས་འདུ་ལ་ཞུགས་པར་མཛད། 

			འཚོགས་འདུའི་སྟེང་ནས། ཆོས་ལུགས་མི་སྣ་ཁ་ཤས་ཀྱིས་ཆོས་ཀྱི་རྗེ་ཉིད་རྒྱ་གར་འཕགས་པའི་ཡུལ་དུ་ཕེབས་པ་ལ་དོགས་པ་ཟོས་ནས་བར་ཆད་འགའ་རེ་བརྩམས། 

			སྐབས་དེའི་སྤྱི་བདེ་ལས་ཁུངས་ཀྱི་མགོ་ཁྲིད་ཅིག ཆོས་ཀྱི་རྗེ་ཉིད་ཀྱི་ལོ་མང་པོའི་རིང་གི་གྲོགས་པོ་རེད། ཁོ་ཆང་ལ་དགའ་ཞིང་། ལུས་ཚོན་པོ་ཡོད་པ་དང་སྐད་ཅ་ཆོད་ཆེན་བཤད་མཁན་ཞིག་ཡིན། ཕྱི་དྲོར་ང་ཁོའི་སར་སོང་ནས། གནས་ཚུལ་ཐམས་ཅད་བཤད་དེ་རོགས་རམ་ཞུས། ཁོས་ཆང་འཐུང་མ་ཐག་པར་ཐུག་སྟེ་ར་བཟི་ནས་འདུག ལྕེ་ཅུང་ཟད་དིག་པ་དང་བཅས་ཏེ། དོན་དག་དེ་ངས་སྒྲུབ་ཡོང་། ཅི་ཡང་མི་སྐྱོན། ཞེས་ཁས་བླངས། ཁོ་ཅུང་ཟད་བཟི་འདུག་པས། བཟི་དྭངས་རྗེས་བརྗེད་ཨེ་འགྲོ་བསམས་ནས་ང་སེམས་ཁྲལ་ལངས་ཀྱང་། མ་བསམས་ས་ནས་ཕྱིར་ཉིན་ཞོགས་པར་སླར་ཡང་ཁོ་འཚོལ་དུ་འགྲོ་སྐབས་ཁོས་ཕྱི་ནང་གི་འབྲེལ་བ་ལེགས་པོར་བྱས་ནས་ཁྲིགས་སེ་བཞག་འདུག

			ཆོས་ཀྱི་རྗེ་ཉིད་རྒྱ་གར་ལ་ཕེབས་ཐེངས་དེར། ཁོས་རོགས་རམ་ཆེན་པོ་ཞུས་པས་མི་ཚད། ༡༩༩༣ལོར་རྗེ་ཉིད་ཨ་རི་ལ་ཕེབས་སྐབས་ཀྱང་། ཁོས་སྐབས་ཀུན་ཏུ་གློག་ལྗང་བསྒྲོན་རྐྱང་བྱས་ནས། ཕྱི་ལོགས་སུ་ཕེབས་ཐོན་མཛད་པ་ལ་ཞབས་ཕྱི་མང་པོ་ཞུས་སོང་། གལ་སྲིད་ཁོ་མེད་ན། ཕྱི་རྒྱལ་ལ་འབྱོན་ཐེངས་གཉིས་ཀར་གོ་སྐབས་ཅུང་ཟད་དཀའ་བར་འདུག་སྙམ།

			དུས་དེ་ནས་བཟུང་། དོན་དག་རེ་ཡོད་ཚེ་ངས་རྟག་ཏུ་ཁོ་འཚོལ་གྱིན་ཡོད། ལ་ལ་ཆོས་ཀྱི་རྗེ་ཉིད་སྐུ་སྒེར་གྱི་དོན་ཡིན་ཞིང་། ལ་ལ་ནི་སྒར་གྱི་དོན་རེད། ཁོས་ཚང་མ་ལ་རོགས་མང་པོ་བྱས་ནས་ཕན་ཐོགས་ཡག་པོ་བྱས་སོང་། 

			དོན་དུ་ཁོ་ནི་སྒེར་གྱི་དད་མོས་དང་ཉམས་ལེན་ཡོད་པའི་མི་ཞིག་ཡིན་ལ། ལོ་ཁ་ཤས་ཀྱི་གོང་ནས་ཚེ་ལས་འདས་པ་རེད། 

			༡༩༩༠ ལོའི་ཟླ་༦ ཚེས་༡༩ །

			ཆོས་ཀྱི་རྗེ་དང་ངེད་སྐུ་འཁོར་བཅས་རླངས་འཁོར་གསུམ་ལ་བསྡད་དེ། དར་མདོ་ནས་ལམ་ལ་ཆས་ཏེ་ཁྲིང་ཏུའུ་ལ་སོང་། དེའི་ཕྱི་བཞིན་ད་དུང་རྗེ་ཉིད་ལ་ཕེབས་སྐྱེལ་ཞུ་བའི་རླངས་འཁོར་གཞན་ཁ་ཤས་ཡོད།

			ཨར་ཇག་རི་བོའི་ལ་བརྒལ་སྐབས། འཁོར་ལམ་ཤིན་ཏུ་མི་བདེ། ད་ལྟ་ཕུག་ལམ་དང་ཨར་འདམ་གྱི་རྒྱ་ལམ་ཡོད་པ་དང་མི་འདྲ་བར། དེ་དུས་རི་ལམ་ཞིག་ལས་མེད་ཅིང་། དེ་ཡང་རྐྱང་ལམ་ཙམ་ཞིག་རེད། ལ་བརྒལ་ནས་འགྲོ་དགོས་པའི་རླངས་འཁོར་ཐམས་ཅད་ཕྱི་དྲོར་གཏོང་ཞིང་། ལ་བབས་ནས་འགྲོ་དགོས་པའི་རླངས་འཁོར་སྔ་དྲོར་གཏོང་། ཁ་བ་ཆེན་པོ་བབས་པའི་རྐྱེན་གྱིས་ལམ་ངོས་ཤིན་ཏུ་འདྲེད་སླ་བར་གྱུར་ནས། འགྲིམ་འགྲུལ་དོན་རྐྱེན་མང་པོ་བྱུང་འདུག རླངས་འཁོར་མང་པོ་འགྲོ་མི་ཕོད་པར་གྱུར་ནས་ལམ་འགྲམ་དུ་བཞག་སྟེ། འཁོར་ལམ་ཡང་ཤིན་ཏུ་དོག་པོར་བཟོས་འདུག་པས། ངེད་ཅག་གི་རླངས་འཁོར་མ་ཐར་ནས་ཡུན་རིང་པོར་སྒུག་དགོས་བྱུང།

			ངེད་ཅག་གི་རླངས་འཁོར་ལ་བརྒལ་ནས་འགྲོ་ཚེ། འཁོར་ལམ་ནི་སྔར་ལས་ཀྱང་ཉེན་ཁ་ཆེ་བར་གྱུར། རི་མགོར་སྨུག་པ་འཐིབས་ནས་ལམ་མི་མཐོང་ཞིང་། ལམ་ཤིན་ཏུ་འདྲེད་སླ་ལ་ཧ་ཅང་དོག་མོ་རྐྱང་རེད། ལམ་ཟུར་དུ་རླངས་འཁོར་མང་པོ་འགྱེལ་འདུག་ཅིང་། ཐ་ན་རླངས་འཁོར་གཅིག་ནི་གནས་དེ་ནས་ཐད་ཀར་གཡང་ལ་ལྷུང་བ་སོགས་བྱུང་། ངེད་ཅག་གིས་འཁོར་ལོ་ལ་ལྕགས་ཐག་དཀྲིས་ཡོད་ཀྱང་། རླངས་འཁོར་ནི་ད་དུང་ཡང་བརྟན་པོར་འགྲོ་མི་ཐུབ་པས། ཅུང་ཟད་ཅུང་ཟད་རེ་བྱས་ཏེ་མདུན་ཕྱོགས་ལ་ནུད་ནས་སོང་། 

			ཁྲིང་ཏུའུ་ལ་དེ་ནུབ་ཧ་ཅང་འཕྱི་མོར་སླེབས། ལོ་རབས་དེར་མགྲོན་ཁང་འགའ་ཡང་མེད་པས། ངེད་ཅག་སི་ཁྲོན་ཞིང་ཆེན་མི་རིགས་དོན་གཅོད་ཁང་གི་སྣེ་ལེན་ཁང་དུ་བསྡད། དེ་ན་ཆ་རྐྱེན་ཡང་ཅུང་ཟད་བཟང་པོ་ཡོད་པར་རྩི་ཆོག སྣེ་ལེན་ཁང་དེ་ལ་བརྩེགས་གཉིས་ཡོད་ཅིང་། ཆོས་ཀྱི་རྗེ་ཉིད་བརྩེགས་གཉིས་པར་བཞུགས་ལ། ངེད་ཅག་ཞབས་དྲུང་བ་རྣམས་བརྩེགས་དང་པོའི་ཁང་མིག་ཆུང་ངུ་ཞིག་གི་ནང་ལ་ཅི་ཤོང་བྱས་ཏེ་བསྡད།

			ཟླ་དྲུག་པའི་ཁྲིང་ཏུའུ་ནི་སྒར་གྱི་གྲང་རླུང་ཤུར་ཤུར་ལ་མི་འདྲ་བར་འཇིག་རྟེན་ཁ་ཁ་ཞིག་རེད། གནམ་གཤིས་འཐིབས་ཤིང་ཚ་བ་ཤིན་ཏུ་ཆེ་བ་དང་། ཁང་པའི་ནང་ལ་རླུང་འཁོར་མེད་པས། ངེད་ཅག་ཚང་མ་རྔུལ་ཆུ་ཁྲོམ་མེ་བར་གྱུར། སྣེ་ལེན་ཁང་དུ་དུག་སྦྲང་ཡང་མང་བས། སྦྲང་ཡོལ་མེད་ནས་ལུས་པོ་ཚང་མ་འབུས་རྨུགས་ཏེ་དམར་འབུར་རེ་བྱས། ཅུང་དྲགས་ས་ཞིག་ལ། ཆོས་ཀྱི་རྗེ་ཉིད་གཟིམ་སའི་ཁང་མིག་ནང་དུ་སྦྲང་ཡོལ་འདུག་པས། རྗེ་ཉིད་གཟིམ་རན་ཁར། ངས་རྒྱུན་དུ་སྦྲང་ཡོལ་གྱི་སྣེ་ལེགས་པོར་བཀབ་ནས། དུག་སྦྲང་ཡོད་མེད་ཞིབ་མོར་བལྟ་ཞིང་། དེ་རྗེས་གཟོད་གློག་གསོད་ཀྱི་ཡོད། 

			གློག་འོད་ཡོད་ན་ཆོས་ཀྱི་རྗེ་ཉིད་གཟིམ་མི་འོང་ཞིང་། འདུལ་བའི་སྡེ་སྣོད་ལས་དགེ་སློང་རྣམས་སྒྲོན་འོད་ཀྱི་ངོགས་སུ་ཉལ་ན། ཆོས་དང་མི་མཐུན་པར་གསུངས་པས། ངས་ལག་གློག་ཅིག་རྗེ་ཉིད་ཀྱི་སྔས་ཟུར་ལ་བཞག་ནས་གློག་ཚང་མ་གསོད་ཀྱི་ཡོད་ཅིང་། རྗེ་ཉིད་ཀྱི་སྐུ་ཁམས་མི་བདེ་བ་བྱུང་ན། ཁོང་གིས་ང་ལ་སྨན་གང་ཞིག་དགོས་པ་སོགས་ཀྱི་གསུང་བྱོན་ཡོང་བས། ངས་སྨན་དེ་དང་ཆུ་ཁོལ་རྣམས་ཁོང་གི་ཕྱག་གིས་ཟིན་ས་ཞིག་ལ་བཞག་ནས་འགྲོ་ཡི་ཡོད། 

			དེ་རྗེས་ཀྱི་ཟླ་ངོ་དྲུག་གི་ནང་། ང་ནི་ཉིན་རེ་བཞིན་ཆོས་ཀྱི་རྗེ་ཉིད་ཀྱི་གཟིམས་ཁང་ནང་ནས་ཆེས་མཐའ་མར་ཕྱིར་འོང་བ་དང་། ཞོགས་པར་ཆེས་ཐོག་མར་ནང་དུ་འཛུལ་མཁན་དེ་ཡིན་པར་གྱུར། 

			ཞོགས་པ་སྔ་མོར་ཆོས་ཀྱི་རྗེ་ཉིད་གཟིམས་ལས་བཞེངས་ཁར། ངས་སྔོན་ནས་གཟིམས་ཁང་གི་སྒོ་རུ་སྒུག་བཞིན་ཡོད། རྗེ་ཉིད་ཀྱིས་གློ་བསལ་བའི་གསུང་ངམ། ཡང་ན་ཞལ་འདོན་སྒྲོག་པའི་གསུང་ཐོས་པའི་དུས་སུ། ལྡེ་མིག་གིས་གཟིམས་ཁང་གི་སྒོ་ཕྱེ་ཞིང་། ནང་དུ་ཐོན་རྗེས་ངས་རྟག་ཏུ་རྗེ་ཉིད་ཀྱིས་ཕྱག་ཕྲེང་བགྲང་གིན་འདུག་པ་མཐོང་ཞིང་། ཡུན་རིང་མོ་ཞིག་ཏུ་གསུང་མི་འབྱོན་པར་བཞུགས་རྐྱང་མཛད་སྲོལ་ཡོད། 

			ཆོས་ཀྱི་རྗེ་ཉིད་གཟིམ་ལས་བཞེངས་ཏེ་ཤམ་ཐབས་མནབས་ཚེ། ངས་ཁོང་ལ་སྐུ་ཆིངས་བཅིང་བར་རོགས་བྱེད་ཀྱིན་ཡོད། རྗེ་ཉིད་ཀྱི་སྐུ་ཆིངས་ནི་བལ་གྱིས་བསླེས་པའི་སྐུ་ཆིངས་སེར་པོ་ཞིག་ཡིན་ཞིང་། སྐུ་སྐེད་ལ་ཕུར་པ་ཞིག་འདྲེན། རྗེ་ཉིད་སྐུ་བོངས་ཤིན་ཏུ་ཆེ་བས། ངས་ཁོང་ལ་སྐུ་ཆིངས་བཅིང་བའི་རོགས་བྱེད་སྐབས་ལག་གཉིས་བསྣོལ་ནས་ཟིན་དཀའ་བ་འོང་། ཐོག་མར་རྗེ་ཉིད་ཀྱི་སྐུ་ལ་ངས་རེག་མི་ཕོད་ཅིང་། ཕྱིས་སུ་ག་ལེར་གོམས་ལོབས་སུ་སོང་རྗེས། ཅུང་ཟད་དྲག་ཏུ་ཕྱིན་འདུག་ཀྱང་། ད་དུང་ཡང་སྔར་བཞིན་སེམས་འཚུབ་སེ་བ་འོང་། 

			དེའི་དུས་སུ། ཆོས་ཀྱི་རྗེས་རྟག་ཏུ་ང་ལ་བཀའ་འདྲི་སྣ་ཚོགས་མཛད་སྲོལ་ཡོད། དཔེར་ན། དེ་རིང་ངེད་ཚོ་གང་དུ་འགྲོ་དགོས། གནས་དེ་ལ་ལོ་རྒྱུས་ཅི་འདྲ་ཞིག་འདུག ལས་རིམ་ལ་བཀོད་སྒྲིག་གང་འདྲ་བྱས་ཡོད། 

			དེ་རིང་ངེད་ཚོ་སུ་ལ་གཏུག་དགོས། མི་དེའི་ལོ་རྒྱུས་རྒྱུ་མཚན་གང་འདྲ་ཞིག་རེད། 

			མཉམ་དུ་འོང་བའི་མི་ཆེ་གེ་མོས་ཅི་བྱེད་ཀྱི་འདུག ཅི་བཤད་ཀི་འདུག

			དེ་རིང་ཚེས་དུ་རེད། གཟའ་གང་རེད། སྒར་ནས་འོངས་ནས་ཞག་དུ་རེད་སོང་།

			ཁྱོད་ཀྱིས་ཉེ་ཆར་གསར་འགྱུར་གང་ཞིག་མཐོང་། ས་གནས་དེ་ལ་རིག་གནས་ཡུལ་སྲོལ། བཟའ་བཏུང་གོམས་གཤིས་གང་འདྲ་འདུག་སོགས་བཀའ་འདྲི་སྣ་ཚོགས་མཛད་འོང་།

			ཆོས་ཀྱི་རྗེའི་ཞལ་ནས། མི་ཟེར་བ་དེ་སྒྱེ་ནང་དུ་བཅུག་པ་ལྟར་ཅི་ཡང་མི་གོ་མཁན་ཞིག་མིན་པར། འཇིག་རྟེན་འདི་ལ་རྒྱུས་ཡག་པོ་ཡོད་ན་བཟང་ཞེས་རྟག་ཏུ་གསུངས། དེའི་ཕྱིར། ཁོང་གང་དུ་ཕེབས་ཀྱང་། ཆོས་འཇིག་རྟེན་གཉིས་ཀྱི་བྱ་བ་ཆེ་ཆེ་ཆུང་ཆུང་ཐམས་ཅད་ལ་ཐོག་མར་འདྲི་རྟོག་མཛད། དེ་ལས་གཞན། ཆོས་ཀྱི་རྗེའི་ཐུགས་རིག་ཤིན་ཏུ་བཟང་བས། ཁོང་གི་ཐུགས་ལ་བཞག་པའི་བྱ་བ་གང་ཡིན་ཡང་། ལོ་མང་པོའི་རྗེས་སུ་བསྐྱར་དུ་གསུང་སྐབས་ཕལ་ཆེར་ཇི་མ་ཇི་བཞིན་རང་གསལ་ལྷང་ངེར་གསུང་ཐུབ་མཁན་ཞིག་ཡིན་པ་རེད། 

			ཆོས་ཀྱི་རྗེའི་ཞབས་ཕྱི་བྱེད་མཁན་ང་ལ་མཚོན་ན། ཕྱོགས་མང་པོ་ནས་གནོན་ཤུགས་ཆེན་པོ་ཞིག་ཅི་ལ་མེད། ༡༩༩༠ ལོའི་ལོ་རབས་དེར། ངས་ཡི་གེར་བལྟ་བ་དང་གཞན་ལ་སྐད་ཆ་འདྲི་བ་ཁོ་ན་ལས་ཅི་ཡང་མི་འོང་ཞིང་། ཁྱད་པར་དུ་ཕྱི་རྒྱལ་ལ་ཐོན་རྗེས། སྐད་བརྡ་མི་འཕྲོད་པའི་རྐྱེན་གྱིས། རྟག་ཏུ་ས་གནས་དེ་གའི་བོད་མི་འཚོལ་དགོས་བྱུང་ནས་གནས་ཚུལ་འདྲ་མིན་ལ་རྒྱུས་ལོན་ཞིབ་པར་བྱས་ཏེ། ཕྱིར་ཉིན་ཞོགས་པར་རྗེ་ཉིད་ལ་སྐུ་ཆིངས་འཆིང་བཞིན་སྙན་གསན་ཕུལ་བ་ཡིན། 

			སྐུ་ཆིངས་བཅིངས་ཚར་རྗེས། ངས་ཁྲུས་གཞོང་ནང་ལ་ཆུ་རན་པར་བླུགས་ཏེ་གུས་པ་ཆེན་པོའི་སྒོ་ནས་རྗེ་ཉིད་ལ་འབུལ་ཞིང་། རྗེ་ཉིད་ཀྱིས་ཐད་ཀར་ཕྱག་གཉིས་ཀྱིས་ཞལ་བཀྲུ་བ་དང་། ལག་རས་ཀྱིས་གཙང་མར་ཕྱི་ལ། དེ་ནས་སྟབས་བདེའི་ངང་ནས་ཚེམས་བཀྲུ་བ་རེད།

			གསོལ་ཇ་བཞེས་སྐབས། རྗེ་ཉིད་ཀྱིས་བོད་ཀྱི་ལུགས་སྲོལ་ལྟར་ཉིད་ལ་ཆེད་དུ་སྤྱོད་པའི་ཞལ་ཕོར་ཡོད་པ་དེའི་ནང་ལ་གསོལ། རྗེ་ཉིད་ཀྱིས་གཡང་ཊི་དཀར་པོའི་ཞལ་ཕོར་ཞིག་ཆེས་རྒྱུན་ལྡན་དུ་སྤྱོད་བཞིན་ཡོད་ཅིང་། ས་ཆ་གང་དུ་ཕེབས་ཀྱང་། དེའི་ནང་དུ་གསོལ་ཆུ་དང་གསོལ་ཇ་བཞེས་པ་རེད། ངས་དེ་རྟག་ཏུ་འབྲལ་མེད་དུ་འཁྱེར་གྱིན་ཡོད་པ་དང་། ཆག་གྲུམ་འཆོར་བར་འཇིགས་ཏེ་གཟབ་གཟབ་བྱས་ནས་ལེན་ཞིང་། གཟབ་གཟབ་བྱས་ཏེ་འཇོག་གི་ཡོད། རྗེ་ཉིད་ཀྱིས་གསོལ་ཚར་རྗེས། ངས་གཟབ་ནན་གྱིས་རྗེའི་ཕྱག་ནས་ཚུར་ལེན་ཞིང་། ཆེད་སྤྱོད་ཀྱི་ལག་རས་ཤིག་ཡོད་པ་དེས་ལེགས་པོར་ཕྱིས་ནས། ཕོར་ཤུབས་ནང་དུ་འཇོག་པ་དང་། དེ་ནས་བག་ཟོན་དང་བཅས་ཏེ་ཁུག་མའི་ནང་དུ་ཉར་གྱི་ཡོད། ཆོས་ཀྱི་རྗེ་ཉིད་རྒྱ་གར་འཕགས་ཡུལ་ནས་ཕྱིར་ཕེབས་རྗེས། ལག་རས་དེ་ང་ལ་གནང་སོང། དེའི་སྟེང་དུ་རྗེ་ཉིད་ཀྱི་དྲི་བསུང་གིས་ཁྱབ་ཡོད་པས། ངས་ད་བར་དུ་ཉར་ཚགས་བྱས་ཡོད། 

			ལོ་དེར། ངས་ཉིན་རེ་བཞིན་དུ་ཆོས་ཀྱི་རྗེ་ཉིད་ལ་ཞབས་ཕྱི་དེ་ལྟར་ཞུས་པས། ད་ལྟ་བསམ་བློ་བཏང་ན། དེ་དག་ཚང་མ་རྨི་ལམ་ལྟ་བུ་ཞིག་ཅི་ལ་མིན། 

			༡༩༩༠ ལོའི་ཟླ་༦ ཚེས་༢༠ །

			ཆོས་ཀྱི་རྗེ་ཉིད་སྔོན་ཆད་རྒྱ་ཡུལ་ལ་ཕེབས་མྱོང་ཡང་། ས་ཆ་དེའི་སྔོ་ཚལ་ད་དུང་གོམས་ལོབས་སུ་མ་སོང་བས། རྒྱུན་དུ་གཙོ་ཆེར་རྩམ་པ་གསོལ་བཞིན་ཡོད། མཚམས་ལ་ལར་འབྲས་ཆན་གྱི་ནང་ལ་མར་ཅུང་ཟད་རེ་འཕངས་ནས། ཞལ་ཁམ་རེ་ཟུང་ཙམ་གསོལ། ཆོས་ཀྱི་རྗེ་ཉིད་ཀྱིས་གསོལ་བ་བཞེས་སྐབས་ཟ་ཐུར་མི་སྤྱོད་པར། རྒྱ་གར་བ་བཞིན་ཐད་ཀར་ཕྱག་གིས་བཟུང་ནས་གསོལ། 

			གསོལ་ཚར་རྗེས་ང་ཚོས་རྗེ་ཉིད་ལ་གཙང་ཤོག་ཕུལ་ནས་ཁོང་གིས་ཕྱག་ཕྱི་བ་རེད། རྒྱ་ཡུལ་ལ་བཞུགས་སྐབས། གོམས་གཤིས་དེ་གཞན་ལ་མི་འདྲ་བར་མཚར་མོ་ཡོད་པ་ལྟ་བུར་སྣང་ཡང་། རྒྱ་གར་འཕགས་པའི་ཡུལ་ལ་ཕེབས་རྗེས། དེ་ནི་ཆེས་རྒྱུན་ལྡན་ལྟ་བུར་གྱུར། 

			མི་ཡུལ་ས་མཐའ་ན་དཀའ་ངལ་ཤིན་ཏུ་ཆེ་བས། ཆོས་ཀྱི་རྗེ་ཉིད་ཀྱིས་གསོལ་བ་ཅུང་ཟད་བཟང་པོ་རེ་གསོལ་ཐུབ་པའི་ཆེད་དུ། ཐེངས་ཤིག ངས་སྣེ་ལེན་ཁང་གི་འགྲམ་ལ་ཟ་ཁང་ཆུང་ཆུང་ཞིག་འདུག་པ་མཐོང་བས། ཁོ་ཚོ་ལ་ཚྭ་དང་སྣུམ་ལས་བྲོ་རྫས་གཞན་གང་ཡང་མ་བླུགས་པར་ཚལ་དཀར་ཆུང་ངུ་ཞིག་རྔོ་རུ་བཅུག བློ་ཡུལ་དུ་མེད་པ་ཞིག་ལ། ཆོས་ཀྱི་རྗེ་ཉིད་ཀྱིས་གསོལ་རྗེས་ཐུགས་ཤིན་ཏུ་དགྱེས་ནས། ཕྱག་གི་མཐེ་བོང་སྒྲེང་བཞིན་ཞལ་ནས། འདི་ཧ་ཅང་ཞིམ་པོ་འདུག ཁྱོད་ཀྱིས་གང་ནས་ཁྱེར་ཡོང་བ་ཡིན་ཞེས་གསུངས། 

			མཐར་ཆོས་ཀྱི་རྗེ་ཉིད་ཀྱི་ཐུགས་ལ་འཕྲོད་པའི་ཚོད་མ་ཞིག་རྙེད་པས། ང་དགའ་བ་ལ་ཚད་མ་བྱུང་། ཕྱིས་སུ་ས་ཆ་རེ་ལ་ཕེབས་ཐོན་པ་ན། ངས་ཅི་ནུས་ཀྱིས་ཟ་ཁང་བཙལ་ནས་ཚལ་དཀར་ཆུང་ངུ་དེ་དང་འདྲ་བ་རེ་བཟོ་རུ་བཅུག་པ་ཡིན། ཡིན་ན་ཡང་རྒྱ་གར་འཕགས་ཡུལ་ལ་ཕེབས་རྗེས། ཐེངས་ཁ་ཡར་ལ་བཙལ་ཀྱང་བློ་ལ་འཕྲོད་པོ་རང་ནི་རྙེད་མ་སོང་། 

			ཆོས་ཀྱི་རྗེ་ཉིད་ཕྱི་རྒྱལ་ལ་འབྱོན་བཞུགས་ཀྱི་སྐབས་སུ་སྐུ་ལུས་བདེ་ཐང་ལ་དམིགས་ནས། ཁྲིང་ཏུའུ་ལ་རྒྱའི་སྨན་པ་ཞིག་ཡོད་པ་དེས། རྒྱ་སྨན་ཧ་ཅང་མང་པོ་བྱིན་སོང་། ངེད་ཅག་ས་ཚུགས་རེ་རེ་ལ་འབྱོར་བ་ན། ཐོག་མར་སྨན་བསྐོལ་ས་རེ་ཨེ་རྙེད་བལྟས་ནས་བསྐོལ་བ་དང་། ལེགས་པོར་བསྐོལ་ཟིན་རྗེས། དམ་བེ་ཞིག་གི་ནང་ལ་བླུགས་ནས་འཁྱེར་ཞིང་། དུས་ཐོག་ཏུ་རྗེ་ཉིད་ཀྱི་སྐུ་མདུན་ལ་འབུལ་གྱི་ཡོད། རྒྱ་སྨན་དེ་དག་ཅུང་ཟད་མང་ཆེས་པས། རྗེ་ཉིད་རྒྱ་གར་འཕགས་ཡུལ་ལ་ཕེབས་འབྱོར་བྱུང་ནས་ཡུན་རིང་མོ་ཞིག་གི་རྗེས་སུ་གཟོད་ཚང་མ་གསོལ་ཐུབ་པ་བྱུང་། 

			ཆོས་ཀྱི་རྗེ་ཉིད་ཀྱིས་སྐབས་སྐབས་སུ་ཕོ་སྨན་དང་། རྣལ་འབེབས་སྨན། གཟེར་འཇོམས་སྨན། ད་དུང་སྙིང་ལ་ཕན་པའི་སྨན་སོགས་ནུབ་སྨན་ཡང་གང་འཚམ་བསྟེན་བཞིན་ཡོད། སྨན་དེ་ཚོ་ལ་ཞོར་གནོད་ཡོད་ཀྱང་། རྗེ་ཉིད་ཀྱི་སྐུ་ལུས་མི་བདེ་བའི་དུས་སུ་སྨན་དེ་ཚོ་གསོལ་དགོས་པའི་ཚུལ་ཡང་སྟོན་པར་མཛད།

			གནས་མཇལ་ལ་ཕེབས་པའི་ཟླ་བ་དྲུག་གི་རིང་། ཆོས་ཀྱི་རྗེ་ཉིད་ཀྱི་སྐུ་ལུས་བདེ་ཞིང་ཐང་བས། སྙུན་གཞི་ཚབས་ཆེན་རང་ཅི་ཡང་མ་བྱུང་།

			༡༩༩༠ ལོའི་ཟླ་༦ ཚེས་༢༡ །

			སི་ཁྲོན་ཞིང་ཆེན་གྱི་བོད་རིགས་སྤུན་ཟླའི་སྣེ་ལེན་གཞུང་ལས་ཁང་དང་། ཆོས་ལུགས་ལས་ཁུངས་བཅས་ཀྱིས། ཆོས་ཀྱི་རྗེ་ཉིད་ལ་ཆེད་དུ་ཕེབས་སྐྱེལ་ཞུ་བའི་གསོལ་སྟོན་བཤམས། གསོལ་སྟོན་སྟེང་ལ་ཅོག་ཙེ་ཆེན་མོ་གཉིས་བསྒྲིགས་ནས། སྡེ་ཁག་གཉིས་ཀྱི་མགོ་ཁྲིད་སོ་སོར་བསྡད། 

			ཁོ་ཚོས་ངེད་ཅག་ལ་ཆང་འདེགས་སྐབས། ཕོར་ནང་དུ་བླུགས་པ་ནི་ཁོལ་ཁོལ་ཁུ་ནག་ཡིན་པར་འདུག སྐབས་དེར་སྲིད་གཞུང་ནང་ཁུལ་མ་གཏོགས་ཚོང་ཁྲོམ་སོགས་ནས་བཏུང་ཁུ་དེ་འདྲ་ཉོ་ཤིན་ཏུ་དཀའ། འདི་ནི་ངའི་མི་ཚེའི་ནང་ནས་ཁོལ་ཁོལ་ཁུ་ནག་མཐོང་ཐེངས་དང་པོ་ཡིན། ཐོག་མར་ཨ་རག་ཡིན་རྒྱུ་རེད་བསམས་ཏེ། ཟུར་གྱི་མི་ལ་ལན་ཁ་ཤས་དྲིས་རྗེས། གཟོད་ཨ་རག་མིན་པར་ཤེས། ངས་ཁམ་གང་ཚོད་ལྟ་བྱས་པས། བྲོ་བ་མཚར་མོ་ཞིག་འདུག་ཀྱང་ཞིམ་པོ་གདའ་བའི་སྣང་བ་སྐྱེས། དེ་ཡང་ལོ་ན་གཞོན་པའི་སྟོབས་ཀྱིས་གསར་བྱུང་དངོས་པོ་དང་དུ་ལེན་པའི་ནུས་པ་ཆེ་བའི་རྐྱེན་གྱིས་ཡིན་ལས་ཆེ། 

			དུས་དེ་ནས་བཟུང་། ང་ཁོལ་ཁོལ་ཁུ་ནག་ལ་བློ་འཐད་པ་བྱུང་ཞིང་། ཕྱིས་སུ་མི་མང་པོས་དེ་འཐུང་ན་བདེ་ཐང་ལ་གནོད་པས། མ་འཐུང་ན་དགའ་ཞེས་ཟེར་ནས་བསྐུལ་མ་བྱུང་བས། ངས་ད་གདོད་དེ་འཐུང་བའི་སྲེད་པ་ག་ལེར་མེད་པར་བྱས་པ་ཡིན།

			གསོལ་སྟོན་སྟེང་དུ་སྐྲ་ལྟག་རྒྱབ་ལ་ཤད་པའི་མགོ་ཁྲིད་རྒས་པ་ཞིག་འདུག་པ་དེ། ཆོས་ཀྱི་རྗེ་ཉིད་ལ་དད་གུས་ཆེ་ཞིང་། ཁོས་ཁོལ་ཁོལ་ཁུ་ནག་ཕོར་གང་ལག་ཏུ་བཏེགས་ནས། རྗེ་ཉིད་རྒྱ་གར་འཕགས་ཡུལ་ནས་དགོངས་བཞེད་བཞིན་དུ་ཡུལ་སྐོར་ཕུན་སུམ་ཚོགས་པོ་ཡོང་བ་དང་། གང་མྱུར་ཕྱིར་ཕེབས་ཐུབ་པའི་འཚམས་འདྲི་རྟེན་འབྲེལ་ཞུས། དེ་ལོར། ངེད་ཚོས་ཕྱི་རྒྱལ་ལ་འགྲོ་བའི་རྒྱུ་མཚན་གཙོ་བོ་ཡང་། ནང་པའི་གནས་ཆེན་ཁག་ཏུ་ཡུལ་སྐོར་ལ་འགྲོ་རྒྱུ་ཡིན་ཞེས་ཆོག་མཆན་ཡི་གེའི་ཐོག་ལ་བཀོད་ཡོད།

			ཉིན་དེར། མགོ་ཁྲིད་ལ་ལ་རྗེ་ཉིད་ལ་དད་གུས་ཆེན་པོ་མེད་པར་འདུག་པས། རྗེ་ཉིད་ལ་ལྟ་བའི་མིག་གིས་ཀྱང་ཆུང་ལྟ་བྱེད་པའི་རྣམ་འགྱུར་བསྟན། 

			ཡིན་ན་ཡང་ཆོས་ཀྱི་རྗེ་ཉིད་ལ་མི་སེམས་རྗེན་པར་གཟིགས་པའི་ཐུགས་རིག་ཤིན་ཏུ་རྣོན་པོ་ཡོད་པའི་ཁྱད་ཆོས་ལྡན་པས། རྣམ་འགྱུར་མི་འདྲ་བ་སྟོན་པའི་མི་དེ་ཚོ་གཟིགས་སྐབས། རྣམ་པ་གཞན་ཞིག་གིས་དེ་ལ་གསུང་འབྱོན་ཞིང་། གསོལ་སྟོན་གཅིག་གི་ཚེ། རྗེ་ཉིད་ཀྱིས་མི་ཐམས་ཅད་ལ་བསམ་པའི་འཁྱེར་སོ་གང་ཡོད་ལག་མཐིལ་ལ་སྐྱུ་རུ་ར་བཞག་པ་ལྟར་གསལ་བོར་གཟིགས་ནས། ཐམས་ཅད་དགའ་ཞིང་མགུ་བར་འོང་བ་མཛད།

			དགོང་ཟས་གསོལ་ཚར་རྗེས། ཆོས་ཀྱི་རྗེ་ཉིད་ཀྱིས་ང་སྐུ་མདུན་དུ་བོས་ཏེ་ཞལ་ནས། སང་ཉིན་ནས་བཟུང་། ངེད་ཚོས་གནས་མཇལ་བྱེད་པའི་མགོ་རྩོམ་རྒྱུ་རེད། ཕྱིན་ཆོད་ཀྱི་ཟླ་བ་འགའ་ཞིག་གི་ནང་། ཁྱོད་ཀྱིས་ང་ལ་གོས་དང་ཡི་གེ་སོགས་ཀྱི་ལམ་ཆས་རྣམས་ཚགས་བྱེད་རོགས་དགོས། ད་དུང་ཡི་གེ་ལ་འབེབས་རྒྱུ་ཡང་འགའ་རེ་ཡོད་རྒྱུ་རེད། ད་རེས་ངེད་ཚོས་གནས་མང་པོ་ལ་མཇལ་སྐོར་བྱ་རྒྱུ་ཡིན་ཞིང་། ཁྱད་པར་དུ་གུ་རུ་རིན་པོ་ཆེའི་གནས་ལ་ཕྱིན་རྗེས། ངའི་ཉམས་སྣང་ལས་རིན་ཐང་ཅུང་ཟད་ཡོད་པའི་ཆོ་གའམ་ཡང་ན་དག་སྣང་ཆོས་སྐོར་འགའ་རེ་ཤར་ནའང་ཐང་བས། འཕྲལ་དུ་ཡི་གེར་མ་ཕབ་ན། ཅུང་ཟད་འགོར་རྗེས་འཇའ་ཡལ་བ་ལྟར་མེད་པར་འགྱུར་འགྲོ་བས། ཁྱོད་ཀྱིས་ངེས་པར་དུ་དེ་ལ་གྲ་སྒྲིག་ཡག་པོ་བྱེད་དགོས། དེ་ལས་གཞན་ད་རུང་ངའི་སྲིང་མོ་ཨ་ནེ་མེ་སྒྲོན་ལ་ཡང་ལྟ་རྟོག་ལེགས་པོ་གྱིས། མོས་རབ་ཏུ་བྱུང་བ་རྣམས་ལ་ལམ་ཆས་འཁུར་འཇུག་གི་མེད་ཀྱང་། གནམ་གྲུའི་ནང་ལ་འདུག་པ་སོགས་ཀྱི་དུས་སུ། ཁྱོད་ཀྱིས་རོགས་རེ་བྱེད་རྒྱུ་མ་འཆུག་ཅེས་བཀའ་བསྩལ་སོང་། 

			དེ་རྗེས། ཆོས་ཀྱི་རྗེ་ཉིད་ཀྱིས་སྤྱོད་འཇུག་ནང་གི་ཚིགས་སུ་བཅད་པ། གང་ཚེ་ལྟ་བར་འདོད་པ་འམ། །ཅུང་ཟད་དྲི་བར་འདོད་ན་ཡང་། །མགོན་པོ་འཇམ་དབྱངས་ཁྱེད་ཉིད་ནི། །གེགས་མེད་པར་ཡང་མཐོང་བར་ཤོག །ཅེས་པ་དེ་གསུང་བཞིན། ཕྱག་ཏུ་བསྣམས་པའི་དར་ཁ་རྗེ་བཙུན་འཇམ་པའི་དབྱངས་ཀྱི་སྐུ་མདུན་དུ་འཕངས་མཛད་པ་དང་། འཕྲལ་དུ་རླུང་གིས་ཕར་བརྔུབས་སོང་བ་ལྟར་རྗེ་བཙུན་འཇམ་པའི་དབྱངས་ཀྱི་ཐུགས་ཀར་འཐེན་ནས་སོང་ཞིང་། ས་ལ་མ་ལྷུང་བར་བརྟན་པོར་དཔྱངས་ནས་འདུག 

			ཆོས་ཀྱི་རྗེ་ཉིད་ཐུགས་དགྱེས་ནས་བཞད་མོ་མཛད་དེ་ཞལ་ནས། མཐའ་མར་རྗེ་བཙུན་འཇམ་པའི་དབྱངས་ཀྱིས་ལེན་ཁ་ཉན་སོང་། ༡༩༨༧ ལོར་རི་བོ་རྩེ་ལྔ་ནས་ངས། ཇོ་ཇོ་གྲོགས་ལ་བཀུག་ནས། །ངེས་མེད་ཡུལ་དུ་འཁྱམ་འགྲོ། །དགའ་སྐྱོ་འཕེལ་བའི་ལྟད་མོ། །མང་པོ་མིག་གིས་མཐོང་ཡོང་། །ཞེས་སྨོན་ལམ་བཏབ་ཡོད་པས། ད་ལྟ་ནས་བཟུང་། རྗེ་བཙུན་འཇམ་པའི་དབྱངས་ཀྱི་བྱིན་རླབས་ལ་བརྟེན་ཏེ། འཛམ་བུ་གླིང་གི་ས་ཆ་མང་པོར་སོང་ནས་བསྟན་པ་དང་སེམས་ཅན་གྱི་དོན་བསྒྲུབ་རྒྱུ་ཡིན། ཕྱིན་ཆད་སེམས་དགའ་བའི་རྣམ་པ་དང་ཡིད་སྐྱོ་བའི་སྡུག་བསྔལ་སོགས་གང་ལ་ཐུག་ཀྱང་། དེ་དག་ཚང་མ་གཞན་དོན་སྒྲུབ་པའི་ཆ་རྐྱེན་ཞིག་ཏུ་རྩི་རྒྱུ་ཡིན་ཞེས་གསུངས། དེ་དང་མཉམ་དུ། རྗེ་ཉིད་ཀྱིས་ངེད་ཅག་སྐུ་འཁོར་རྣམས་ལ་ཡང་གསོལ་བ་སྨོན་ལམ་དེ་ལྟ་བུ་བྱེད་དུ་བཅུག་པར་མཛད།

			ཕྱི་དྲོར། ཏཱ་ལའི་བླ་མ་སྐུ་ཕྲེང་ན་རིམ་དབྱར་བཞུགས་མཛད་ས་ནོར་བུ་གླིང་གར་མཇལ་སྐོར་ལ་ཕེབས། དོ་དམ་པས་ཆོས་ཀྱི་རྗེ་ཉིད་གཏེར་ཆེན་ལས་རབ་གླིང་པའི་ཡང་སྤྲུལ་ཡིན་པ་ཤེས་རྗེས། ཆེད་དུ་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་གཟིམ་ཁང་གི་སྒོ་ཕྱེས། གཟིམ་ཁང་དེ་མང་ཚོགས་ལ་མཇལ་ཁ་གནང་གི་མེད་པ་དང་། དེའི་ནང་ལ་ཏཱ་ལའི་བླ་མས་སྤྱོད་པར་མཛད་པའི་གཟིམ་ཁྲི་དང་བཞུགས་གདན་ཡོད་པ་དག ཏཱ་ལའི་བླ་མ་ཕེབས་མ་ཐག་པ་ཡིན་པ་ལྟར་སྔར་དང་འདྲ་བར་བཀོད་ནས་འདུག

			ངེད་ཚོས་མཇལ་སྐོར་གྲུབ་རྗེས། ཆོས་ཀྱི་རྗེ་ཉིད་ཀྱིས་འཕྲལ་དུ། ང་གཅིག་པུ་འདི་ན་ཅུང་ཟད་འདུག་དགོས་པ་ཡོད། ཁྱོད་ཚོ་ཕྱིར་སོང་ནས་སྒོ་རྒྱོབས་ཤོག་གསུངས། རྗེ་ཉིད་ཀྱི་སྐུ་གོང་མ་དང་ཏཱ་ལའི་བླ་མ་སྐུ་ཕྲེང་བཅུ་གསུམ་པ་གཉིས་ཀྱིས་ཐུགས་བསྐྱེད་སྨོན་ལམ་རྒྱ་ཆེན་པོ་མཉམ་དུ་མཛད་མྱོང་ཡོད་པས། ངེད་ཚོས་རྗེ་ཉིད་ལ་གཏེར་རེ་འདོན་རྒྱུ་ཡོད་པ་རེད་བསམས་ནས། གློ་བུར་དུ་ཕྱིར་སོང་བ་ཡིན། 

			སྐར་མ་བཅུ་ལྷག་གི་རྗེས། རྗེ་ཉིད་ཕྱིར་བྱོན་ནས་ཅི་ཡང་མ་གསུངས་ཤིང་གཏེར་རྫས་བླངས་ཡོད་མེད་ངེད་ཚོས་ཀྱང་མ་མཐོང་། རྗེ་ཉིད་ཀྱི་ཞལ་རས་སྐྱོ་གདུང་གིས་གང་འདུག་པས། ངེད་ཚོས་ཚིག་གཅིག་ཀྱང་འདྲི་མ་ཕོད།

			དེར་ཡོད་དོ་དམ་པ་རྣམས་ཆོས་ཀྱི་རྗེ་ཉིད་ལ་དད་གུས་ཤིན་ཏུ་ཆེན་པོ་ཡོད་པར་འདུག་པས། རྗེ་ཉིད་ཀྱིས་ཐམས་ཅད་ལ་ཕྱག་དབང་དང་བྱིན་རླབས་མཛད། 

			༡༩༩༠ ལོའི་ཟླ་༦ ཚེས་༢༤ །

			ཆོས་ཀྱི་རྗེ་ཉིད་ར་མོ་ཆེར་ཕེབས། དེ་ན་བདག་ཅག་གི་སྟོན་པ་ཤཱཀྱ་ཐུབ་པའི་སྐུ་བརྙན་དགུང་ལོ་བརྒྱད་པའི་སྐུ་ཚད་ཅན་བཞུགས་ཡོད། རྗེ་ཉིད་ཕེབས་སྐབས། མཇལ་ཁ་ལ་ཡོང་བའི་མི་ཇེ་བས་ཇེ་མང་དུ་སོང་བས། ངེད་ཚོས་མཇལ་སྐོར་མཚོན་ཙམ་བྱེད་པ་ལས། ཡུན་རིང་བསྡད་ནས་སྨོན་ལམ་འདེབས་སྟབས་མི་བདེ་བར་གྱུར། 

			དེ་རྗེས། ཕོ་བྲང་པོ་ཏ་ལར་འགྲོ་འཆར་བྱས་ཀྱང་། ཆོས་ཀྱི་རྗེ་ཉིད་དེ་ཉིན་སྐུ་ཁམས་མ་བདེ་ནས་མ་ཕྱིན། 

			དེ་དུས་སྔ་མོ་ཞིག་ནས། བླ་མ་དང་མཉམ་དུ་ཕོ་བྲང་པོ་ཏ་ལ་དང་ཇོ་ཁང་གི་མདུན་ནས་འདྲ་པར་ཞིག་ལེན་ཐུབ་པའི་རེ་བ་ཤིན་ཏུ་ཆེ་ཡང་། བླ་མ་ཁོང་འདྲ་པར་ལེན་རྒྱུར་ཐུགས་མི་དགྱེས་པའི་ཐོག་ལ། ལྷ་ས་ལ་ཕེབས་འབྱོར་རྗེས་སྤྱན་སྔར་ལས་ཀྱང་མི་བདེ་བར་གྱུར་པས། པར་ཆས་ཀྱི་འཁྱུག་སྒྲོན་གྱིས་བླ་མའི་སྤྱན་ལ་མི་བདེ་བ་བཟོ་བར་དོགས་ནས་རེ་བ་དེ་མ་ཞུས་པ་ཡིན།

			ཆོས་ཀྱི་རྗེ་ཉིད་སྒར་ལ་ཡོད་དུས། སྤྱན་གྱིས་ཡིག་འབྲུ་གསལ་བོར་གཟིགས་ཐུབ་པ་ཙམ་དུ་ཡོད་མོད། ལྷ་ས་ལ་ཕེབས་འབྱོར་རྗེས། མི་ལ་གཟིགས་ན་མཐོང་བ་ཙམ་ལས། ཡིག་འབྲུ་རབ་རིབ་ལས་མི་གཟིགས་པའི་ཚད་དུ་གྱུར། མི་ཕལ་བ་ཞིག་འདི་འདྲའི་ཚད་ལ་ལྷུང་ན། ཡུན་རིང་མོར་ཆོས་འཆད་པ་ལ་ཤིན་ཏུ་དཀའ་བ་འོང་ཡང་། རྗེ་ཉིད་ཀྱི་སྤོབས་པ་ལ་ནི་ཅི་ཡང་མ་གནོད། དེ་ཡང་ཆོ་ག་ཕལ་མོ་ཆེ་ཁོང་གི་ཐུགས་ལ་ཡོད་པས། དབང་བསྐུར་བའི་དུས་སུ་དཔེ་ལ་གཟིགས་མི་དགོས། མདོ་སྡུད་པ་སོགས་ཉིན་རེའི་ཞལ་འདོན་ཐམས་ཅད་ཀྱང་ཐུགས་ཐོག་ན་ཡོད། དཔེ་ལ་གཟིགས་དགོས་པའི་ཆོས་ཁྲིད་ཆེན་མོ་རེ་གསུང་དགོས་ན། རྗེ་ཉིད་ཀྱིས་དཔེ་ཆའི་མགོ་ནས་རྔ་མའི་བར་སྒྲ་སྒམ་ནང་དུ་སྒྲ་ལེན་དུ་འཇུག་ཅིང་། ཆོས་ཁྲིད་གསུང་བའི་སྐབས་སུ་ཚན་པ་རེ་གསན་རྗེས་འཕྲལ་དུ་སྡོད་བཅུག་ནས་གསུང་མགོ་རྩོམ། ༡༩༩༠ ལོར་སྤྱན་ལ་མི་བདེ་བ་བྱུང་ནས་༢༠༠༤ ལོར་སྐུ་ཞི་བར་མ་གཤེགས་ཀྱི་བར་གྱི་མི་ལོ་བཅོ་ལྔའི་རིང་། རྗེ་ཉིད་ཀྱིས་འདི་ལྟར་མཛད་ནས་ཆོས་ཁྲིད་གསུངས་ཤིང་། ཐུགས་སྤོབས་འདི་ལྟ་བུ་ནི་སྐྱེ་བོ་ཕལ་བའི་བསམ་ཡུལ་ལས་འདས་པ་ཁོ་ན་རེད།

			བླ་རུང་ཆོས་སྡེ་དང་བདུད་འཇོམས་སྐུ་ཕྲེང་དང་པོའི་བར་ལ་འབྲེལ་བ་ཤིན་ཏུ་ཟབ་མོ་ཡོད་པའི་རྐྱེན་གྱིས་ཡིན་ན་ཐང་། ཆོས་ཀྱི་རྗེ་ཉིད་བདུད་འཇོམས་སྐུ་ཕྲེང་གཉིས་པ་འདི་ལ་དད་གུས་ཤིན་ཏུ་ཆེ་ཞིང་། ཁོང་མཇལ་འདོད་ཆེན་མོ་ཡོད་སྐོར་ཐེངས་མང་པོར་གསུངས། ཕྱིས་སུ་བདུད་འཇོམས་སྐུ་ཕྲེང་གཉིས་པ་སྐུ་གཤེགས་ཁར། ཞིང་ཁམས་གཞན་ལ་དགོངས་པ་གཏད་དེ་ལོ་གསུམ་བཞི་ཙམ་ལ་གྲ་སྒྲིག་མཛད་སྐབས། མི་གཞན་ལ་གསུང་གང་ཡང་མ་བྱོན་པར་འདུག དུས་དེ་ནས་བཟུང་། རྗེ་ཉིད་ཀྱིས་སྐུ་དྲུང་དུ་ཡོད་པ་རྣམས་ལ་ངེད་གཉིས་ཚེ་འདིར་མཇལ་འཕྲད་གནང་བའི་གོ་སྐབས་མེད་སོང་སྙམ་པ་ཞིག་ཤར་གསུངས། དུས་སྐབས་དེ་ནི་དུས་རབས་ཉི་ཤུ་པའི་ལོ་རབས་བརྒྱད་ཅུ་པའི་ནང་ཡིན་ཞིང་། སྐྱེས་བུ་ཆེན་མོ་ཁོང་རྣམ་པ་གཉིས་ལ་འབྲེལ་གཏུག་བྱེད་པའི་ཐབས་གང་ཡང་མེད་པ་རེད་འདུག་ཀྱང་། ཕྱིས་སུ་གོ་བསྡུར་བ་ན། རྗེ་ཉིད་ཀྱིས་རེ་བ་ཆུང་དུ་ཕྱིན་ནས་རྩོལ་བ་བཏང་སྙོམས་སུ་བཞག་པའི་དུས་དེ་ཉིད། བདུད་འཇོམས་སྐུ་ཕྲེང་གཉིས་པས་ཞིང་ཁམས་གཞན་ལ་དགོངས་པ་གཏད་པའི་དུས་ལ་ཏག་ཏག་ཁེལ་འདུག 

			བདུད་འཇོམས་དགོན་ནས་རྡོག་ཐོན་མཛད་དེ། རྗེ་ཉིད་དེའི་ཉེ་འཁོར་ལ་ཆགས་པའི་ཨ་ཏི་དགོན་ལ་ཕེབས། དགོན་པ་འདི་ནི་བལ་པོའི་རྒྱལ་པོ་ཞིག་གིས་བཞེངས་ནས་ཇོ་བོ་རྗེ་དཔལ་ལྡན་ཨ་ཏི་ཤ་ལ་ཕུལ་བར་གྲགས་ཤིང་། དི་པཾ་ཀ་རིའི་ལྷ་ཁང་ཞེས་ཀྱང་ཟེར། དགོན་པའི་ནང་ལ་འབུམ་པོ་ཏི་བཞི་བཞུགས། དེ་ནི་དཔལ་མགོན་འཕགས་པ་ཀླུ་སྒྲུབ་ཀླུའི་ཕོ་བྲང་ལ་བྱོན་ནས་ཆོས་གསུངས་རྗེས། ཀླུ་རྒྱལ་གྱིས་ཆོས་ཀྱི་དྲིན་གཟོ་བའི་ཕྱིར་ཡོན་དུ་ཕུལ་ཞིང་། མིའི་ཡུལ་ལ་སྔ་ན་མེད་པར་གྲགས། བལ་པོའི་སྲིད་གཞུང་གིས་རིག་དངོས་དེ་ལ་མཐོང་ཆེན་པོ་བྱས་ནས། ནམ་རྒྱུན་མང་ཚོགས་ལ་མཇལ་ཁ་སྟེར་གྱིན་མི་འདུག་ཀྱང་། ངེད་ཅག་གིས་འབྲེལ་བ་བརྒྱུད་ནས་ད་གདོད་མཇལ་བའི་སྐལ་བ་བྱུང་བ་དང་། དེ་ནས་མ་ཧཱ་ཀཱ་ལའི་སྐུ་ཞིག་བཞུགས་པ་མཇལ། དེ་ནི་འཕགས་པ་ཀླུ་སྒྲུབ་ཀྱིས་མ་ཧཱ་ཀཱ་ལའི་སྐུ་བརྒྱ་རྩ་བརྒྱད་བཞེངས་པ་ལས་གཅིག་ཡིན་པར་གྲགས། 

			ཉིན་དེར་ང་བདུད་འཇོམས་དགོན་ལ་འགྲོ་བའི་དུས་སུ་མཁན་པོ་ཞིག་ལ་འཕྲད་བྱུང་། ཁོང་གིས་སྔར་བླ་རུང་སྒར་ནས་སློབ་གཉེར་བྱེད་མྱོང་ཞིང་། ཁོང་ནས་ངས་དགོན་པའི་དགེ་འདུན་པ་རྣམས་ལ་ཚད་མ་རིགས་གཏེར་བཤད་དགོས་པའི་བསྐུལ་མ་ཡང་ཡང་བྱུང་བ་ལ། ངས་ཐེངས་འདིར་ལས་རིམ་ཤིན་ཏུ་བྲེལ་ཆེ་བའི་དབང་གིས་མི་འོང་བས། ཐེངས་རྗེས་མར་ལྟ་ཆོག་ཞུས། འོན་ཀྱང་ཁོང་གིས་ཆེས་ནན་ཆེར་ཡང་ཡང་བསྐུལ་མ་བྱུང་བ་ལ་བརྟེན་ནས། ངོས་ལེན་མི་བྱེད་ཀ་མེད་དུ་གྱུར།

			ཆོས་ཀྱི་རྗེ་ཉིད་ཀྱི་ལས་རིམ་ལ་ཤུགས་རྐྱེན་མི་ཐེབས་པའི་ཆེད་དུ། ངས་མཚན་མོ་གཉིད་རྒྱུའི་དུས་ཚོད་ཇེ་ཉུང་ལ་གཏོང་བ་ལས་ཐབས་གཞན་མ་རྙེད། ཉིན་རེའི་ཞོགས་པ་ཆུ་ཚོད་ལྔ་པའི་གོང་ནས་བདུད་འཇོམས་དགོན་ལ་སོང་ནས། ཚད་མ་རིགས་གཏེར་ཆོས་ཐུན་གཅིག་ཚར་རྗེས། ཆུ་ཚོད་དྲུག་ཕྱེད་ཀྱི་སྔོན་ལ་ཕྱིར་ལོག་ཐུབ་པར་བྱས། རྫོང་ནང་དགོན་ནས་བདུད་འཇོམས་དགོན་ལ་སྤྱི་ལེ་གཅིག་ལྷག་ཡོད་ཅིང་། ལམ་ལ་ས་ཀོང་དང་རྡོ་འབུར་མང་བས་ཅུང་ཟད་འགྲོ་མི་བདེ་བར་འདུག མཚམས་ལ་ལར་རྗེ་ཉིད་གཟིམས་ཚར་རྗེས། མཚན་ཐོག་ཐགས་ལ་བདུད་འཇོམས་དགོན་ལ་སོང་ནས། ཕྱིར་ཉིན་ཞོགས་པ་སྔ་མོར་ཆོས་ཐུན་ཚར་ཐུབ་པར་བྱས་ནས་ཕྱིར་ལོག་པ་ཡང་ཡོད། 

			ཉིན་དཀར་བྱ་བ་ཅུང་ཟད་མང་བ་དང་། ང་ཡང་ངལ་ཞིང་དུབ་ནས་དགོང་མོ་ཤིན་ཏུ་འཕྱི་མོར་གྱུར་སྐབས་གཟོད་དཔེ་ཁྲིད་ལ་གྲ་སྒྲིག་བྱེད་པའི་དུས་ཚོད་འོང་། ཉིན་རྟག་པར་འདི་ལྟར་ཕར་འགྲོ་ཚུར་འོང་བྱེད་དགོས་པས། དཀའ་ངལ་ཅུང་ཟད་ཆེ་ཡང་། ཚོགས་མང་ལ་ཆོས་དོན་དུ་གཉེར་བའི་བློ་རྒྱ་ཆེན་པོ་ཡོད་པར་མ་ཟད། ང་ལ་ཡང་ཆོས་འཆད་པའི་འདོད་པ་ཤུགས་ཆེན་པོ་ཡོད་པ་གཉིས་ནང་འདོམས་པའི་ཁར། ངས་སྒར་ནས་རིགས་གཏེར་ལན་གྲངས་ཁ་ཤས་ལ་བཤད་མྱོང་བས། དཔེ་ཁྲིད་ལ་གྲ་སྒྲིག་བྱེད་པར་དཀའ་ངལ་མང་པོ་མེད། དེའི་རྐྱེན་གྱིས་བལ་པོ་ལ་འདུག་སྐབས། ངས་འདི་ལྟར་ཚད་མ་རིགས་གཏེར་ཉི་མ་བཅུ་ལྷག་གི་ཁོངས་སུ་བཤད་ནས་མཇུག་གྲུབ་པར་བྱས་པ་ཡིན།

			༡༩༩༠ ལོའི་ཟླ་༦ ཚེས་༢༩ །

			ཆོས་ཀྱི་རྗེ་ཉིད་བལ་པོ་ལ་བཞུགས་གདན་འཇགས་མ་ཐག བདེ་འབྱོར་བྱུང་བའི་སྐད་ཅ་གང་མགྱོགས་ཀྱིས་སྒར་ལ་གློག་ཡིག་གཏོང་དགོས་པའི་བཀའ་མངགས་ང་ལ་གནང་། སྐབས་དེ་དུས་འཕྲིན་གཏོང་བ་ལ་ད་ལྟ་ནང་བཞིན་སྟབས་བདེ་མོ་མེད་པ་དང་། ལྷག་ཏུ་ཕྱི་རྒྱལ་ལ་ཐོན་རྗེས། རྒྱལ་སྤྱིའི་གློག་ཡིག་ལས་རྒྱལ་སྤྱིའི་རྒྱང་རིང་ཁ་པར་འཕྲོད་ཤིན་ཏུ་དཀའ་མོ་ཡོད།

			ཞོགས་པ་སྔ་མོར། ངས་བལ་པོ་ལ་རྒྱུན་འདུག་བྱས་ཡོད་པའི་བོད་པ་ཞིག་བཙལ་ཏེ། གློག་ཡིག་སྐུར་ཐུབ་ས་ཞིག་ལ་ཁྲིད་རོགས་ཞེས་སྨྲས། ཁོས་ཀ་ཏ་མན་རྡུ་ནས་ང་ཁྲིད་དེ་ཉིན་ཕྱེད་ཙམ་ལ་བཙལ་མཐར། གཟོད་སྦྲགས་སྲིད་ཐོག་ཁང་ངན་ངོན་ཅན་ཞིག་རྙེད། དེ་ནས་དཀའ་ངལ་མང་པོ་བརྒྱུད་རྗེས་ད་གདོད་གསེར་རྟ་ལ་འཕྲོད་ཐུབ་པ་བྱུང་། གློག་ཡིག་ཐད་ཀར་སྒར་ལ་གཏོང་ཐབས་མེད་པས། གསེར་རྟ་རྫོང་དུ་ཡོད་པའི་མི་ལ་བཏང་ནས་ཁོ་ཚོ་ལ་ཆ་བསྐུར་བ་ཡིན། གློག་ཡིག་ནང་དུ་ངེད་ཅག་བལ་པོ་ལ་བདེ་བར་འབྱོར་སོང་། མི་རིང་བར་རྒྱ་གར་འཕགས་ཡུལ་སོགས་ལ་འགྲོ་རྒྱུ་ཡིན། སྟབས་བདེ་ན་འབྲེལ་བ་བྱེད་ཡོང་། ཐུགས་བདེ་མོ་གྱིས། ཞེས་བྲིས་པ་དྲན་གྱི་འདུག 

				བྱིན་རླབས་ཡེ་ཤེས་མཆོག་གི་སྣང་བ་དང་འགྲོགས་པའི། །

				དགོངས་བརྒྱུད་རྟོགས་པ་འཕོ་བའི་བྱིན་ཆེན་དེ་ཕོབ་ཤོག །

				བལ་ཡུལ་ཡང་ལེ་ཤོད་ཀྱི་གནས་མཆོག་ཏུ་སོན་སྐབས། །

				མ་དག་འཁྲུལ་བའི་སྣང་བ་འཇའ་སྤྲིན་བཞིན་དེངས་ནས། །

				རྩོལ་བཅས་ལམ་གྱིས་བསྒྲུབས་པའི་ལྷ་སྐུ་ཙམ་མིན་པར། །

				ངེས་དོན་སྒྱུ་འཕྲུལ་དྲྭ་བའི་རང་ཞལ་དེ་མཇལ་བྱུང་། །

				འདི་ན་ཆོས་ཀུན་རིག་སྟོང་ཉག་གཅིག་ཏུ་དག་སྟེ། །

				འཁོར་འདས་ཆོས་ལ་རེ་དོགས་ཞེན་པ་ཀུན་གྲོལ་ནས། །

				འཁྲུལ་བ་ཞིག་པའི་རྣལ་འབྱོར་སྐྱིད་ཉལ་ཞིག་བྱས་ཚེ། །

				གཟུངས་སྤོབས་བློ་གྲོས་སྒོ་བརྒྱ་དུས་གཅིག་ཏུ་ཕྱེས་སོང་། །

				ཚེ་འདིར་བདེ་ཐོབ་གཉེར་བ་ཁྱིམ་པ་ཡི་ཚོགས་དང་། །

				ཕྱི་མའི་བདེ་འབྲས་འཚོལ་བ་རབ་བྱུང་གི་སྐྱེ་བོ། །

				གསེར་སྒྲོག་ཐག་སྒྲོག་འཆིང་བྱེད་མཉམ་པ་རུ་འདུག་བཞིན། །

				གཉིས་ཀ་རེ་དོགས་འཕྲང་ལས་བརྒལ་ཐབས་རང་དཀའ་འོ། །

				སྔོན་ཞིག་དགྲ་ལྟར་སྣང་བ་དུག་ལྔ་ཡི་རྟོག་པ། །

				དེ་རིང་རིག་སྟོང་ཆེན་པོའི་ངོ་བོ་རུ་དག་འདུག །

				དོན་མེད་ངལ་བའི་ཐུན་བཞི་ཁྲིགས་ཆགས་དེ་བོར་ནས། །

				སྒྱུ་མའི་རྣལ་འབྱོར་སྐྱིད་པའི་མལ་ས་རུ་ཉལ་འདོད། །

				སྔོན་ཞིག་གནས་འདིར་འཇམ་དཔལ་བློ་ལྡན་དེ་མཆོག་སྲེད། །

				ཕྱག་རྒྱ་ཆེན་པོའི་རིག་འཛིན་མངོན་སུམ་དུ་གྱུར་སྐད། །

				ད་ལྟ་བུ་ཕྲུག་བདག་ཀྱང་ཕ་རྗེས་སུ་ཟིན་ནས། །

				གདམས་ངག་གཞན་ལ་རེ་བའི་མདུད་པ་དེ་གྲོལ་ཐལ། །

				རྒྱལ་སྲིད་བདུན་གྱི་གྲངས་ལྡན་འདུས་པ་ཡི་ཚོགས་རྣམས། །

				ཕ་མེས་རིག་འཛིན་བརྒྱུད་པའི་ཕམ་ཕབ་ལ་རོལ་དང་། །

				རིག་འཛིན་རྣམ་བཞིའི་ས་ལ་ཁྱུང་ལྡིང་བཞིན་བགྲོད་དེ། །

				མཐའ་ཀླས་འགྲོ་ཀུན་འདྲེན་པའི་དེད་དཔོན་དུ་འགྱུར་ཡོང་། །

			ཞེས་གསུངས། 

			དེ་རྗེས། ཆོས་ཀྱི་རྗེ་ཉིད་ཐུགས་ཤིན་ཏུ་དགྱེས་པའི་ཚུལ་མཛད་ཅིང་། ཞལ་ནས། ད་ཐེངས་ཕྱོགས་སོ་སོའི་རྟེན་འབྲེལ་ལ་ཉེ་ཤིན་ཏུ་བཟང་བས། དེ་རིང་གྲུབ་འབྲས་ཡག་པོ་ལག་ཏུ་ལོན་རྒྱུ་རེད་ཅེས་གསུངས་པ་དང་། ཡང་མགུར་འདིའི་ནང་གི་རྒྱལ་སྲིད་བདུན་གྱི་གྲངས་ལྡན་ཞེས་པ་འདི་ནི། ཁྱོད་ཅག་ཞབས་འབྲིང་སྐུ་འཁོར་བདུན་ལ་གོ་བས། ཁྱེད་རྣམ་པས་རིག་འཛིན་བརྒྱུད་པའི་ཕམ་ཕབ་ལ་རོལ་ནས་ཁྱུང་ཆེན་མཁའ་ལ་ལྡིང་བ་བཞིན་དུ། རིག་འཛིན་རྣམ་པ་བཞིའི་གོ་འཕང་ཐོབ་སྟེ། མཐའ་ཀླས་པའི་འགྲོ་བ་ཐམས་ཅད་ཐར་པའི་ས་ལ་འདྲེན་ནུས་པའི་རེ་བ་ཆེན་པོ་ཡོད། ཅེས་ཁ་གསབ་ཀྱི་ཚུལ་དུ་གསུངས། 

			ལོ་དེའི་རྒྱུ་རྐྱེན་རྟེན་འབྲེལ་ཁྱད་པར་བ་དེའི་དབང་གིས། རྗེས་སོར་རྗེ་ཉིད་ཞིང་བརྗེ་ལ་ཉེ་བའི་དུས་དེར་སྒར་ནས་རྡོ་རྗེ་ཕུར་པའི་སྒྲུབ་པ་འཚོགས་སྐབས། ཉེ་གནས་བསོད་དོན་དང་། སྨན་པ་རིག་པ། ང་བཅས་གསུམ་ལ་རྡོ་རྗེ་སློབ་དཔོན་གྱི་བྱ་བ་བྱེད་དུ་བཅུག་པ་རེད། འོན་ཀྱང་། སྒར་ལ་དམ་པའི་སྐྱེས་ཆེན་མང་པོ་བཞུགས་ཡོད་པས་ངེད་གསུམ་གྲལ་མགོར་འདུག་ག་ལ་ཕོད། རྟེན་འབྲེལ་མི་འཆུག་པ་ཙམ་གྱི་ཆེད་དུ། གློག་འཕྲིན་ཚང་གི་སྐད་སྦུག་མདུན་ལ་བསྡད་ནས་བཏོན་པ་ཡིན། རྗེ་ཉིད་ཀྱིས་སྒར་ལ་ཞལ་པར་བཏང་ནས། ངེད་གསུམ་པོའི་འདོན་ལུགས་གསན་རྗེས་ཐུགས་མཉེས་མཉེས་མཛད་དེ། ཁོང་གསུམ་ལ་ཕུར་པ་མགུལ་ཁུག་མའི་ཉེ་བརྒྱུད་ཡོད་པས། ད་ལྟ་ཁོང་གསུམ་གས་ངའི་ཁ་ལ་ཉན་ནས་འཚོགས་འདུག་རྐྱེན། རྟེན་འབྲེལ་ཤིན་ཏུ་བཟང་ཞེས་གསུངས། དེ་ནས་ཞལ་པར་ནང་ནས། རང་ཚུགས་མ་ཤོར། གཞན་སེམས་མ་དཀྲུག་ཅེས་པ་སོགས་ཀྱི་བསླབ་བྱ་གནང། དེ་ནི་ངས་རྗེ་ཉིད་ཀྱི་གསུང་ཐོས་པའི་ཐ་མ་ཡིན་ཞིང་། དོན་གྱི་རྣམ་པ་གཞན་ཞིག་གི་དབང་དུ་བྱས་ན། དེ་ཡང་བཀའ་གཏད་ཅིག་ཡིན་རྒྱུ་རེད་སྙམ།

			ཐེངས་འདིར་ངས་དྲན་ཐོ་འདི་འབྲི་དུས། ལོ་རྒྱུས་འགའ་རེ་ཡིད་ལ་གསལ་བོར་མ་དྲན་ན། ཉེ་གནས་བསོད་དོན་དང་སྨན་པ་རིག་པ་གཉིས་ལ་བདེན་དཔང་གི་ཆེད་དུ་སྐད་ཆ་འདྲི་བཞིན་ཡོད། ད་ལྟ་ཁོང་གཉིས་ཀ་མཚམས་ལ་བཞུགས་འདུག་ཅིང་། ང་ནི་རྒྱུན་དུ་ཕྱོགས་མང་པོ་ལ་སོང་ནས་ཆོས་འཆད་ཁུལ་བྱེད་ཀྱིན་ཡོད། ང་མ་གཏོགས་ཁོང་རྣམ་པས་ཉམས་སུ་ལེགས་པོ་བླངས་ཡོད་པའི་ཡིད་ཆེས་འདུག ང་ནི་ཉམས་དང་རྟོགས་པ་སོགས་གང་ཡང་མེད་པའི་གྲྭ་རྐྱང་དཀྱུས་མ་ཞིག་ཡིན་ཀྱང་། རྗེ་ཉིད་ཀྱི་ཉེ་བརྒྱུད་བྱིན་རླབས་ཅན་གྱི་ཆོས་མང་པོ་དང་གདམས་ངག་ཁྱད་པར་བ་མང་པོ་ཐོབ་མྱོང་བས། སྐྱེ་བ་འདི་ལ་སྐལ་བ་ཤིན་ཏུ་ལེགས་པོ་བྱུང་། 

			རྗེ་ཉིད་ཀྱིས་གསུང་མགུར་དེ་ཐོལ་བྱུང་དུ་གསུངས་རྗེས། ཐད་ཀར་ཨ་སུ་རའི་བྲག་ཕུག་(Asura cave)ཏུ་ཕྱགས་ཕེབས།

			ཨ་སུ་རའི་བྲག་ཕུག་འདི་ཡང་ལེ་ཤོད་ཀྱི་མཚམས་ཁང་ཆུང་ཆུང་དེ་ལས་སྤྱི་ལེ་ཕྱེད་ཀྱི་སར་ཡོད། རྗེ་ཉིད་བྲག་ཕུག་འདིར་འབྱོར་མ་ཐག སྔོན་བལ་པོའི་བློན་པོ་ཛི་ན་མི་ཏྲ་ཡིན་དུས། ཨོ་རྒྱན་རིན་པོ་ཆེས་གནས་འདིར་ཁོང་ལ་ཕུར་པ་རྡོ་རྗེ་གཞོན་ནུའི་དབང་བསྐུར་གདམས་ངག་ཕོག་པའི་རྣམ་པ་མ་ལུས་པ་ཉམས་སྣང་ལ་གསལ་བོར་ཤར། དེ་ནས་ཕུར་པ་མགུལ་ཁུག་མའི་དབང་བསྐུར་སྒྲུབ་ཐབས་ཀྱི་ཆོ་ག་རྣམས་ཉིད་ཀྱི་རིག་ཀློང་ལས་ཐད་ཀར་བརྡོལ་ཏེ་དགོངས་གཏེར་གྱི་ཚུལ་དུ་ཐོགས་པ་མེད་པར་གསུངས་ནས། ང་ཚོས་འཕྲལ་དུ་ཡི་གེར་ཕབ། ཕུར་པ་མགུལ་ཁུག་མའི་ཆོས་སྐོར་འདི་དག་ཕྱིས་སུ་རྗེ་ཉིད་ཀྱི་གསུང་འབུམ་ནང་དུ་བཞུགས་ཡོད།

			དེ་སྔོན་ཕུར་པ་མགུལ་ཁུག་མ་འདི་དགོངས་གཏེར་གྱི་ཚུལ་དུ་གསུངས་སྐབས། ང་ཚོས་གནས་དེ་ག་ནས་འཕྲལ་དུ་ཡི་གེར་ཕབ་པའི་རྐྱེན་གྱིས། ཡིག་ཚུགས་སླ་ཆོས་སུ་བྲིས་ནས་ཤིན་ཏུ་གྲ་མི་དག་པར་འདུག་པ་ལ། རྗེ་ཉིད་རྒྱ་གར་ལ་འབྱོན་སྐབས་དམ་པའི་སྐྱེས་ཆེན་མང་པོ་ལ་མཁོ་ངེས་པས། ཀ་ཏ་མན་རྡུར་ཕྱིར་སླེབས་རྗེས་ཚར་ཁ་ཤས་བསྐྱར་དཔར་བྱེད་པ་ལ་སྟབས་བདེ་བའི་ཕྱིར་དུ། ཉི་མ་གཉིས་གསུམ་གྱི་རིང་ལ། ངས་ཤོག་བུ་སྣེ་རིང་ཞིག་གི་ཐོག་ལ་བོད་ཡིག་གཟབ་མས་གྲ་དག་པོར་ལག་བྲིས་བྱས་ནས་དཔེ་བཤུས་པ་ཡིན། 

			དེ་ནས་ངེད་དཔོན་སློབ་རྣམས་འབྲལ་མི་ཕོད་པའི་ངང་ཨ་སུ་རའི་བྲག་ཕུག་ལ་ཁ་གྱེས་ནས་སོང་། རི་ནས་ཕྱིར་བབས་ཏེ་འགྲོ་དུས། མར་པ་ལོ་ཙའི་གནས་རྩ་ཆེན་མང་པོ་མཇལ། ལོ་རྒྱུས་ཡིག་ཚང་དུ་འཁོད་པ་ལྟར་ན། མར་པ་ལོ་ཙ་སྔ་ཕྱིར་ལོ་ཉི་ཤུ་རྩ་གཅིག་གི་རིང་ལ་བལ་པོ་དང་། རྒྱ་གར་ལ་བྱོན་ནས་གསང་སྔགས་ཀྱི་གདམས་པ་མང་པོ་ཞུས། རི་འདིའི་སྟེང་ལ་ཁོང་བཞུགས་མྱོང་བ་དང་། བྱིན་རླབས་མཛད་མྱོང་བ། རྫུ་འཕྲུལ་སྟོན་མྱོང་བའི་གནས་ཁྱད་པར་ཅན་མང་པོ་འདུག་པ་ལ། ངེད་ཅག་གིས་རེ་རེ་ནས་མཇལ་ཕྱག་ཞུས་པ་ཡིན། 

			ཕྱི་དྲོར་རླངས་འཁོར་ལ་བསྡད་ནས་ཀ་ཏ་མན་རྡུ་ལ་ཕྱིར་ལོག ཇོ་ཝ་གྲོང་ཟེར་བའི་གྲོང་ཚོ་ཞིག་བརྒྱུད་དེ་འགྲོ་བའི་ལམ་དུ། གྲོང་དེའི་ཉེ་འཁོར་ལ་མཚོ་རལ་གྲི་(Taudaha Lake)བྱ་བའི་མཚེའུ་ཞིག་འདུག་ཅིང་། དེ་ནི་རྗེ་བཙུན་འཇམ་པའི་དབྱངས་ལ་འབྲེལ་བ་ཡོད་པར་གྲགས་ཏེ། དེ་ཡང་འདས་པའི་དུས་རིང་མོ་ཞིག་ཏུ། ཀ་ཏ་མན་རྡུ་མཚོ་ཆེན་པོས་ཁེབས་ཤིང་། འཕགས་པ་ཤིང་ཀུན་མཚོ་ཆེན་དེའི་དབུས་སུ་ཡོད་པས། མི་རྫུ་འཕྲུལ་ཅན་ཡིན་ན་མ་གཏོགས་པར་སུ་གཅིག་མཇལ་སྐོར་ལ་འགྲོ་མི་ནུས། ཕྱིས་སུ་བྱང་ཆུབ་སེམས་དཔའ་འཇམ་དཔལ་གྱི་སྤྲུལ་བ་འཇམ་པའི་ལྷ་ཞེས་བྱ་བའི་རྡོ་རྗེ་སློབ་དཔོན་ཞིག མཆོད་རྟེན་ཆེན་མོ་འཕགས་པ་ཤིང་ཀུན་ལ་བཀུར་སྟི་བྱ་བའི་དོན་དུ། རི་བོ་རྩེ་ལྔ་ནས་བལ་པོའི་ཡུལ་འདིར་ཕེབས། མ་འོངས་པའི་སེམས་ཅན་རྣམས་ཀྱིས་མཆོད་རྟེན་འདི་ལ་ཕྱག་སྐོར་བྱེད་རུང་བའི་ཕྱིར་དུ། འཇམ་པའི་ལྷ་ཡིས་ཤིན་ཏུ་རྣོ་བའི་རལ་གྲིས་མཚོ་འགྲམ་གྱི་རི་དྲལ་ཏེ་ཆུ་ཕྱིར་འགྲོ་བར་བྱས་ཤིང་། ཉིན་མཚན་བཞི་སོང་རྗེས། འཕགས་པ་ཤིང་ཀུན་ཕྱི་རུ་མངོན་ཡོང་བ་དང་། མཚོ་ཆེན་པོའི་ཆུ་བསྐམས་ནས་མཚེའུ་ཞིག་ལྷག་པ་ལ་དྷ་ནཱ་ད་ཧ་སྟེ་མཚོ་རལ་གྲི་ཞེས་འབོད་པ་རེད། 

			ཆོས་ཀྱི་རྗེ་ཉིད་རི་བོ་རྩེ་ལྔ་ལ་ཕེབས་ནས་ཡུན་རིང་མ་འགོར་ཞིང་། རྗེ་བཙུན་འཇམ་པའི་དབྱངས་དང་ཡང་འབྲེལ་བའི་རྟེན་འབྲེལ་ཁྱད་པར་ཅན་ཡོད་པའི་རྐྱེན་གྱིས། ལོ་རྒྱུས་འདི་གསན་རྗེས་ཐུགས་ཤིན་ཏུ་ཡི་རང་བར་མཛད་དེ། ངེད་ཅག་ཆེད་དུ་དེར་ཁྲིད་ནས་ཕྱག་མཆོད་དང་སྨོན་ལམ་རྒྱ་ཆེར་མཛད་པར་བྱས།

			༡༩༩༠ ལོའི་ཟླ་༧ ཚེས་༩ ནས་ཟླ་༧ ཚེས་༡༡ །

			ཆོས་ཀྱི་རྗེ་ཉིད་དང་ངེད་སྐུ་འཁོར་རྣམས་ཀྱིས་རྒྱ་གར་ལ་འགྲོ་བའི་རྒྱལ་ཐོན་འགྲོ་ལུགས་སྒྲུབ་པ་ལ་ཉིན་ཁ་ཤས་ཀྱི་དུས་ཚོད་འགོར། 

			བལ་པོ་ནས་དོར་བྷར་མདུན་ཐང་(Durbar Square)བྱ་བ་དེ་ལ་སྐད་གྲགས་ཆེན་པོ་ཡོད་པ་དང་། བལ་པོ་ལ་ཡུལ་སྐོར་དང་གནས་སྐོར་ལ་འོང་བའི་མི་ཐམས་ཅད་དེར་འགྲོ་བཞིན་འདུག་པས། འགྲོ་ལུགས་སྒྲུབ་པའི་རིང་རྗེ་ཉིད་ཀྱིས་ངེད་ཅག་ཀྱང་དེར་ཁྲིད་ནས་གཟིགས་མོ་མཛད།

			དོར་བྷར་མདུན་ཐང་ལ་ཆོས་ལུགས་སོ་སོའི་ལྷ་ཁང་མང་ཞིང་། ཆོས་ལུགས་དེ་དག་གི་དད་ལྡན་མང་ཚོགས་ཀྱང་ཤིན་ཏུ་མང་པོ་ཡོད། འདིར་སྐད་གྲགས་ཤིན་ཏུ་ཆེ་བའི་སྒྲོལ་མའི་སྐུ་ཞིག་ཡོད་ཅིང་། སྔོན་ཇོ་བོ་རྗེ་དཔལ་ལྡན་ཨ་ཏི་ཤ་བོད་ལ་འབྱོན་སྐབས། འཕགས་མའི་སྐུ་འདིས་ཀྱང་ཁོང་དང་མཉམ་པོར་འབྱོན་དགོས་པའི་གསུང་བྱོན་པ་ན། བལ་པོའི་མི་རྣམས་ཀྱིས་སྐུ་དེ་ལྕགས་ཐག་གིས་བསྡམས་ནས་འབྱོན་དུ་མ་སྟེར་བ་ཡིན་པའི་བཤད་སྒྲོས་འདུག མི་མང་པོས་འཕགས་མའི་སྐུ་དེ་དོར་བྷར་ཐང་ཆེན་ལ་ཡོད་པའི་སྐུ་འདི་ཡིན་པར་བཤད་ཅིང་། ལ་ལས་འདི་མ་ཡིན་པར་འཕགས་མའི་སྐུ་ངོ་མ་དེ་སྦུག་གི་ལྷ་ཁང་ནང་ལ་སྦས་པའི་ཚུལ་དུ་བཤམས་ཡོད་པས། མི་ཕལ་བས་མཇལ་མི་ཐུབ་ཅེས་ཀྱང་ཟེར། བཤད་ཚུལ་མི་འདྲ་བ་མང་པོ་འདུག་ཀྱང་། གང་ལྟར་འཕགས་མའི་སྐུ་འདི་བྱིན་རླབས་ཤིན་ཏུ་ཆེ་བས། གཏམ་རྒྱུད་ཡ་མཚན་པ་མང་པོ་བཤད་རྒྱུ་གདའ།

			རྒྱ་གར་ལ་མགྲོན་ཁང་ཤིན་ཏུ་བཟང་པོ་ཅན་ཅུང་ཟད་དཀོན་ཡང་། རྗེ་ཉིད་བཞུགས་སའི་གཟིམ་ཁང་ནང་དུ་རླུང་འཁོར་ཞིག་ཀྱང་ཡོད་པས་མི་ཆོག་རྒྱུ་མེད། ངེད་ཅག་སྐུ་འཁོར་རྣམས་འདུག་སའི་མགྲོན་ཁང་དེ་དང་། རྗེ་ཉིད་བཞུགས་སའི་ཐད་ལ་གཞུང་ལམ་ཞིག་གིས་བར་བཅད་ནས་ཡོད་ཅིང་། ཁང་པའི་ནང་ལ་རླུང་འཁོར་མེད་པས། ཚང་མ་རྔུལ་ཆུ་ཟིལ་ཕྲོམ་མེ་བར་གྱུར་ནས་ཆུ་མང་པོ་འཐུང་དགོས་པ་བྱུང་། 

			རྒྱ་གར་ལ་མ་སོང་བའི་ཡར་སྔོན་དུ། ངས་རྒྱའི་ཡུལ་ནས་ཉི་མའི་ཚ་གདུག་ཟེར་བ་དེ་འདྲ་ཉམས་སུ་མྱངས་ཤིང་། ཉེ་བའི་ལོ་ཤས་རིང་། ང་ད་དུང་ཨ་ཧྥེ་རི་ཀ་ལ་ཡང་འགྲོ་མྱོང་། འོན་ཀྱང་རྒྱ་གར་གྱི་ཚ་གདུག་དེ་འདྲ་བ་ཞིག་ནི་གཏན་ནས་མེད། སྐབས་དེར་ངས་རྔུལ་ཆུ་འབྱིད་བཞིན། སྔོན་གྱི་དུས་སུ་བོད་ཀྱི་སློབ་གཉེར་བ་མང་པོ་གནས་འདི་ནས་ཚ་བའི་ནད་ཀྱིས་གྲོངས་པས། ཁོང་རྣམ་པས་ཀྱང་ཚ་གདུག་འཇིགས་སུ་རུང་བ་འདི་འདྲ་བ་མྱངས་ཡོད་རྒྱུ་རེད་བསམས། 

			༡༩༩༠ ལོའི་ཟླ་༧ ཚེས་༡༣ །

			ཉིན་དེར་ཆོས་ཀྱི་རྗེ་ཉིད་གཟིམ་ཁང་དུ་བཞུགས་ནས་ཕྱི་ལ་མ་བྱོན།

			ཕྱི་དྲོར་ངེད་ཅག་གིས་རྗེ་ཉིད་ལ་གསོལ་བ་འདྲེན་སྐབས། རྗེ་ཉིད་ཀྱིས་ཁོང་གི་གཟིམ་ཁང་ནང་གི་རླུང་འཁོར་གྱི་སྒྲ་དེ། འཕགས་པ་འཇམ་པའི་དབྱངས་ལ་གསོལ་བ་འདེབས་པའི་ཚིགས་སུ་བཅད་པའི་སྒྲར་གྱུར་ཏེ་ཆུ་ཚོད་གཅིག་ལྷག་ལ་གྲགས་སོང་གསུངས། ངས་ཚིགས་སུ་བཅད་པ་དེ་ཐད་ཀར་ཡི་གེར་ཕབ། དེ་ཡང་། 

				ཁྱབ་བདག་འཇམ་པའི་རྡོ་རྗེར། །

				གསོལ་བ་སྙིང་ནས་འདེབས་སོ། །

				བྱིན་རླབས་ཡེ་ཤེས་མཆོག་གིས། །

				བདག་རྒྱུད་གང་བར་མཛོད་ཅིག ། ཅེས་གསུངས་སོ། །

			རྗེ་ཉིད་ཀྱི་ཞལ་ནས། འཕགས་པ་འཇམ་དཔལ་ལ་གསོལ་བ་འདེབས་པའི་ཚིགས་སུ་བཅད་པ་འདི་ལ་བྱིན་རླབས་ཆེན་པོ་ཡོད་སྣང་ཤར་བས་ཁྱོད་ཚོས་ཅི་མང་ཐོན་གསུངས། ངེད་ཅག་གིས་དེ་ལ་རྒྱུ་རྐྱེན་རྟེན་འབྲེལ་སོགས་ཅི་ཡོད་མ་ཤེས་ཀྱང་། དེ་ལ་ཡ་མཚན་ཆེན་པོ་སྐྱེས་ཏེ་ནན་ཏན་ཆེན་པོའི་སྒོ་ནས་ཅི་ནུས་སུ་བཏོན་པ་ཡིན། 

			དེ་ནུབ། རྗེ་ཉིད་ཀྱིས་སང་ཉིན་དིལ་མགོ་མཁྱེན་བརྩེ་རིན་པོ་ཆེ་ལ་མཇལ་འཕྲད་དགོས་པས། ཅ་ལག་གྲ་སྒྲིག་དགོས་པ་རྣམས་སྔ་མོ་ནས་ཚགས་སུ་ཚུད་པ་གྱིས་གསུངས།

			རང་གི་སྡོད་གནས་སུ་ཕྱིར་སླེབས་རྗེས། རླབས་ཆེན་གྱི་སྐྱེས་བུ་འདི་འདྲ་བ་གཉིས་ཕན་ཚུན་མཇལ་འཕྲད་ཡོང་བ་འདི་ནི། ལོ་རྒྱུས་ཀྱི་རང་བཞིན་ལྡན་པའི་མཇལ་འཕྲད་ཅིག་ཡིན་པས། དྲན་རྟེན་གྱི་པར་རེ་མེད་ན་ཤིན་ཏུ་ཕངས་པ་ཡིན་བསམས་ཏེ། ངས་པར་ཆས་ལ་གློག་རྫས་གསར་པ་བརྗེས་ཤིང་། སྤྱིན་དྲིལ་གསར་པ་བཞག་པ་དང་། འཁྱུག་སྒྲོན་ལ་ཡང་གློག་གང་བར་བསོགས། 

			ནམ་རྒྱུན་རྗེ་ཉིད་དང་མཉམ་དུ་ཕྱི་ལ་འགྲོ་དུས། ངས་བློ་གྲིམ་པོའི་སྒོ་ནས་ལྷོད་གཡེང་མེད་པར་གཟབ་གཟབ་བྱེད་བཞིན་ཡོད། རྗེ་ཉིད་བླ་ཆེན་གཞན་ལ་མཇལ་འཕྲད་མཛད་སྐབས། ངས་འཕྲལ་དུ་དར་ཁ་ཕྱག་ལ་འབུལ་དགོས་ཤིང་། རྗེ་ཉིད་ཀྱིས་རྡོ་རྗེའི་ཐོལ་གླུ་རེ་གསུང་སྐབས། ངས་འཕྲལ་དུ་སྒྲ་ལེན་དགོས། རྗེ་ཉིད་ཀྱིས་སྨན་གསོལ་དུས། ངས་སྨན་ཆུ་བླུགས་ནས་འབུལ་དགོས་པ་དང་། དོན་དག་འགའ་རེ་གློ་བུར་དུ་བྱུང་ཚེ། ངས་མྱུར་དུ་ཟིན་ཐོར་འགོད་ཐུབ་པ་སོགས་དགོས་པ་རེད།

			དེ་ལས་གཞན་ས་ཚུགས་གཅིག་གི་མཛད་རིམ་ཐམས་ཅད་མཇུག་ཡོངས་སུ་གྲུབ་པ་ན། ངས་ད་དུང་ས་ཚུགས་རྗེས་མའི་གནས་ཚུལ་ཏེ་དཔེར་ན་གང་དུ་འབྱོན། སུ་ལ་མཇལ་འཕྲད་མཛད། མི་དེ་ཚོའི་ལོ་རྒྱུས་གནས་ཚུལ་ཅི་འདྲ་རེད། ཅི་ཞིག་གྲ་སྒྲིག་བྱེད་དགོས་པ་ལྟ་བུ་སོགས་ལ་སྔོན་ནས་བསམ་བློ་ཡག་པོ་གཏོང་དགོས། མཛད་རིམ་ལ་ལར་བཀོད་སྒྲིག་བྱེད་པའི་དུས་སུ་འབྲེལ་ཡོད་མི་སྣ་དག་གིས་རྗེ་ཉིད་ཁོ་ན་ལ་ཞུ་བ་ལས། ངེད་ཅག་ལ་གསང་ནས་མི་བཤད་པས། དེས་རྗེ་ཉིད་ལ་སྐུ་ངལ་བསྐྱོན་དགོས་པ་མང་པོ་འོང་ཡང་། ངས་ནི་འདྲི་ག་ལ་ཕོད། མཚམས་ལ་ལར་གནས་ཚུལ་གང་ཡང་མ་ཤེས་པའི་རྐྱེན་གྱིས། རྗེ་ཉིད་བླ་ཆེན་རེ་ལ་མཇལ་འཕྲད་དགོས་ཚེ། རྗེའི་ཕྱག་ལ་འབུལ་རྒྱུའི་དར་ཁ་གྲ་སྒྲིག་བྱས་མེད་པ་ལྟ་བུའི་གནས་ཚུལ་འུ་ཐུག་པ་ཡང་འབྱུང་སྲིད་པས། དེ་འདྲ་བ་མི་འབྱུང་བའི་ཕྱིར་དུ་ངས་རྟག་ཏུ་རྒྱབ་ལ་ཅ་ལག་མང་པོ་ཁུར་ནས་འགྲོ་ཞིང་། མ་མཐའ་ཡང་དར་ཁ་ཁ་ཤས་འབྲལ་མེད་དུ་འཁྱེར་བཞིན་ཡོད། རྗེ་ཉིད་ཀྱི་ཞབས་རྐང་མི་བདེ་བས། ངས་ཁོང་ལ་སྐུ་སྐྱོར་འབུལ་དགོས་ཤིང་། སྐབས་ལ་ལར་རྒྱབ་ལ་ཁུག་མ་ལྗིད་ཏིག་གེ་བ་ཞིག་ཁུར་ནས་ཡིད་གཟབ་ཆེན་མོའི་ངང་རྗེ་ཉིད་ཀྱི་ཕྱག་བསྐྱོར་ནས་འགྲོ་དགོས་པས། དེ་ཡང་སྦྱོང་བརྡར་ཆེན་མོ་ཞིག་ཅི་ལ་མིན།

			མཚན་མོར་ཆོས་ཀྱི་རྗེ་ཉིད་གཟིམས་ཚར་རྗེས། ངས་སང་ཉིན་གང་དུ་འབྱོན་དགོས་པ་དང་། གནས་ཚུལ་ཅི་ཞིག་འབྱུང་རྒྱུ་ཡིན་མིན་སོགས་ཀྱི་སྐོར་ལ་བསམ་བློ་མང་པོ་གཏོང་དགོས་ཤིང་། དེ་ནས་འབྲེལ་ཡོད་གནས་ཚུལ་ཁག་ལ་རྒྱུས་ལེན་པའི་ཕྱིར་དུ་གཞན་ལ་སྐད་ཅ་འདྲི་བའམ། ཡང་ན་ཐབས་གང་དྲགས་བྱས་ཏེ་རྒྱུ་ཆ་གཞན་རེ་འཚོལ་དགོས། སྐབས་དེ་དུས་དྲྭ་བ་མེད་ཅིང་། མི་ངོ་ཤེས་ཀྱང་ཤིན་ཏུ་ཉུང་བས། དེ་ལ་དཀའ་ངལ་ཅི་འདྲ་ཞིག་ཡོད་པ་རང་ཉིད་གཅིག་པུ་ལས་གཞན་སུས་ཀྱང་མིིི་ཤེས། ཡིན་ན་ཡང་ངས་གྲ་སྒྲིག་འཐུས་སྒོ་ཚང་མོ་བྱས་པའི་རྐྱེན་གྱིས། གནས་ཚུལ་འདྲ་མིན་སྣ་ཚོགས་ཅི་བྱུང་ཡང་། ཕལ་ཆེར་གདོང་ལེན་ཐུབ་པ་བྱུང་བས། རྗེ་ཉིད་ཀྱང་ང་ལ་ཐུགས་མཉེས་མཉེས་མཛད། 

			རིན་པོ་ཆེ་ཐུགས་ཤིན་ཏུ་དགྱེས་ཏེ། འགྲེལ་བ་དེ་མཐར་ཕྱིན་པར་འབྲི་ཐུབ་པའི་བཀའ་དྲིན་གནང་རོགས་གྱིས། ཞེས་ཡང་ཡང་བསྐུལ་མ་མཛད་ནས་གསོལ་བ་བཏབ་པས། རྗེ་ཉིད་ཀྱིས་དབུ་ལྕོག་ལྕོག་མཛད་བཞིན། ཡ་ཡ། རེད་འོང་ན་ཐང་། ཞེས་གསུངས།

			མཁྱེན་བརྩེ་རིན་པོ་ཆེས། ཁྱེད་ཀྱིས་རིན་ཆེན་གཏེར་མཛོད་ཀྱི་དབང་ལུང་གསན་ཐུབ་པ་ཨེ་བྱུང་ཞེས་དྲིས་པ་ལ། རྗེ་ཉིད་ཀྱིས་དེ་མ་ཐོབ། ལོ་གཞོན་དུས་དཔེ་ཆ་སྦྱང་རྒྱུ་ཤིན་ཏུ་གལ་ཆེ་བ་ཡིན་ཞིང་། དཔེ་ཆ་ཤེས་ན་དབང་ལུང་ག་ལེར་ལས་སླ་རྒྱུ་རེད་བསམས་པ་ཡིན་ཡང་། ཕྱིས་སུ་ཟིང་འཁྲུག་ཆེན་པོ་ལངས་ནས་སྐྱེས་ཆེན་དམ་པ་མང་པོ་སྐུ་གཤེགས་པའམ་ཕྱི་ཕྱོགས་ལ་བྱོན་སོང་ནས། ཞུ་བའི་སྐལ་བ་མ་ལྡན་པས་ང་ལ་དབང་ལུང་རྒྱ་ཆེན་པོ་ཐོབ་མ་སོང་གསུངས། 

			རྗེ་ཉིད་ཀྱི་ཞལ་ནས་ཡང་། ང་ཆུང་བྱིས་པའི་དུས་ནས་བླ་མ་མི་ཕམ་རིན་པོ་ཆེ་ལ་ཐུན་མོང་མ་ཡིན་པའི་དད་གུས་ཆེན་མོ་ཡོད། དེ་ལྟར་ཡུན་རིང་མོ་ལ་གསོལ་བ་བཏབ་པས། བླ་མ་མི་ཕམ་རིན་པོ་ཆེའི་བྱིན་རླབས་ལ་བརྟེན་ནས་རྫོགས་པ་ཆེན་པོ་ལ་གོ་རྟོགས་ཤར་སྣང་སྐྱེས་ཤིང་། དུས་དེ་ནས་བཟུང་ངས་བསྟན་པ་དང་སེམས་ཅན་གྱི་དོན་ལ་གང་ཐུབ་ཅི་ཐུབ་བྱས་པ་ཡིན་ཞེས་མཁྱེན་བརྩེ་རིན་པོ་ཆེ་ལ་གསུངས།

			མཁྱེན་བརྩེ་རིན་པོ་ཆེས་གསན་རྗེས་ཕྱག་ཐལ་མོ་སྦྱར་ཏེ། ད་ཧ་ཅང་ཡག་པོ་འདུག ད་ཧ་ཅང་ཡག་པོ་འདུག་གསུངས།

			ཡང་རིན་པོ་ཆེས། ཁྱེད་ཀྱིས་གཏེར་ག་གེ་མོ་ཞིག་གཏེར་ནས་བཞེས་ཐུབ་པ་ཨེ་བྱུང་གསུངས།

			རྗེ་ཉིད་ཀྱིས། མ་ལོན་ཐལ། ང་དེའི་དོན་དུ་ཉག་རོང་ལ་སོང་རུང་། རྟེན་འབྲེལ་གཞན་དབང་དུ་གྱུར་ནས་གནས་སྐབས་མི་སྐྱུར་ཀ་མེད་བྱུང་སོང་གསུངས། 

			དེ་དུས། དིལ་མགོ་མཁྱེན་བརྩེ་རིན་པོ་ཆེའི་སྐུ་དྲུང་ལ་ནུབ་ཕྱོགས་པའི་གྲྭ་པ་ལོ་ཆུང་ཞིག་འདུག་ཅིང་། ང་ལ་མཚར་སྣང་ཞིག་སྐྱེས་ནས་ཅུང་ཙམ་བལྟས་པ་ལས་ཡིད་ལ་མ་བཞག ཕྱིས་༢༠༡༧ ལོར་ང་ཡོ་རོབ་གླིང་ལ་ཆོས་ཁྲིད་བཤད་དུ་སོང་དུས། མིང་ལ་རེས་ཆཱར་དྷི་མཱ་ཤོས་ཟེར་བའི་ནུབ་ཕྱོགས་པའི་གྲྭ་པ་ཞིག་ལ་འཕྲད་ཅིང་། ཁོང་ནི་རབ་ཏུ་བྱུང་བ་དང་མཚན་ཉིད་རིག་པ་བ་བྱ་བའི་བྲིན་དེབ་དེའི་རྩོམ་པ་པོ་ཡིན་པ་དང་། མཁྱེན་བརྩེ་རིན་པོ་ཆེའི་ཞབས་ཕྱི་དེ་ཁོང་ཡིན་པར་ད་གདོད་ཤེས་པ་བྱུང་། དེ་དུས་ཁོང་མཁྱེན་བརྩེ་རིན་པོ་ཆེའི་དབྱིན་ཇིའི་སྐད་སྒྱུར་ཡིན་པར་འདུག་ཅིང་། ང་ནི་ཆོས་རྗེ་ཡིད་བཞིན་ནོར་བུའི་རྒྱ་ཡིག་སྐད་སྒྱུར་ཡིན། ཁོང་གི་བློ་ཡིད་ཆོས་ཀྱི་རྗེ་ཉིད་ལ་གཏད་ཅིང་། ངའི་བློ་མིག་མཁྱེན་བརྩེ་རིན་པོ་ཆེ་ལ་གཏད་ཆེས་པའི་རྒྱུ་མཚན་གྱིས། སྐབས་དེར་ཕན་ཚུན་ངོ་ཐུག་པའི་སྐལ་བ་ཙམ་ལས་ཅི་ཡང་མ་བྱུང་བ་རེད། མི་ལོ་༢༨་སོང་བའི་རྗེས་སུ་ངེད་གཉིས་སླར་ཡང་འཕྲད་སྐབས། སྔར་བླ་ཆེན་གཉིས་པོ་མཇལ་འཕྲད་མཛད་པའི་རྣམ་པ་དང་། རྣམ་པ་གཉིས་ཀྱིས་བསྟན་འགྲོའི་དོན་དུ་བཞག་པའི་རླབས་ཆེན་གྱི་མཛད་རྗེས། བླ་མ་ལ་ཞབས་ཕྱི་ཞུ་བའི་ཉམས་མྱོང་སོགས་ཀྱི་སྐོར་ནས་ཐུན་མོང་གི་སྐད་ཅ་མང་པོ་བཤད་རྒྱུ་འདུག ད་ལྟ་ངེད་གཉིས་ཀས་སོ་སོའི་ས་ནས་རང་རང་གི་བླ་མའི་བརྒྱུད་པ་བཟུང་སྟེ། རང་ནུས་ཅི་ཡོད་ཀྱི་སྒོ་ནས་བསྟན་འགྲོའི་དོན་དུ་བྱ་བ་ཅི་ནུས་སུ་ཨེ་འགྲུབ་ལྟ་བཞིན་ཡོད། སྔོན་དུས་ཀྱི་ལང་ཚོ་མེད་པར་གྱུར་དུ་ཟིན་ཡང་། བླ་མ་ལ་ཡོད་པའི་དད་འདུན་ནི་ལོ་ན་འཕེལ་བ་དང་བསྟུན་ནས་ཇེ་རྒས་སུ་མ་སོང་བ་འདིའོ། །

			དེ་ལས་གཞན་ད་དུང་མཁྱེན་བརྩེ་རིན་པོ་ཆེའི་སློབ་མ་འགས་དྲན་སོས་བྱས་པ་ལྟར་ན། ཉིན་དེར་རྗེ་ཉིད་བྱོན་ཚར་རྗེས་ཀྱི་དགོང་མོ་དེར་ཁོང་རྣམ་པས། ཆོས་རྗེ་འཇིགས་མེད་ཕུན་ཚོགས་ཞུ་བའི་བླ་མ་དེ་ལ་ཅི་འདྲ་ཞིག་འདུག ཅེས་རིན་པོ་ཆེ་ལ་བཀའ་འདྲི་ཞུས་ཚེ། མཁྱེན་བརྩེ་རིན་པོ་ཆེས། བླ་མ་དེ་བསམ་གྱིས་མི་ཁྱབ་པ་ཧ་ལས་པ་ཞིག་རེད་འདུག་ཅེས་གསུངས། 

			སློབ་མས་ཡང་། འཇམ་དཔལ་རྫོགས་པ་ཆེན་པོའི་སྨོན་ལམ་གྱི་འགྲེལ་བ་དེ་མཛད་ཐུབ་པ་ཨེ་ཡོང་ཞེས་བཀའ་འདྲི་ཞུས་པ་ན། རིན་པོ་ཆེས། དེ་སེམས་ཅན་གྱི་བསོད་ནམས་ལ་རག་ལས་པ་རེད། གལ་སྲིད་མཛད་ཐུབ་པ་བྱུང་ན་བརྗོད་བྱ་ཆེས་ཤིན་ཏུ་ཕུན་སུམ་ཚོགས་པ་འོང་། བསྟན་བཅོས་ཆེན་པོ་ཡིད་བཞིན་མཛོད་དང་ཐེག་མཆོག་མཛོད་ལྟ་བུ་འོང་ཞིང་། མཛོད་བདུན་དང་རིན་ཐང་ཁྱད་མེད་པ་ལྟ་བུ་འོང་རྒྱུ་རེད། གདུལ་བྱ་སེམས་ཅན་བསོད་ནམས་ཀྱི་སྐལ་བས་ཆུན་དང་མི་ཆུན་ཅི་ཤེས་གསུངས། 

			ཨོ་རྒྱན་སྟོབས་རྒྱལ་ཞུ་བའི་སྤྲུལ་སྐུ་ཞིག་ཀྱང་དེ་དུས་ཡོད་ཅིང་། ཉིན་འགའ་ཞིག་གི་རྗེས་རྗེ་ཉིད་ཁོང་གི་དགོན་པ་ལ་གདན་འདྲེན་ཞུ་བའི་ཕྱིར་དུ། རྗེ་ཉིད་ལ་ཞབས་བརྟན་འདོན་རྒྱུ་ཞིག་རྩོམ་གནང་རོགས་གྱིས་ཞེས་མཁྱེན་བརྩེ་རིན་པོ་ཆེ་ལ་ཞུས་པ་དང་། རིན་པོ་ཆེས་འཕྲལ་དུ་བྲིས་ནས་ཁོང་ལ་གནང། འོན་ཀྱང་ཡིད་ཕངས་པ་ཞིག་ལ། ཕྱིས་སུ་རྗེ་ཉིད་ཁོང་གི་དགོན་པར་ཕེབས་པ་ན། ཁོང་ནུབ་ཕྱོགས་ལ་ཆོས་གསུང་བར་བྱོན་ཚར་འདུག་ཅིང་། ཞབས་བརྟན་གསོལ་འདེབས་དེ་གཞན་ལ་བཅོལ་གདམ་བྱས་པའི་རྐྱེན་གྱིས་ངེད་ཅག་གིས་དེ་དུས་མཐོང་མ་བྱུང་ལ། ཕྱིས་སུའང་ཅང་མ་རྙེད། 

			༡༩༩༠ ལོའི་ཟླ་༧ ཚེས་༡༥ །

			ཆོས་ཀྱི་རྗེ་ཉིད་ས་ཚུགས་རྗེས་མ་སྟེ་དྷི་ལི་གསར་པ་ནས་སྤྱི་ལེ་༣༠༠ ལྷག་ཡོད་པའི་ཅན་དྷི་གྷར་(Chandigarh)ལ་ཕེབས། ངེད་ཅག་ཐོག་མར་གནམ་གྲུར་བསྡད་ནས་འགྲོ་འཆར་བྱས་ཀྱང་། འགྲོ་ཁར་གནམ་གྲུ་ལ་སྐྱོན་བྱུང་ནས་འཕུར་མ་ཐུབ་པས། རླངས་འཁོར་ནང་ལ་མི་འདུག་ཀ་མེད་དུ་གྱུར་ནས། ཤིན་ཏུ་འཕྱི་མོར་གྱུར་པའི་དུས་སུ་ད་གདོད་དེར་འབྱོར་ཐུབ་པ་བྱུང་། 

			བལ་པོ་ལ་སྡོད་པའི་ཟླ་བ་ཕྱེད་ལྷག་གི་རིང་། ངེད་ཅག་རྟག་ཏུ་རྫོང་ནང་དགོན་དུ་བསྡད་པ་ཡིན། དགོན་པའི་དགེ་འདུན་པ་རྣམས་ཀྱིས་ས་གནས་དེ་གའི་ཁ་ཟས་རྗེ་ཉིད་ཀྱི་ཐུགས་ལ་འཕྲོད་རྒྱུ་མ་རེད་བསམས་ཏེ། བོད་ཟས་ཤ་སྟག་བཟོས་པའི་སྟབས་ཀྱིས། ངེད་ཅག་གིས་རྒྱ་གར་གྱི་ཟས་ལ་བྲོ་བ་ཅི་འདྲ་ཡོད་པ་མ་ཤེས་པས། ལམ་བར་ནས་ཆེད་དུ་རྒྱ་གར་གྱི་ཟ་མ་ཞིག་ཀྱང་ཟོས་ནས་བྲོ་བ་མྱངས་པ་ཡིན།

			ངས་ལྒ་བསྲེས་ཐེངས་དང་པོར་བཟའ་སྐབས། མི་ཞིམ་པའི་ཚོར་བ་ཅི་ཡང་མ་སྐྱེས། ཕྱིས་རྒྱ་གར་ལ་ཐོན་རྗེས་ལྒ་བསྲེས་ཀྱིས་བཙོས་པའི་ཟ་མ་ལ་བློ་ཤིན་ཏུ་བབས་པ་བྱུང་། ཡིན་ཡང་ཆོས་ཀྱི་རྗེ་ཉིད་ཀྱི་གསོལ་བ་ལ་སྣུམ་དང་ཚྭ་ཅུང་ཟད་ལས། ཙོང་དང་། སྒོག་པ། སུར་པན། གཡེར་མ་སོགས་དུས་རྒྱུན་ནས་མི་བཞེས་ཤིང་བྲོ་རྫས་ལ་ཐུགས་མི་དགྱེས་པས། ཁོང་གིས་ལྒ་བསྲེས་ཀྱིས་གཡོས་པའི་འབྲས་ཆན་ཉུང་ཟད་ལས་རྒྱ་གར་གྱི་ཚོད་མ་གཞན་གང་ཡང་མ་བཞེས། 

			རྒྱ་གར་བས་བོད་པའི་བཟའ་ལུགས་དང་འདྲ་བར་ལག་པས་ཐད་ཀར་ཁ་ནང་དུ་བཞག་སྟེ་བཟའ། དེའི་རྐྱེན་གྱིས་རྒྱ་གར་གྱི་ཟ་ཁང་ལ་ཆ་རྐྱེན་ཇི་ལྟར་ཞན་ཡང་ལག་པ་བཀྲུ་ས་མེད་པ་མི་འདུག མི་ཐམས་ཅད་ཀྱིས་ཟས་སྔོན་ཟས་རྒྱབ་སོགས་སྐབས་ཀུན་ཏུ་ལག་པ་བཀྲུ་ཞིང་། ཟ་མ་ཟ་སྐབས་ཆུ་འཐུང་དགོས་ན་ཇ་ཕོར་ཡང་མེད་པས། རྫ་མ་མཆུ་རིང་ཞིག་གིས་ཐད་ཀར་ཁ་ནང་དུ་ཡ་ཡོ་མེད་པར་བླུགས་ནས་ཁ་ལ་མི་རེག་པར་འཐུང་བ་དང་། ས་གནས་དེ་གའི་མི་ཐམས་ཅད་ཀྱིས་དེ་ཁོ་ན་ལྟར་དུ་བྱས་ནས་འཐུང་གིན་འདུག 

			༡༩༩༠ ལོའི་ཟླ་༧ ཚེས་༡༦ །

			ཆོས་ཀྱི་རྗེ་ཉིད་ཅན་དྷི་གྷར་ནས་ཀང་ར་(Kangra)ལ་ཞབས་སོར་བཀོད། ས་གནས་དེ་གའི་དགོན་པའི་དགེ་འདུན་པ་རྣམས་དང་དད་ལྡན་མང་ཚོགས་རྣམས་ཀྱིས་ཕེབས་བསུ་ཟབ་རྒྱས་ཞུས། ཁོང་གིས་ཞལ་འཛུམ་མོལ་ལེར། ཕྱག་གཉིས་ཀྱིས་དར་ཁ་དང་སྟོན་པ་ཐུགས་རྗེ་ཅན་གྱི་གསེར་སྐུ་ཞིག་བསྣམས་ནས། རྗེ་ཉིད་ལ་ཕེབས་བསུ་གནང། 

			ཕྱི་དྲོར། རྗེ་ཉིད་ཀྱིས་ཁོང་ལ་གཏེར་ཆེན་ལས་རབ་གླིང་པའི་གཏེར་བྱོན་རྟེན་འབྲེལ་ཉེས་སེལ་གྱི་དབང་དང་བལ་པོ་ནས་བཞེས་པའི་ཕུར་པ་མགུལ་ཁུག་མའི་བཀའ་དབང་ཕུལ། 

			དེ་ནུབ། རྗེ་ཉིད་ངེད་སྐུ་འཁོར་རྣམས་དང་བཅས་གྲྭ་ཚང་དེ་གར་ཞག་བཞུགས་མཛད། ས་ཆ་དེའི་གནམ་གཤིས་དྭངས་ཤིང་བསིལ་ལ། ཁོ་ར་ཁོར་ཡུག་རྣམས་བོད་ཀྱི་ཡུལ་གྲུ་དང་ཧ་ཅང་འདྲ། གསོམ་ཤིང་གི་སྐྱེད་ཚལ་དང་རྫ་ཆབ་སིལ་མ་ཡོད་པར་མ་ཟད། རྒྱང་རིང་གི་གངས་རིའི་ཕྲེང་བ་དག་ཀྱང་མཐོང་ཞིང་། ཚ་གདུག་གིས་བཟོད་དུ་མེད་པར་མནར་བའི་བལ་པོ་ནས་ས་ཆ་འདི་རུ་ཐོན་པ་ན། ཚ་དམྱལ་གྱི་གནས་ནས་དྭངས་བསིལ་གྱི་འཇིག་རྟེན་ཞིག་ལ་སླེབས་པ་ལྟ་བུའི་ཚོར་བ་སྐྱེས། 

			༡༩༩༠ ལོའི་ཟླ་༧ ཚེས་༡༧ །

			ཉིན་དེར་རྟེན་འབྲེལ་དམིགས་བསལ་བ་ཞིག་གིས་བསྐུལ་ནས། རྗེ་ཉིད་ཀྱི་རིག་ཀློང་ལས་ཁོང་གི་ཞབས་བརྟན་གསོལ་འདེབས་ཀྱི་མགུར་མ་ཞིག་ཐོལ་བྱུང་དུ་གསུངས། ཞབས་བརྟན་གསོལ་འདེབས་དེ་ལ་བྱིན་རླབས་བསམ་གྱིས་མི་ཁྱབ་པ་ཡོད་ཅིང་། འཛམ་བུ་གླིང་གི་ཡུལ་གྲུ་སོ་སོ་ན་ཡོད་པའི་ནང་པའི་རྗེས་འཇུག་པ་མང་ཤོས་ཀྱིས་ད་ལྟ་ཡང་འདོན་མུས་སུ་འདུག 

			ཕྱི་དྲོར། ཕན་བདེ་ལེགས་བཤད་གླིང་གི་གཙུག་ལག་ཁང་དུ་ཕུར་པ་ཡང་གསང་སྤུ་གྲིའི་སྒོ་ནས་ཚོགས་འཁོར་ཟབ་རྒྱས་བསྐོར། ཆོས་རྗེ་ཡིད་བཞིན་ནོར་བུ་དང་ཁོང་རྣམ་གཉིས་ཆོས་ཁྲི་མཐོན་པོའི་སྟེང་དུ་ཚོགས་དབུ་ལ་གཟི་བྱིན་ལྷམ་མེར་བཞུགས་ཤིང་། མཐོང་ན་མི་མཐུན་པ་མེད་པའི་སྐུ་ལ་དད་གུས་བླ་ལྷག་ཏུ་འཕེལ། དགོན་པ་སོ་སོའི་མཁན་སྤྲུལ་དགེ་འདུན་པ་རྣམས་ཀྱིས་མཐའ་ནས་བསྐོར་ཏེ་བཞུགས་པས། ཚོགས་པ་རྒྱ་ཆེ་ཞིང་ཡིད་ཤིན་ཏུ་འགུལ་བ་བྱུང་། གཏེར་ཆེན་ལས་རབ་གླིང་པས་གཏེར་ནས་བཞེས་པའི་ཕུར་པ་ཡང་གསང་སྤུ་གྲི་ལ། གདོན་བགེགས་ཐམས་ཅད་འདུལ་བ་དང་སངས་རྒྱས་ཀྱི་བསྟན་པ་དར་ཞིང་རྒྱས་པར་བྱེད་པའི་བྱིན་རླབས་ཐུན་མོང་མ་ཡིན་པ་དང་རྟེན་འབྲེལ་གྱི་གནད་ཆེན་མོ་ཡོད་པ་རེད། 

			ཚོགས་འཁོར་ལ་ཞུགས་མཁན་ཧ་ཅང་མང་ཞིང་། རྒྱལ་ཁབ་སོ་སོ་ནས་དད་ལྡན་ཕོ་མོ་མང་པོ་སླེབས། ལོ་མང་པོའི་རྗེས་སུ་ཁོ་ཚོས་རྣམ་པ་དེ་ཕྱིར་དྲན་བྱེད་སྐབས། སེམས་ནང་གི་གཡོ་སྒུལ་ད་དུང་ཡང་མ་འཇགས་པར་བརྗོད་ཐབས་མེད་པ་ཞིག་ཡིན་སྐད།

			རྡོ་རྗེ་གྲགས་ལྡན་ཆོས་ཀྱི་རྗེའི་སྐུ་དྲུང་ལ་བྱོན་ནས་ཉིད་དང་རྗེའི་སྐུ་སྐྱེ་གོང་མ་གཏེར་ཆེན་ལས་རབ་གླིང་པའི་བར་གྱི་ལོ་རྒྱུས་རྣམས་ཞུས་ཚེ། རྗེ་ཉིད་ཀྱིས་སྤྱན་ཆབ་བསིལ་ཞིང་། སྐུ་སྐྱེ་སྔ་མའི་རྣམ་པར་གྱུར་སོང་བ་ལྟར་སྐུའི་རྣམ་འགྱུར་རྒྱུན་ལྡན་མ་ཡིན་པ་ལྟ་བུའི་ཚུལ་བསྟན། དེ་ནས་རྡོ་རྗེ་གྲགས་ལྡན་གྱིས། དཔལ་ཆེན་རྡོ་རྗེ་གཞོན་ནུའི་བསྐྱེད་རིམ་གྱིས། །བསྟན་འགྲོའི་བདེ་སྐྱིད་གཞོམ་པའི་དགྲ་དང་བགེགས། །དབང་དུ་སྡུད་ཅིང་དྲག་པོས་གཏོར་འཕང་སོགས། །དགྲ་བོའི་ཕྱོགས་ལ་ནན་ཏན་མཛད་གལ་ཆེ། །གསུང་འཛིན་ཆེན་པོ་མ་ཧཱ་གུ་རུ་ཡིས། །མི་མངོན་དབྱིངས་ནས་ཉིན་མཚན་དུས་དྲུག་ཏུ། །ཐུགས་ཀྱི་དགོངས་པ་སྐྱེས་མཆོག་ཁྱེད་ལ་གཏད། །དེ་ཕྱིར་དོན་ཆེན་རྩོམ་པའི་དུས་ལ་བབས། །ཞེས་སོགས་གསུངས་ནས་རྗེ་ཉིད་ཀྱི་མ་འོངས་འབྱུང་འགྱུར་གྱི་བྱ་བ་འགའ་རེ་ལ་ལུང་བསྟན་གནང། 

			གསུང་དེ་དག་ངེད་ཅག་གིས་སྐུ་འཁྲིས་ནས་སྒྲ་རུ་ཕབ། སྐུ་རྟེན་གྲྭ་པ་དེའི་ཁ་སྐད་ཅུང་ཟད་གོ་དཀའ་བ་ལྟར་འདུག་ཀྱང་དོན་མ་གོ་བ་མ་བྱུང་། ཕྱིས་སུ་རྡོ་རྗེ་གྲགས་ལྡན་གྱི་ལུང་བསྟན་ཐམས་ཅད་ཐོག་ཏུ་བབས་པ་བྱུང་། 

			དམ་པའི་ཆོས་སྐྱོང་བའི་སྲུང་མ་རྡོ་རྗེ་གྲགས་ལྡན་གྱིས་གསུངས་ཚར་རྗེས། དཔལ་ལྡན་ལྷ་མོ་སོགས་སྲུང་མ་མང་པོ་མི་སོ་སོ་ལ་བབས་ནས། རྗེ་ཉིད་ཨོ་རྒྱན་པདྨའི་རྒྱལ་ཚབ་ཡང་དག་ཡིན་པ་དང་། སྙིགས་མའི་སེམས་ཅན་ཐམས་ཅད་ཀྱི་སྐྱབས་མགོན་ཐུགས་རྗེ་ཅན་གཅིག་པུར་གྱུར་པ་ཡིན་པའི་ལུང་བསྟན་དངོས་སུ་བསྩལ། 

			དེ་རྗེས། རྗེ་ཉིད་ཚོགས་དབུ་ལ་ཕེབས་ནས་དགོན་པ་དེའི་འདུས་སྡེ་ཡོངས་ཀྱིས། གཏེར་ཆེན་ལས་རབ་གླིང་པས་དམར་ནག་རཀྟའི་མཚོ་ནང་ནས་སྤྱན་དྲངས་པའི་ཕུར་པ་ཡང་སྙིང་སྤུ་གྲིའི་སྒོ་ནས་ཚོགས་འཁོར་རྒྱ་ཆེན་མོ་བསྐོར། 

			ཉིན་གུང་། ཆོས་ཀྱི་རྗེ་ཉིད་གཟིམ་ཁང་དུ་སྐུ་མལ་གསོས་ནས་བཞུགས་སྐབས། ཕུར་པ་མགུལ་ཁུག་མའི་ཆོས་སྲུང་མཆོད་ཐབས་ཐོལ་བྱུང་གི་ཚུལ་དུ་གསུངས་ཤིང་། ངས་འཕྲལ་དུ་ཡི་གེར་ཕབ་པ་དེང་སང་རྗེ་ཉིད་ཀྱི་གསུང་འབུམ་ཁྲོད་དུ་བཞུགས། 

			ཕྱི་དྲོར། རྗེ་ཉིད་ཀྱིས་ས་གནས་དེ་གའི་དད་ལྡན་མང་ཚོགས་རྣམས་ལ་བཀའ་སློབ་བསྩལ་ཅིང་། ཕྱག་དཔེ་ཞིག་གིས་མི་ཐམས་ཅད་ལ་ཕྱག་དབང་གནང།

			དེ་རྗེས། རྗེ་ཉིད་ཆོས་ལུགས་སྡེ་ཁག་དང་ཆབ་སྲིད་སྡེ་ཁག རིག་གནས་སྡེ་ཁག་སོགས་འབྲེལ་ཡོད་མི་སྣའི་བཞུགས་མོལ་འཚོགས་འདུར་དངོས་སུ་ཞུགས་ཤིང་། མཚན་ཉིད་གྲྭ་ཚང་དང་རྣམ་རྒྱལ་གྲྭ་ཚང་སོགས་ཀྱི་མཁན་སྤྲུལ་རྣམ་པ་ཡང་ཚོགས་ཞུགས་མཛད། ཚོགས་མི་རྣམས་ཀྱིས་ཆོས་འཇིག་རྟེན་གཉིས་ཀའི་ཐད་ནས་ད་ཡོད་ཀྱི་གནད་དོན་མང་པོ་ལ་བགྲོ་གླེང་ཞིབ་མོ་གནང་པ་དང་ཆབས་གཅིག རྗེ་ཉིད་བོད་ཡུལ་ནས་རྒྱ་གར་ལ་ཞབས་སོར་བཀོད་དེ་སྐྱེས་ཆེན་དམ་པ་མང་པོའི་སྐུ་གེགས་བསལ་ཅིང་། སྐྱ་སེར་དད་ལྡན་མང་ཚོགས་ལ་བཀའ་དབང་དང་གདམས་ངག་ཟབ་མོ་སྐྱེས་སུ་བསྩལ་བ་ལ་བཀའ་དྲིན་ཞུས་ནས། འཐུས་མི་སོ་སོས་རྗེ་ཉིད་ལ་རྟེན་གསུམ་གྱི་འབུལ་བ་ཟབ་རྒྱས་མཛད། 

			༡༩༩༠ ལོའི་ཟླ་༧ ཚེས་༢༡ །

			ཆོས་ཀྱི་རྗེ་དང་ཁོང་རྣམ་གཉིས་ཀྱིས་མདོ་སྔགས་ཀྱི་དཀའ་བའི་གནད་མང་པོ་ལ་ཉིན་གང་བོའི་རིང་གསུང་གླེང་ལྷུག་རྒྱས་སུ་མཛད། 

			ཁོང་གིས་ངེད་ཆུང་དུས་ནས་བསྡུས་ཚན་སོགས་མདོ་ཕྱོགས་ཀྱི་གཞུང་ཆེན་ཁག་ལ་གཙོ་བོར་སྦྱངས་ཤིང་། ཡོངས་འཛིན་རྣམས་ཀྱི་ཤུགས་རྐྱེན་ལ་བརྟེན་ནས་གསང་སྔགས་རྙིང་མའི་དབང་བསྐུར་སོགས་ཐོབ་པ་ཉུང་། ཕྱིས་སུ་གསང་སྔགས་རྙིང་མའི་སློབ་དཔོན་འགའ་ཞིག་བསྟེན་ནས། དབང་ཁྲིད་གདམས་ངག་སོགས་གང་འཚམས་ཐོབ་རྗེས། རྙིང་མའི་ཕྱོགས་ཀྱི་མཁས་པ་ཀློང་ཆེན་པ་དང་མི་ཕམ་རིན་པོ་ཆེ། རྡོ་གྲུབ་བསྟན་པའི་ཉི་མ་སོགས་ཀྱི་སྔགས་སྐོར་གྱི་བསྟན་བཅོས་རྣམས་ལ་དད་གུས་ཆེན་པོ་སྐྱེས་བྱུང་། འོན་ཀྱང་དེ་དག་ལས་དོན་གནད་འགའ་ཞིག་དང་རང་ཉིད་ཀྱི་གོ་བ་རྣམས་རྗེ་ཉིད་ཀྱི་སྐུ་མདུན་ནས་བརྡར་ཤ་གཅོད་དགོས་གསུངས་ཏེ། ཁོང་གིས་ཕྱོགས་སོ་སོའི་སྐོར་ནས་བཀའ་འདྲི་མང་པོ་གནང་འདུག 

			ཉིན་དེར་ང་འགྲོ་རྒྱུ་མ་སོང་ལ། ཆོས་ཀྱི་རྗེ་ཉིད་ཉིན་གུང་ཕྱིར་ཕེབས་པ་དང་ཞལ་ནས། ཁོང་གི་ཤེས་རབ་ནི་དངོས་གནས་བསམ་གྱིས་མི་ཁྱབ་པ་རང་རེད། རྫོགས་པ་ཆེན་པོའི་ལྟ་སྒོམ་སྤྱོད་གསུམ་ཐུགས་ལ་ཇི་ཙམ་འཕྲོད་བསམས་ཀྱང་གོམས་འདྲིས་ཆེན་པོ་འདུག རོང་ཟོམ་པཎྜི་ཏའི་ཐེག་ཆེན་ཚུལ་འཇུག་ལ་ཕྱུག་པོས་རང་གི་གཅེས་ནོར་བགྲང་ནུས་པ་ཙམ་གྱི་རྒྱུས་གདའ་གསུངས། རྗེ་ཉིད་ཀྱིས་ད་དུང་གསུང་བཤད་མང་པོ་གནང་སོང་ཡང་། ངས་ད་ལྟ་བརྗེད་ནས་དྲན་སོས་ཀྱི་མི་འདུག

			མི་ལ་ལ་ཡིད་མི་ཆེས་ན་ཐང་ཡང་། འདི་ནི་ངས་མིག་གིས་དངོས་སུ་མཐོང་བ་ཁོ་ན་ཡིན་ཞིང་། ངས་ཁྱི་འདི་དག་རྗེ་ཉིད་ཀྱི་ཆེད་དུ་བྱ་བའི་གདུལ་བྱ་ཁྱད་པར་བ་ཤ་སྟག་ཡིན་རྒྱུ་རེད་ཅེས་རྟག་ཏུ་བསམ་བཞིན་ཡོད། 

			༡༩༩༠ ལོའི་ཟླ་༨ ཚེས་༣ །

			རྒྱུད་སྨད་གྲྭ་ཚང་(Gyudmed Monastery)གིས་གདན་ཞུས་བྱས་པ་དང་དུས་དེར་ཁོང་ཡང་དེར་ཕེབས་ནས་དབང་བསྐུར་རྒྱུ་ཡིན་པའི་རྐྱེན་གྱིས། ཆོས་ཀྱི་རྗེ་ཉིད་རྣམ་གྲོལ་གླིང་ནས་རླངས་འཁོར་ལ་བཞུགས་ཏེ་ཕེབས་ཐོན་གྱིས་སྤྱི་ལེ་༤༤ སར་ཡོད་པའི་ཧོང་སོར་(Hunsur)ལ་ཞབས་སོར་བཀོད། 

			རྒྱུད་སྨད་གྲྭ་ཚང་ནི་གཙོ་བོར་གསང་སྔགས་རྒྱུད་སྡེའི་སྐོར་ལ་འཆད་ཉན་བྱེད་སའི་གདན་ས་ཞིག་ཡིན་ཞིང་། ཕྱི་ལོ་༡༩༨༢ ལོར་ས་གནས་དེ་གའི་དགེ་ལུགས་པ་རྣམས་ཀྱིས་ཕྱག་བཏབ་གནང་། ལོ་རྒྱུས་ཐོག་ནས་རྗེ་ཙོང་ཁ་པས་གསང་སྔགས་ཀྱི་བསྟན་པ་སྤེལ་བའི་ཕྱིར་དུ་མདོ་ལུགས་ལ་མི་འདྲ་བའི་འཆད་ཉན་གྱི་རྒྱུན་འཛུགས་དགོས་གསུངས་ནས། རྒྱུད་སྟོད་རྒྱུད་སྨད་གཉིས་སོ་སོར་བཙུགས་ཤིང་། ཕྱི་ལོ་༡༤༣༣ ལོར་ཁོང་གི་སློབ་ཆེན་རྗེ་ཤེས་རབ་སེང་གེས་རྒྱུད་སྡེ་ལ་འཆད་ཉན་བྱེད་སའི་རྒྱུན་དངོས་སུ་བཙུགས་ནས་གྲྭ་ཚང་བཏབ། ཕྱིས་དགེ་ལུགས་པས་སྲོལ་དེའི་རྒྱུན་བསྐྱངས་ནས་དར་རྒྱས་སུ་མཛད་པ་ད་བར་དུ་གནས་ཡོད། 

			རྒྱུད་སྨད་གྲྭ་ཚང་གཞི་རྒྱ་མི་ཆེ་ཞིང་སློབ་གཉེར་བ་བཞི་བརྒྱ་ལྔ་བརྒྱ་ཙམ་ལས་མེད། རྗེ་ཉིད་ཕྱགས་ཕེབས་རྗེས་དགེ་བཤེས་རྣམ་པས་ངེད་དཔོན་སློབ་རྣམས་ལ་འདུག་ཤག་ཆེས་ལེགས་ཤོས་དག་བཀོད་སྒྲིག་མཛད། འདུག་ཤག་གི་ཉེ་འཁོར་དུ་མེ་ཏོག་གི་དྲི་བསུང་འཐུལ་ཞིང་། ལྗོན་ཤིང་གི་བསིལ་གྲིབ་སྣུམ་ལ་མཐུག་པས་ཁོར་ཡུག་ཤིན་ཏུ་མཛེས་ཤིང་ཉམས་དགའ་བ་ཡོད།

			ཉིན་དེར། ཁོང་ཡང་ཕྱགས་ཕེབས་མཛད་ཅིང་གྲྭ་ཚང་དེ་གར་བཞུགས། 

			༡༩༩༠ ལོའི་ཟླ་༨ ཚེས་༤ །

			འཇར་པན་ནས་སླེབས་པའི་ནང་པའི་རྗེས་འཇུག་པ་རྣམས་ཀྱིས་ཁོང་ལ། རྒྱལ་དབང་སྐུ་ཕྲེང་བདུན་པ་སྐལ་བཟང་རྒྱ་མཚོས་མཛད་པའི་འཕགས་པ་ཐུགས་རྗེ་ཆེན་མོ་དཔལ་མོའི་ལུགས་ཀྱི་བཀའ་དབང་སྩོལ་བའི་བསྐུལ་མ་ཞུས། 

			དབང་འདི་གསང་རྒྱ་ཅན་ཞིག་ཡིན་པའི་རྒྱུ་མཚན་གྱིས་གང་ཡིན་ཡིན་ལ་མི་བསྐུར་ཀྱང་། རྗེ་ཉིད་དང་ངེད་ཅག་ལ་དམིགས་བསལ་གྱིས་གནང་བ་མཛད་ནས་དབང་གྲལ་དུ་ཚུད་པ་བྱུང་། ཉིན་དང་པོ་ལ་དབང་གི་སྟ་གོན་དང་། གཉིས་པ་ལ་དབང་གི་དངོས་གཞི་བཅས་ཉི་མ་གཉིས་ཀྱི་ཁོངས་སུ་བསྐུར་གྲུབ་པར་མཛད། 

			༡༩༩༠ ལོའི་ཟླ་༨ ཚེས་༥ །

			སྔ་དྲོར། ཆོས་ཀྱི་རྗེ་ཉིད་ཀྱིས་ཁོང་ལ་གཏེར་ཆེན་ལས་རབ་གླིང་པས་གཏེར་ནས་བཞེས་པའི་ཚེ་སྒྲུབ་བདུད་རྩིའི་གཏེར་བུམ་གྱི་བཀའ་དབང་ཕུལ།

			དབང་གྲུབ་རྗེས་རྗེ་ཉིད་ཀྱིས། ཨོ་རྒྱན་སངས་རྒྱས་གཉིས་པས་ཚེ་དབང་རིག་འཛིན་གྱི་དངོས་གྲུབ་ཐོབ་སྐབས་སུ་བསྒྲུབས་ཤིང་། ཕྱི་ངོས་ལ་གཏེར་ཆེན་ལས་རབ་གླིང་པའི་གསང་བའི་རྒྱ་ཡིས་བསྡམས་པའི་འཆི་མེད་ཚེ་ཡི་རིལ་བུ་ཞིག་ཡོད་པ་དེ་རིན་པོ་ཆེ་ལ་ཕུལ། རིན་པོ་ཆེས་གཟིགས་རྗེས་ཐུགས་ཤིན་ཏུ་དགྱེས་ཚུལ་མཛད་ནས་སྐུ་དྲུང་བ་ཞིག་ལ། ངའི་གའུ་ཁྱེར་ཤོག ངས་ཀྱང་ཁོང་ལ་རྟེན་རྩ་ཆེན་འགའ་འབུལ་དགོས་གསུངས། 

			སྐུ་དྲུང་བ་དེས་གའུ་ཆེན་པོ་ཞིག་ཁྱེར་ཡོང་ཞིང་། ཁོང་གིས་གའུ་དེའི་ཁ་ཕྱེས་ནས་རྗེ་ཉིད་ལ་རྟེན་རྫས་འགའ་རེ་གནང། དེ་ཡང་ཨོ་རྒྱན་སངས་རྒྱས་གཉིས་པ་དང་། ཆོས་རྒྱལ་ཁྲི་སྲོང་ལྡེ་བཙན། མཁའ་འགྲོ་ཡེ་ཤེས་མཚོ་རྒྱལ་གསུམ་གྱིས་བསྒྲུབས་པའི་འཆི་མེད་ཚེ་ཡི་རིལ་བུ། ཆོས་རྒྱལ་སྲོང་བཙན་སྒམ་པོའི་བཀའ་ཤོག་དུམ་བུ་ཅུང་ཟད། བཀའ་བརྒྱད་བདེ་གཤེགས་འདུས་པ་མཁའ་འགྲོ་ཡེ་ཤེས་མཚོ་རྒྱལ་མའི་ཕྱག་བྲིས་འཁྲུལ་མེད་ཅུང་ཟད། གཏེར་ཆེན་ཉང་རལ་པའི་གཏེར་རྫས་ཁ་ཤས། གུ་རུ་ཆོས་དབང་གིས་གཏེར་ནས་བཞེས་པའི་བཀའ་བརྒྱད་གསང་རྫོགས་ཀྱི་ཤོག་སེར་ཅུང་ཟད། རྒྱལ་དབང་ལྔ་བའི་དབུ་བླ་གཏེར་བདག་གླིང་པས་གཏེར་ནས་བཞེས་པའི་ཨོ་རྒྱན་སངས་རྒྱས་གཉིས་པའི་དབུ་ཞྭའི་ཆ་ཤས་ཅུང་ཟད། འབྲོམ་སྟོན་པའི་སྐུ་གདུང་རིང་བསྲེལ། སློབ་དཔོན་ཟླ་བ་གྲགས་པས་གཟིགས་ཤིང་པ་ཚབ་ཉི་མ་གྲགས་པས་ཕྱིས་བོད་ཡིག་ཏུ་བསྒྱུར་བའི་གསང་འདུས་ལེགས་སྦྱར་མའི་ལྡེབས་ཤས་ཅུང་ཟད། རྗེ་བཙུན་མི་ལ་རས་པའི་སྒོམ་ཐག་གི་ཟར་བུ་ཉུང་ཟད་སོགས་ཡོད་པ་གནང་བྱུང་།

			རྟེན་རྫས་འགའ་རེ་ངེད་སྐུ་འཁོར་རྣམས་ལ་ཡང་ཉུང་ཟད་བགོས་ནས་གནང།

			རྗེ་ཉིད་ཀྱི་ཕྱག་ཏུ་གནང་པའི་རྟེན་རྫས་རྩ་ཆེན་དེ་དག་ལ་ངས་ཁ་བྱང་རེ་རེ་བཞིན་བྲིས་ཤིང་། ཕྱིར་ཐོན་རྗེས་རྗེ་ཉིད་ལ་གའུ་ཆེན་པོ་ཞིག་ཡོད་པ་དེའི་ནང་ལ་བཞག་ནས་རྒྱུན་དུ་ཁུར་བའི་ཞབས་ཕྱི་གང་ལེགས་ཞུས་པ་ཡིན།

			ཕྱི་དྲོར། ཁོང་གིས་འཕགས་པ་ཐུགས་རྗེ་ཆེན་མོའི་དབང་གི་དངོས་གཞི་གནང། 

			དབང་བསྐུར་ཚར་རྗེས་ངའི་སེམས་ཤིན་ཏུ་དགའ་བར་གྱུར་ཅིང་། འཕགས་པ་ཐུགས་རྗེ་ཆེན་པོ་ལྟར་བྱམས་སྙིང་རྗེས་རྒྱུད་ཡོངས་སུ་ཕྱུག་ནས། མ་འོངས་པ་ལ་འཕགས་པ་ཐུགས་རྗེ་ཆེན་མོའི་ཆོས་སྐོར་ལ་བརྟེན་ནས་གཞན་དོན་རྒྱ་ཆེན་པོ་འགྲུབ་པའི་གསོལ་བ་སྨོན་ལམ་བཏབ། 

			སྐབས་དེར་སྤྱད་པའི་དབང་དཔེ་དེ་ཕྱིས་ངས་སྒར་ལ་ཁྱེར་ཡོང་ཡང་། རྗེ་ཉིད་ཀྱིས་དབང་འདི་གཞན་ལ་བསྐུར་རྒྱུ་མ་བྱུང་བས་ཅུང་ཟད་ཡིད་ཕངས་པའི་གནས་སུ་གྱུར། 

			༡༩༩༠ ལོའི་ཟླ་༨ ཚེས་༦ །

			རྒྱུད་སྨད་གྲྭ་ཚང་གིས་གཙུག་ལག་ཁང་གསར་པ་ཞིག་བཞེངས་གྲུབ་པ་ལ་ཉིན་དེར་རབ་ཏུ་གནས་པའི་མཛད་སྒོ་སྤེལ། 

			སྔ་དྲོར། གྲྭ་ཚང་གི་འདུས་པ་བྱིངས་ཀྱིས་རབ་གནས་ཀྱི་ཆོ་ག་ཐུང་ཐུང་ཞིག་གསུངས་པ་ལ། ངེད་དཔོན་སློབ་རྣམས་ཞུགས་རྒྱུ་མ་སོང་། དེ་རྗེས་རབ་གནས་ཀྱི་མཛད་སྒོ་དངོས་ལ་ཐུག་པའི་དུས་སུ་ཁོང་དང་ཆོས་ཀྱི་རྗེ་ཉིད་རྣམ་པ་གཉིས་ཀ་ཚོགས་ཞུགས་མཛད། 

			གཙུག་ལག་ཁང་གི་མདུན་ནས་མཛད་སྒོ་སྤེལ་ཞིང་། རྡོ་སྐས་ཀྱི་སྟེང་ཕྱོགས་ལ་རྒྱ་གར་གྱི་དཔོན་རིགས་དང་གྲུབ་མཐའ་རིས་མེད་ཀྱི་མཁན་སྤྲུལ་དགེ་བའི་བཤེས་གཉེན་སོགས་སྐུ་མགྲོན་རྣམ་པ་བཞུགས་པ་དང་། འོག་ཕྱོགས་ལ་དགོན་པའི་དགེ་འདུན་པ་རྣམས་དང་ས་ཆ་སོ་སོ་ནས་སླེབས་པའི་དད་ལྡན་པ་རྣམས་བཞུགས། ཉིན་དེར་མི་ཚོགས་ཤིན་ཏུ་མང་ཞིང་གཞི་རྒྱ་ཤིན་ཏུ་ཆེ།

			ས་གནས་དེ་གའི་འཕྲིན་སྦྱོར་ཁག་གིས་གནས་ཚུལ་སྤེལ་བ་ལྟར་ན། མི་ཁྲི་གཉིས་ལྷག་འདུས་པར་བཤད་ཅིང་། གྲོང་ཁྱེར་མན་སོར་དང་ཉེ་ས་རུ་ཡོད་པའི་ནང་པའི་རྗེས་འཇུག་པ་ཕལ་ཆེར་ཐོན་ཡོད་སྐད། 

			ཁོང་གིས་གཏམ་བཤད་རྒྱུན་རིང་ངེ་བ་གནང་ཞིང་། རྗེ་ཉིད་དམིགས་བསལ་དུ་གླེང་ནས་ཁོང་གིས་སྐུ་ངལ་མང་པོ་བསྐྱོན་ཏེ་བོད་ནས་ཕེབས་པས་རྟེན་འབྲེལ་ཤིན་ཏུ་ལེགས་པ་བྱུང་གསུངས།

			དེའི་རྗེས་སུ་གཏམ་བཤད་སྤེལ་བའི་དུས་སུ་རྗེ་ཉིད་ཀྱིས་མང་པོ་རང་མ་གསུངས་ཤིང་། གང་གསུངས་པའི་དོན་རྣམས་ཞིབ་ཏིག་ཏུ་ངས་ད་ལྟ་ཕལ་ཆེར་བརྗེད་ནས་དྲན་ངོ་ན་མི་འདུག་ཀྱང་། གསུང་བཤད་དཔེ་མེད་པ་ཞིག་གནང་སོང་བ་ཙམ་ནི་དྲན། ཡིན་ན་ཡང་ས་གནས་དེ་གའི་མི་ཕལ་མོ་ཆེས་ལྷ་སའི་སྐད་ཁོ་ན་བཤད་ཅིང་། རྗེ་ཉིད་ཀྱིས་ཨ་མདོའི་སྐད་གསུངས་པའི་རྐྱེན་གྱིས་མི་མང་པོས་ཡག་པོ་གོ་ཡོད་སྣང་མ་ཤར། 

			༡༩༩༠ ལོའི་ཟླ་༨ ཚེས་༧ །

			ཉིན་འདི་ནས་བཟུང་། ཁོང་གིས་ཚོགས་མང་ཡོངས་ལ་རྒྱུད་གསང་བ་འདུས་པའི་དབང་གསུངས། 

			ཐོག་མར་དབང་གི་སྟ་གོན་སོགས་དབང་གི་སྔོན་འགྲོ་ཡོངས་རྫོགས་གསུངས་ཤིང་། དབང་གྲལ་དུ་གཙོ་ཆེར་རྒྱ་གར་སེ་ར་དགོན་དང་འབྲས་སྤུངས་དགོན། རྒྱུད་སྟོད་གྲྭ་ཚང་། རྒྱུད་སྨད་གྲྭ་ཚང་སོགས་ཀྱི་དགེ་འདུན་པ་ཉིས་སྟོང་ལྷག་བཞུགས་པ་དང་། ད་དུང་ཁྱིམ་པ་ཕོ་མོ་ཡང་མང་པོ་འདུག

			དབང་གི་དཀྱིལ་འཁོར་དུ་འཇུག་ཁར། ཁོང་གིས་སླར་ཡང་རྗེ་ཉིད་ཀྱི་སྐོར་ནས་ཚོགས་མང་དུ་གསུང་བཤད་མཛད། ཁོང་གི་ཞལ་སྔ་ནས་འདི་ནི་རྒྱལ་དབང་བཅུ་གསུམ་པའི་དབུ་བླ་གཏེར་ཆེན་ལས་རབ་གླིང་པའི་ཡང་སྤྲུལ་རེད། ཁོང་གིས་དགེ་སློང་གི་རྟེན་བཟུང་ནས་ལོ་མང་པོའི་རིང་། སྐུ་ལུས་དང་སྐུ་སྲོག་ལ་མ་འཛེམས་པར་བསྟན་འགྲོའི་དོན་ཆེན་སྒྲུབ་བཞིན་པའི་སྒང་རེད། ངས་ཆེད་དུ་ཁོང་འདི་རུ་གདན་འདྲེན་ཞུས་པ་ཡིན། ཁྱོད་ཚོས་བསོད་ནམས་མཆོག་ཏུ་གྱུར་པ་བསགས་པ་ལ་བརྟེན་ནས་ཁོང་མཇལ་ཐུབ་པར་གྱུར་པ་རེད་སོགས་གསུངས།

			དབང་གསུང་སྐབས་ཁོང་གིས་དབང་རྫས་འགྲེམ་པའི་དུས་སུ་ཐོག་མར་ཆོས་ཀྱི་རྗེ་ཉིད་ལ་གནང་ཞིང་། དེ་ནས་དགའ་ལྡན་ཁྲི་པ་དང་གྲུབ་དབང་པད་ནོར། དེ་རྒྱབ་མཁན་སྤྲུལ་དགེ་བའི་བཤེས་གཉེན་གཞན་རྣམས་ལ་རིམ་པ་བཞིན་དུ་གནང་།

			དེ་དུས་ནང་པའི་སྡེ་ཁག་ཏུ་ཆོས་ཀྱི་རྗེ་ཉིད་ལ་ད་ལྟ་ནང་བཞིན་སྐད་གྲགས་ཆེན་པོ་མེད་པར་བརྟེན། ཁོང་གིས་ཚོགས་ཆེན་མི་འདྲ་བའི་ནང་ནས་ཆེད་དུ་འོས་སྦྱོར་དམིགས་བསལ་བ་མཛད། ལར་བོད་བརྒྱུད་ནང་བསྟན་གྱི་སྔ་མའི་ལུགས་སྲོལ་ལྟར་ན། གྲུབ་མཐའ་སོ་སོས་རང་ལུགས་ཀྱི་ཆོས་སྐོར་ཙམ་ལས་གཞན་དང་དུ་མི་ལེན་ཡང་། རྗེ་ཉིད་ཀྱིས་ནི་དགེ་ལུགས་པའི་ཆེས་གཙོ་ཆེ་ཤོས་ཀྱི་རྒྱུད་གསང་བ་འདུས་པའི་ཟབ་དབང་བཞེས་པས། འདི་ནི་ལོ་རྒྱུས་ཀྱི་རང་བཞིན་ལྡན་པའི་ཐོད་བརྒལ་ཆེན་པོ་ཞིག་ཅི་ལ་མིན། ལོ་རྒྱུས་ཐོག་ནས་ཀོང་སྤྲུལ་ཡོན་ཏན་རྒྱ་མཚོ་དང་འཇམ་དབྱངས་ཆོས་ཀྱི་བློ་གྲོས་སོགས་སྐྱེས་ཆེན་དམ་པ་མང་པོས་གྲུབ་མཐའ་རིས་མེད་ཀྱི་ལྟ་བ་རྒྱ་ཆེར་སྤེལ་སྐབས། ཁོང་རྣམ་པས་གྲུབ་མཐའ་གཞན་གྱི་ཆོས་སྐོར་ཐུགས་ཉམས་སུ་བཞེས་ཏེ་དང་དུ་ལེན་པར་མཛད་པ་ལས། དེ་མིན་གྲུབ་མཐའ་གཞན་གྱི་ཟབ་དབང་དང་། སྒྲུབ་ཐབས། ལུང་སོགས་ཀྱི་ཆོས་བཀའ་ཡོངས་རྫོགས་ཉམས་བཞེས་སུ་མཛད་པ་ནི་སྔར་ཡང་ཤིན་ཏུ་དཀོན་པ་ལྟ་བུར་སྣང་།

			སྐབས་དེར་སྐྱེ་བོ་ལ་ལས་མཛད་པ་འདི་ལ་ཡི་མ་རངས་ནས་བསམ་འཆར་མི་འདྲ་བ་སྣ་འགའ་བཏོན་ཀྱང་། ཁོ་ཚོས་གཟི་བྱིན་བླ་ན་མེད་པའི་ཆོས་ཀྱི་རྗེའི་ཞལ་མཇལ་ཞིང་། ཁོང་གི་འགྲན་ཟླ་བྲལ་བའི་སྤོབས་པ་དང་ཐོགས་པ་མེད་པའི་མཁྱེན་རབ་ཀྱི་རྩལ་སོགས་ཉམས་སུ་མྱངས་རྗེས། རང་དབང་མེད་པར་དད་པ་དང་གུས་པ་བླ་ལྷག་ཏུ་འཕེལ་ནས། སྔར་གྱི་ལྟ་བ་ལ་གནམ་ས་བླ་འོག་བརྗེས་པ་ལྟ་བུའི་འགྱུར་བ་ཐེབས། 

			གསང་སྔགས་ཀྱི་རྒྱུད་སྡེ་མང་པོའི་ནང་དུ་ཕ་རྒྱུད་གསང་བ་འདུས་པ་དང་མ་རྒྱུད་འཁོར་ལོ་སྡོམ་པ་ཞེས་པའི་སྒྲོས་རྟག་ཏུ་འབྱུང་བའི་རྐྱེན་གྱིས། ང་རང་སྒེར་ལ་དུས་སྔ་མོ་ནས་གསང་བ་འདུས་པའི་དབང་ལུང་རེ་ཨེ་ཐོབ་སྙམ་པའི་འདུན་པ་ཆེན་པོ་ཡོད་པ་དང་། བླ་མ་མི་ཕམ་རིན་པོ་ཆེའི་ཞལ་སྔ་ནས་མཛད་པའི་གསང་འདུས་རིམ་ལྔའི་འགྲེལ་བ་དང་། སློབ་དཔོན་ཟླ་བ་གྲགས་པ་དང་རྗེ་ཙོང་ཁ་པ་ཆེན་པོ་སོགས་ཀྱིས་མཛད་པའི་གསང་འདུས་སྐོར་གྱི་དཔེ་ཆ་འགའ་རེ་མཇལ་མྱོང་ཡོད། དེའི་རྐྱེན་གྱིས་བཀའ་དབང་ཟབ་མོ་འདི་ཐོབ་པ་ལ་ཡིད་ཤིན་ཏུ་གཡོ་དགོས་པ་བྱུང་ཞིང་། མ་འོངས་པར་ལས་དང་སྨོན་ལམ་གྱི་སྐལ་བ་རེ་ལྡན་ན། གསང་བ་འདུས་པའི་ཆོས་སྐོར་བསྒྱུར་ཅིང་ཤུགས་ཆེར་སྤེལ་བའི་འདུན་པ་ཆེན་པོ་ཡོད། 

			༡༩༩༠ ལོའི་ཟླ་༨ ཚེས་༨ ནས་ཟླ་༨ ཚེས་༩ །

			ཁོང་གིས་གསང་བ་འདུས་པའི་དབང་གི་དངོས་གཞི་གནང་ཞིང་། དབང་གི་རིམ་པ་ཆེས་གལ་ཆེ་ཤོས་ཏེ་རྡོ་རྗེ་སློབ་དཔོན་གྱི་དབང་གསུང་སྐབས། རིན་པོ་ཆེ་ཉིད་ཆོས་ཁྲིའི་ཡང་སྟེང་ནས་བཞེངས་ཏེ་མཁན་སྤྲུལ་རྣམ་པའི་བཞུགས་གྲལ་དུ་སྐུ་དངོས་སུ་ཕེབས་པ་དང་། དབང་རྫས་རྣམས་ཆོས་རྗེ་ཡིད་བཞིན་ནོར་བུ་ཁོ་ནའི་ཕྱག་ལ་བསྩལ་པ་ལས། མཁན་སྤྲུལ་གཞན་རྣམས་ལ་དབང་འགྲེམ་པས་གཏད་བྱུང། འདི་ལ་རྟེན་འབྲེལ་གྱི་ཆེ་བ་ཅི་ཞིག་ཡོད་པ་ནི་མ་ཤེས།

			དབང་གསུངས་ཚར་རྗེས། ས་གནས་དེ་གའི་དགེ་འདུན་པས་གསོལ་བ་བཏབ་པའི་ངོར་ཁོང་གིས་སྒྲོལ་དཀར་ཡིད་བཞིན་འཁོར་ལོའི་ཚེ་དབང་གནང་བ་དང་མཉམ་དུ། མ་ཎི་སདྡྷི་སྒྲོལ་སྔགས་སོགས་གཟུངས་སྔགས་འགའ་རེའི་ལུང་གསུངས། 

			ཕྱི་དྲོར། ཆོས་ཀྱི་རྗེ་དང་གྲུབ་དབང་པད་ནོར་རྣམ་པ་གཉིས་ཁོང་གི་གཟིམ་ཁང་དུ་ཕེབས། དེ་སྔོན་ཁོང་ལ་རྗེ་ཉིད་ལ་སྐུ་གེགས་ཡོད་མེད་བཀའ་འདྲི་ཞུས་པ་ལ། ཁོང་གིས་བརྟག་པ་མཛད་ནས་གནས་སྐབས་ཤིག་ཏུ་རྗེ་ཉིད་ཀྱི་སྐུ་ཚེ་ལ་བར་ཆད་ཅི་ཡང་མི་འདུག སློབ་མ་རྣམས་ཀྱིས་ཐོས་བསམ་སྒོམ་གསུམ་ལ་བར་མ་ཆད་དུ་བརྩོན་པར་བྱས་ན་རྗེ་ཉིད་ལ་དེ་ལས་ལྷག་པའི་སྲུང་བ་རིམ་གྲོ་གང་ཡང་མི་དགོས་གསུངས་ཤིང་། ཁོང་གིས་ད་དུང་དོན་དེ་དག་ཤོག་བུ་ཞིག་གི་ཐོག་ལ་ཞིབ་མོར་བྲིས་པ་ཞིག་ངེད་ཅག་ལ་གནང།

			དེ་རྗེས་རྣམ་པ་གསུམ་གྱིས་ཐུགས་ལྷོད་པོའི་སྒོ་ནས་གསུང་མོལ་དཀྱུས་མ་ཡུན་རིང་ལ་མཛད།

			ཁོང་གི་ཞལ་ནས། ཐེངས་འདིར་གསང་བ་འདུས་པ་དང་འཕགས་པ་ཐུགས་རྗེ་ཆེན་མོའི་དབང་གཉིས་ཀ་ཕུན་སུམ་ཚོགས་པའི་སྒོ་ནས་མཇུག་གྲུབ་སོང་། ངའི་ཕྱོགས་ནས་ལྟས་བཟང་པོ་ཡང་འགའ་རེ་བྱུང་སྟེ། འཕགས་པ་ཐུགས་རྗེ་ཆེན་མོའི་དབང་གི་སྟ་གོན་བྱེད་པའི་ནུབ་མོ། ཁྱེད་ཀྱིས་མངགས་པ་ཡིན་ཟེར་བའི་མི་ནག་པོ་འཇིགས་སུ་རུང་བ་ཞིག་གིས་ང་ལ་ཐུམ་བུ་ཞིག་སྤྲད་སོང་། ངས་ཅི་ཡིན་མི་ཤེས་པའི་ངང་འཕྲལ་དུ་ཁ་ཕྱེས་ནས་བལྟས་པས་དེའི་ནང་ལ་གདོན་བགེགས་ཤིག་གི་མགོ་བོ་བཞག་འདུག་པ་རྨིས། ངས་བསམས་ན་འདི་ནི་ཕུར་པ་མགུལ་ཁུག་མའི་སྒོ་ནས་མ་རུངས་གདོན་བགེགས་བསྒྲལ་བའི་མཐུ་སྟོབས་ལས་བྱུང་བ་ཞིག་ཡིན་རྒྱུ་རེད། དམ་པའི་ཆོས་སྐྱོང་བའི་སྲུང་མ་རྡོ་རྗེ་གྲགས་ལྡན་གྱིས་ལུང་བསྟན་གནང་པ་དང་ཡང་ཤིན་ཏུ་འགྲིག དེའི་རྐྱེན་གྱིས་ད་ཐེངས་ཀྱི་དབང་འདི་དང་ཁྱེད་ཀྱིས་གནང་པའི་ཕུར་པ་མགུལ་ཁུག་མ་གང་ཡིན་ཡང་། སེམས་ཅན་རྣམས་ལ་བྱིན་རླབས་ཐུན་མོང་མ་ཡིན་པ་རེ་འབྱུང་རྒྱུ་རེད་ཅེས་རྗེ་ཉིད་ལ་གསུངས། 

			ཁོང་གིས་སླར་ཡང་། ངེད་ཕུར་པ་རྡོ་རྗེ་གཞོན་ནུའི་ཆོས་སྐོར་ལ་ལས་སྨོན་ཐུན་མོང་མ་ཡིན་པ་ཡོད། ངས་གཏེར་ཆེན་ལས་རབ་གླིང་པའི་ཕུར་པ་ཡང་གསང་ཁྲོས་པའི་དབང་མ་ཐོབ་པའི་སྔར་གོང་ཞིག་གི་ནུབ་མོར། ཉམས་དང་རྨི་ལམ་འདྲེས་པའི་སྣང་བ་ལ། མི་ཞིག་གིས་རས་ཀྱི་ཐུམ་བུ་ཞིག་ཁྱེར་ནས་མདུན་དུ་བཞག ངས་འཕྲལ་དུ་ཁ་ཕྱེས་ནས་བལྟས་པས་དེའི་ནང་དུ་སེང་གེའི་མགོ་ཞིག་ཡོད་པ་མཐོང་ཞིང་། དེའི་ཡ་ཐོད་ལ་ཚིགས་བཅད་གསེར་གྱིས་བྲིས་པ་ཞིག་འདུག ཕྱིར་ཉིན་ཞོགས་པར་གཉིད་ལས་སད་སྐབས་ཚིགས་བཅད་དེ་མ་བརྗེད་པར་བློ་ལ་འདུག་ཅིང་ད་ལྟར་ཐུག་གི་བར་དུ་ཡོད་ཅེས་གསུངས། སྐབས་དེར་རིན་པོ་ཆེ་ཉིད་ཀྱིས་ཚིགས་བཅད་དེ་ཞལ་ནས་ཤར་མར་གསུངས་ཤིང་། ངས་འཕྲལ་དུ་ཡི་གེར་འབེབས་བསམས་ཀྱང་། ཁོང་གི་གསུང་སྐད་མགྱོགས་ཆེས་པའི་རྐྱེན་གྱིས་འབྲི་བའི་ལོང་མ་བྱུང་ཞིང་བཀའ་འདྲི་ཞུ་ཡང་མ་ཕོད་དེ། འདི་འདྲའི་མཇལ་འཕྲད་གལ་ཆེན་ཞིག་གི་ནང་ནས་ང་ལྟ་བུའི་གྲྭ་ཆུང་ཕལ་བ་ཞིག་གིས་གང་བྱུང་དུ་འདྲི་རྒྱུ་ག་ལ་ཡོད་བསམས། 

			ཅེས་པ་འདི་ནི་༧ གོང་ས་༧ སྐྱབས་མགོན་ཆེན་པོ་དང་རྡོ་རྗེ་གྲགས་ལྡན་གྱིས་ཡང་ཡང་བསྐུལ་བ་དོན་ལྡན་བྱ་ཕྱིར། ལྕགས་རྟ་ཟླ་༦ ཚེས་༢༧ ཉིན་༧ ཆོས་རྗེ་དམ་པ་ངག་དབང་བློ་གྲོས་མཚུངས་མེད་མཆོག་གསང་ཆེན་སྔ་འགྱུར་ཆོས་སྡེ་ཐེག་མཆོག་རྣམ་གྲོལ་བཤད་སྒྲུབ་དར་རྒྱས་གླིང་གི་གཙུག་ལག་ཁང་དུ་མི་འཇིགས་གདོང་ལྔས་བཏེགས་པའི་ཁྲིར་ལྷ་མཆོག་རྡོ་རྗེ་གཞོན་ནུའི་དཀྱིལ་འཁོར་དུ་སྐུར་བཞེངས་ཤིང་བཟླས་དམིགས་ལ་སྦྱོར་བའི་སྐབས་སུ་རིག་ཀློང་ནས་རྩོལ་མེད་དུ་རྡོལ་སྐབས་བདག་མཁན་པོ་རྣམ་གྲོལ་གྱིས་ཡི་གེར་བཀོད་པས་མི་མཐུན་པའི་གཡུལ་ལས་རྒྱལ་ཞིང་དགེ་ལེགས་ཀྱི་སྣང་བ་རྟག་ཏུ་འབར་གྱུར་ཅིག ཅེས་གསུངས་སོ། །

			བཀའ་དབང་གནང་གྲུབ་རྗེས། རྗེ་ཉིད་ཀྱིས་ཁོང་རྣམ་པ་ལ་བླ་མ་ལ་བཀུར་བ་དང་། བླ་མེད་མི་སྤང་བ། སྔགས་དང་ཕྱག་རྒྱ་རྒྱུན་མི་གཅོད་པ། ཡང་དག་པའི་ལམ་དུ་ཞུགས་པ་ལ་བྱམས་པ། གསང་བའི་དོན་སྣོད་མིན་ལ་མི་བཤད་པ་བཅས་སྒྱུ་འཕྲུལ་གསང་སྙིང་ལས་བསྟན་པའི་རྩ་ལྟུང་ལྔ་ལ་འགྲེལ་བ་རྒྱ་ཆེར་བསྐྱོན་ནས་གསུངས། 

			༡༩༩༠ ལོའི་ཟླ་༨ ཚེས་༡༨ །

			ཞོགས་པར། ཆོས་ཀྱི་རྗེ་ཉིད་ཀྱི་རིག་སྟོང་གི་ཀློང་ནས་ཕུར་པ་མགུལ་ཁུག་མའི་ཆ་ལག་བསྐང་བཤགས་ཀུན་བཟང་མཆོད་སྤྲིན་བྱ་བ་ཐོལ་བྱུང་གི་ཚུལ་དུ་བརྡོལ། ཆོ་ག་འདིའི་མཇུག་བྱང་ཡིག་ཆུང་གི་ནང་དུ་འདི་སྐད་དུ། 

			ཞེས་རབ་བྱུང་བཅུ་བདུན་པའི་ལྕགས་རྟ་ཟླ་༦ ཚེས་༢༨ ཀྱི་ཉི་ཤར་གྱི་དུས་སུ་སྔ་འགྱུར་ཆོས་སྡེ་ཐེག་མཆོག་རྣམ་གྲོལ་གླིང་རང་གནས་ཀྱི་ཁང་པར་གློ་བུར་དུ་རིག་སྟོང་ནས་རྡོལ་བ་བཞིན། སྡོམ་བརྩོན་སྡེ་སྣོད་འཛིན་པ་མཁན་བསོད་དར་རྒྱས་ཀྱིས་ཡི་གེར་བཀོད་པ་དགེ་ལེགས་འཕེལ། ཞེས་གསུངས་ཡོད། 

			སྔ་དྲོར། རྗེ་ཉིད་ཀྱི་རིག་སྟོང་གི་ཀློང་ནས་ཕུར་པ་མགུལ་ཁུག་མའི་ཆ་ཤས་ལྷན་ཐབས་རིན་ཆེན་ཕྲ་ཚོམ་བྱ་བ་ཐོལ་བྱུང་དུ་བརྡོལ་ཞིང་། དེའི་མཇུག་བྱང་ཡིག་ཆུང་གི་ནང་ལ་འདི་སྐད་དུ། 

			ལྕགས་རྟ་ཟླ་༦ ཚེས་༢༨ ལ་པདྨ་དབང་ཆེན་དགྱེས་པའི་རྡོ་རྗེའི་རིག་ཀློང་ནས་རྡོལ་བའོ། །འདིའི་ཚིག་དོན་རྣམས་མཇུག་ནས་ཡར་གོ་ལྡོག་ཏུ་ཤར་འོང་བས་རྟེན་འབྲེལ་གྱི་གནད་ངོ་མཚར་ཅན་ཞིག་ཡོད་པ་འདྲའོ། །དགེ་ལེགས་འཕེལ། ཞེས་གསུངས། 

			ཆོ་ག་འདི་ངས་ཡི་གེར་བཀོད་ཅིང་། ཚིག་དོན་གོ་ལྡོག་ཏུ་ཤར་འོང་བའི་རྒྱུ་མཚན་ངས་ཆོས་ཀྱི་རྗེ་ཉིད་ལ་ཞུས་པ་ན། ཞལ་ནས་གསལ་པོར་མི་ཤེས་པས་ང་ཚོས་བརྟག་དགོས་པ་ཡོད་གསུངས་ཀྱང་། དེ་ལ་རྟེན་འབྲེལ་གྱི་ཆེ་བ་ཅི་ཞིག་ཡོད་པ་གུས་པ་རང་གིས་ད་སྔ་ཡན་ད་དུང་མ་ཤེས་སོ། །

			ཡི་གེར་བཀོད་ཚར་བའི་རྗེས་སུ་རྗེ་ཉིད་ཀྱིས་རྒྱུན་ལྡན་གྱི་གོ་རིམ་ལྟར་སྒྲིག་ཆོག་པའི་གནང་བ་བསྩལ་ཅིང་། དེང་སང་གསུང་འབུམ་གྱི་ཁྲོད་དུ་བཞུགས་ཡོད། 

			ཉིན་འདི་ནས་ཆོས་ཀྱི་རྗེ་ཉིད་ཀྱིས་རྣམ་གྲོལ་གླིང་གི་འདུས་སྡེ་བྱིངས་ལ་བཀའ་ཆོས་གསུང་བའི་དབུ་ཚུགས་པ་རེད། 

			༡༩༩༠ ལོའི་ཟླ་༨ ཚེས་༡༨ ནས་ཟླ་༩ ཚེས་༥ །

			ཆོས་ཀྱི་རྗེ་ཉིད་ཀྱིས་བཀའ་ཆོས་ཀྱི་ཐོག་མ་ལ་བླ་མ་མི་ཕམ་ཚང་གིས་མཛད་པའི་གུ་རུའི་ཚིག་བདུན་གསོལ་འདེབས་ཀྱི་རྣམ་བཤད་པདྨ་དཀར་པོ་གསུངས། ཉི་མ་རེ་ལ་ཆོས་ཐུན་གཅིག་སྟེ་ཕྱི་དྲོ་ཆུ་ཚོད་གཉིས་པའི་ཐོག་ཏུ་དབུ་བཟུང་ནས་མ་མཐའ་ཆུ་ཚོད་གཉིས་ཙམ་ལ་གསུངས། ཉིན་རེའི་གསུང་བྱའི་གཞུང་གི་ཚིག་རྣམས་ངས་སྔ་ས་ནས་ཆོས་ཀྱི་རྗེ་ཉིད་ལ་སྒྲ་ལེན་གྱི་ཡོད། 

			སྐབས་དེར་ང་ལ་ཐོས་བསམ་བྱེད་པའི་འདུན་མོས་ཤུགས་ཆེན་ཡོད་པར་བརྟེན། རྗེ་ཉིད་ཀྱི་བཀའ་ཆོས་ཞུ་བ་ལས་གཞན་ད་དུང་དགེ་འདུན་པ་རྣམས་ཀྱི་རྩོད་གྲྭ་དང་ཆོས་ཁྲིད་གནང་ས་སོགས་ལ་ཡང་མ་ཆག་པར་སོང་ནས། ཁོང་རྣམ་པ་དང་མཉམ་དུ་ཆོས་ཀྱི་དོན་ལ་བགྲོ་གླེང་གང་མང་བྱས་པ་ཡིན།

			རྣམ་གྲོལ་གླིང་གི་དགེ་འདུན་པ་རྣམས་ཀྱིས་ཕྱི་དྲོའི་སྐབས་ཐམས་ཅད་ལ་རྩོད་པ་མཛད་ཅིང་། ཁོང་རྣམ་པའི་ཐུགས་དཀྱེལ་ཤིན་ཏུ་ཡངས་པས་གྲུབ་མཐའ་སོ་སོའི་བཞེད་པ་རྩལ་དུ་བཏོན་ནས་རྩོད་པ་བྱེད་ཀྱིན་འདུག་པ་དང་ད་དུང་རྒྱུན་དུ་ལུང་དུ་ཡང་འདྲེན་གྱིན་འདུག སྐབས་དེ་དུས་ངེད་ཚོ་བླ་རུང་སྒར་ལ་རྩོད་པ་ད་དུང་མེད་ཅིང་། རྩོད་པའི་ཐབས་འདི་ལ་བརྟེན་ནས། ངས་ཆོས་ཀྱི་དོན་མི་འདྲ་བ་མང་པོ་བློ་ལ་ཆུད་ནས་གོམ་གང་མདུན་སྤོས་ཀྱི་ཚུལ་དུ་གྲུབ་མཐའ་སོ་སོའི་ལྟ་བའི་གནད་མང་པོ་ཤེས་ཐུབ་པ་བྱུང་། 

			དེ་སྐབས་ཁོང་རྣམ་པས་ལྷ་སའི་སྐད་ཀྱིས་གསུངས་ཤིང་ཨ་མདོའི་སྐད་བཤད་པ་ང་གཅིག་པུ་ལས་མེད་པའི་རྐྱེན་གྱིས། བོད་ནས་འོངས་པའི་གྲྭ་ཆུང་དཀྱུས་མ་ང་ལ་ཐོག་མར་དོ་སྣང་ཆེར་མི་བྱེད་པར་འདུག་ཀྱང་། ལོ་ན་ཤིན་ཏུ་གཞོན་པའི་ང་ལ་གཞུང་ལ་ངེས་ཆ་དང་དང་དུ་ལེན་པའི་ནུས་པ་སོགས་མི་དམན་པ་ཡོད་པས་རྩོད་པ་ཁ་ཤས་བྱས་པ་བརྒྱུད། ཡུན་རིང་མ་འགོར་བར་ཁོང་རྣམ་པའི་སྐད་ཆའི་གོམས་སྲོལ་ལ་རྒྱུས་ལོན་ནས་རྟག་ཏུ་དྲི་བ་འཕེན་ཞིང་། རང་ཉིད་ཀྱི་ལྟ་བ་དམིགས་བསལ་བ་ཡོད་པ་དག་བཤད་པར་བརྟེན། ཁོང་རྣམ་པས་རིམ་གྱིས་ང་ལ་ལྟ་སྟངས་ལེགས་པོ་བཟུང་ཞིང་རྣམ་འགྱུར་ཡང་ཇེ་བས་ཇེ་བཟང་དུ་གྱུར་སོང་། རྩོད་པ་བརྒྱུད་དེ་ངས་མཁན་པོ་དང་སྤྲུལ་སྐུ་འགའ་རེ་ངོ་ཤེས་ནས་གྲོགས་པོར་གྱུར་པར་མ་ཟད། ད་ལྟའི་བར་དུ་འབྲེལ་བ་ཡོད་པ་དང་། ཆོས་ཀྱི་དོན་འགའ་རེ་ལ་སྐབས་ལ་ལར་ད་དུང་ཡང་བསམ་ཚུལ་བརྗེ་རེས་བྱེད་བཞིན་ཡོད་ལ། དེར་མ་ཟད་ད་ལྟར་ཐུག་གི་བར་དུ་ངས་དབུས་གཙང་གི་སྐད་ཀྱང་ཡག་པོ་གོ་ཡི་ཡོད།

			ཉིན་པར་བགྲོ་གླེང་བྱེད་པ་དང་གཞན་མཚན་མོར་ཆོས་ཀྱི་རྗེ་ཉིད་གཟིམས་ཚར་རྗེས། རྣམ་གྲོལ་གླིང་གི་མཁན་པོ་རྣམས་ཀྱི་མདུན་ནས་ལུང་དང་ཆོས་ཐུན་འགའ་རེ་ཡང་ཞུས། སྐབས་དེ་དུས་ངས་སྨིན་གླིང་ལོ་ཆེན་གྱིས་མཛད་པའི་སྒྱུ་འཕྲུལ་གསང་སྙིང་གི་འགྲེལ་བ་གསང་བདག་ཞལ་ལུང་དང་དགོངས་རྒྱན་གཉིས་ཀའི་ལུང་ཆ་ཚང་ཞུ་རྒྱུ་བྱུང་ཞིང་། རྫ་དཔལ་སྤྲུལ་རིན་པོ་ཆེས་མཛད་པའི་ཕར་ཕྱིན་སྤྱི་དོན་གྱི་ཁྲིད་རྒྱས་པ་ཞུས། ༡༩༨༦ ལོར་ང་ལ་རྗེ་ཉིད་ཀྱི་སྐུ་མདུན་ནས་ཕར་ཕྱིན་སྤྱི་དོན་ཐོབ་མྱོང་ཡང་། བཤད་གྲྭ་གཞན་དུ་བཀའ་པོད་ལྔར་འགྲེལ་ལུགས་མི་འདྲ་བ་ཡོད་པ་རྣམས་ལ་ཤེས་འདོད་ཆེན་པོ་ཡོད་པར་བརྟེན། ཉིན་དཀར་བྱ་བ་ཇི་ལྟར་མང་ན་ཡང་། དགོང་མོར་ཁོམ་པའི་དུས་ཚོད་ཅི་ཡོད་བཙལ་ནས་ཞུས་པ་ཡིན་ཞིང་། མཚམས་ལ་ལར་གཉིད་མཐུག་པོ་ཞིག་གིས་མནར་ནས་འོང་ཡང་། ཐབས་ཅི་དྲགས་བྱས་ཏེ་རྒྱུན་བསྐྱངས་ནས་ཞུས་པ་ཡིན་ནའང། བློ་ཕངས་པ་ཞིག་ལ་རྗེས་ནས་དུས་ཚོད་ཀྱིས་མ་འདང་བར་ཚང་མ་ཞུ་ཐུབ་པ་མ་བྱུང་། 

			མདོར་བསྡུས་ནས་བཤད་ན། རྣམ་གྲོལ་གླིང་ནས་ཐོས་བསམ་བྱས་པ་དེ་དག་གིས་ང་ལ་ཕན་རྒྱ་ཆེན་པོ་ཐོགས་སོང་། 

			༡༩༩༠ ལོའི་ཟླ་༩ ཚེས་༦ །

			རྗེ་ཉིད་ཀྱིས་བཀའ་ཆོས་གསུང་བཞིན་པའི་སྒང་ལ། གློ་བུར་དུ་འབྲུག་རྒྱལ་པོའི་གདན་ཞུ་ཡི་གེ་འབྱོར། 

			དེ་དུས་འབྲུག་ཡུལ་ལ་ཕྱི་དགྲས་བཙན་འཛུལ་བྱེད་པའི་ཉེན་ཁ་ཆེན་པོར་ཐུག་ཡོད། གཏེར་སྟོན་འབྲུག་སྒྲ་རྡོ་རྗེའི་གཏེར་ལུང་ནང་རྟ་ལུག་གཉིས་ཀྱི་མཚམས་སུ་འཇམ་པའི་དབྱངས་ཀྱི་སྤྲུལ་པའི་གཏེར་སྟོན་ཞིག་འབྲུག་ཡུལ་ལུང་པ་ལ་བོད་ནས་གདན་འདྲེན་ཞུ་ཐུབ་ན། ཁོང་གི་མཐུ་དང་ནུས་པ་ལ་བརྟེན་ནས་བར་ཆད་མཐའ་དག་ཞི་བར་བྱེད་ཐུབ་ཅིང་། དེ་མ་བྱུང་ན་འབྲུག་རྒྱལ་ཁབ་ལ་ཆག་འཇིག་ཆེན་པོ་ཞིག་འབྱུང་རྒྱུ་ཡིན་ཚུལ་གསལ་བར་བརྟེན། འབྲུག་རྒྱལ་པོས་ཁོང་གི་དབུ་བླ་དིལ་མགོ་མཁྱེན་བརྩེ་རིན་པོ་ཆེ་ལ་ཐུགས་གྲོས་མཛད་རྗེས། འཇམ་པའི་དབྱངས་ཀྱི་སྤྲུལ་པ་ཆོས་ཀྱི་རྗེ་ཉིད་ཡིན་པར་ཤེས་ནས། རྗེ་ཉིད་གདན་འདྲེན་ཞུ་བའི་ཕྱིར་དུ་ཆེད་གཉེར་གྱིས་འཕྲིན་ཡིག་དེ་ཕུལ་བ་ཡིན་པར་འདུག

			འབྲུག་ཡུལ་ལ་ཕེབས་པ་འདི་སྔ་མ་ནས་བཀོད་པའི་འཆར་གཞི་མིན་ཡང་། ཆོས་ཀྱི་རྗེ་ཉིད་དང་གྲུབ་དབང་པད་ནོར་རིན་པོ་ཆེ་གཉིས་ཐུགས་གྲོས་མཛད་རྗེས། འབྲུག་ཡུལ་གྱི་གདུལ་བྱའི་སེམས་ཅན་རྣམས་ལ་ཕན་འདོགས་པའི་སླད་དུ། རྣམ་གྲོལ་གླིང་ལ་བཀའ་ཆོས་གསུང་རྒྱུ་ཇེ་ཉུང་ལ་བཏང་ནས། འབྲུག་ཡུལ་ལ་ཕེབས་པའི་དུས་ཚོད་བཀོད་སྒྲིག་མཛད་པ་རེད། 

			རྣམ་གྲོལ་གླིང་གི་ཉེ་ས་ལ་གནམ་ཐང་ཡོད་ཀྱང་། འབྲུག་ཡུལ་ལ་འཕུར་བའི་གནམ་གྲུ་ནི་དྷི་ལི་གསར་པ་དང་གྲོང་ཁྱེར་ཀོལ་ཀ་ཊ་ལ་མ་གཏོགས་མེད་སྟབས། རྗེ་ཉིད་ཀྱིས་བརྟག་པ་མཛད་རྗེས་ཀོལ་ཀ་ཊ་ལ་ཕེབས་རྒྱུའི་ཐུགས་ཐག་བཅད། 

			ངས་རྗེ་ཉིད་འབྲུག་ཡུལ་ལ་ཕེབས་རྒྱུ་ཡིན་པ་གོ་རྗེས་ཡིད་ཤིན་ཏུ་དགའ་བ་བྱུང་། རྣམ་གྲོལ་གླིང་གི་དགེ་འདུན་པ་རྣམས་ལ་མཚོན་ན་ཆོས་ཀྱི་རྗེ་ཉིད་འདྲ་བ་གདན་འདྲེན་ཞུ་ཐུབ་པ་ཤིན་ཏུ་དཀའ་བས། ཁོང་མི་ཕེབས་པར་རྣམ་གྲོལ་གླིང་དུ་བཞུགས་ནས་བཀའ་ཆོས་གསུང་བའི་ཐུགས་རེ་ཆེ་བར་འདུག་ཀྱང་། ང་ལ་མཚོན་ནས་བཤད་ན་ནི། ཆོས་ཀྱི་རྗེའི་མདུན་ནས་བཀའ་ཆོས་ཞུ་བའི་གོ་སྐབས་ནམ་ཡང་ཡོད་པ་འདྲ་ཞིང། འབྲུག་ཡུལ་ལ་སོང་ན་རྒྱལ་ཁབ་དེའི་མི་དམངས་ཡོངས་རྫོགས་ཐེག་པ་ཆེན་པོའི་ཆོས་ལ་དད་གུས་ཅན་ཤ་སྟག་ཡིན་པ་དང་། སྐད་ཡིག་དང་ཡུལ་སྲོལ་གོམས་གཤིས་སོགས་ངེད་ཅག་བོད་པ་དང་ཤིན་ཏུ་འདྲ་བར་ཡོད་ཅིང་། རྒྱལ་པོའི་ལམ་ལུགས་ད་དུང་སྔ་མ་ལྟར་སོར་བཞག་བྱས་ཡོད་པ་སོགས་རྣ་ཐོས་བྱུང་བའི་རྐྱེན་གྱིས། དེ་དག་ལ་མཚར་སྣང་ཆེན་པོ་སྐྱེས་ཏེ་ཤིན་ཏུ་འགྲོ་འདོད་པ་བྱུང་། 

			སྐབས་དེར་འབྲུག་ཡུལ་དང་རྒྱལ་ཁབ་མང་པོའི་བར་ལ་ཕྱི་འབྲེལ་བཙུགས་མེད་པས། ངེད་ཅག་ལ་རྒྱལ་པོའི་ཕོ་བྲང་ནས་ཐད་ཀར་གདན་འདྲེན་ཞུ་ཡིག་འབྱོར་བའི་རྐྱེན་གྱིས་ལམ་ཡིག་ལ་དཀའ་ལས་གང་ཡང་རྒྱག་མ་དགོས་པར་མྱུར་དུ་ཆོག་མཆན་ཐོབ།

			༡༩༩༠ ལོའི་ཟླ་༩ ཚེས་༧ །

			རྣམ་གྲོལ་གླིང་ནས་ཕེབས་ཐོན་གྱིས་སྤྱི་ལེ་༢༣༨ ལ་རླངས་འཁོར་དུ་བཞུགས་ནས་བྷེང་ལོར་ལ་ཞབས་སོར་བཀོད་ཅིང་། དེ་ནུབ་དེ་གར་ཞལ་བཞུགས་མཛད། 

			༡༩༩༠ ལོའི་ཟླ་༩ ཚེས་༨ །

			ཕྱི་དྲོའི་ཆུ་ཚོད་དྲུག་པར། གྲོང་ཁྱེར་ཀོལ་ཀ་ཊ་ལ་འཕུར་བའི་གནམ་གྲུ་ལ་བཞུགས་ཤིང་། འཕུར་ལམ་ལ་སྤྱི་ལེ་༡༥༠༠ ལྷག་ཡོད་པར་འདུག 

			ཆུ་ལྷའི་ཕྲག་པར་ཁུར་བའི་འོད་སྣང་གིས། །

			ཡུན་དུ་འཁྱུད་ན་ཆབ་ཀྱི་ཕུང་པོར་འགྱུར། །

			སྐྱབས་གསུམ་ཀུན་འདུས་ཨོ་རྒྱན་ཐོད་ཕྲེང་དང་། །

			ལྷ་མཆོག་རྡོ་རྗེ་ཕུར་པའི་བསྙེན་སྒྲུབ་ཀྱིས། །

			དངོས་གྲུབ་སྤྲིན་ཕུང་གྲོགས་སུ་འགུགས་ནུས་ན། །

			རབ་བརྗིད་གངས་ཀྱི་རི་བོ་སྲིད་མཐར་བརྟན། །

			སྔོན་སྤྱད་མི་བཟད་རྟེན་འབྲེལ་གཞན་དབང་གིས། །

			སྲོག་བདག་སྲོག་ལ་འགྲན་ཟླ་འཚོལ་སྲིད་ན། །

			འཇམ་དབྱངས་ཐུགས་སྤྲུལ་མི་ཡི་ནོར་བུ་ཉིད། །

			མ་གཏོགས་སྐྱབས་གཞན་སྲིད་འདིར་རྙེད་པར་དཀའ། །

			བཀའ་བརྒྱུད་བསྟན་པ་གསེར་གྱི་རྒྱལ་མཚན་རྩེར། །

			སྔ་འགྱུར་ཙིནྟ་མ་ཎིའི་ཏོག་འཆང་འདི། །

			བླ་ནས་བླ་རུ་འདེགས་པའི་སྟོབས་བསྐྱེད་ན། །

			ཆོས་སྲིད་ལེགས་ཚོགས་ཡར་ཟླའི་མཆེད་དུ་འགྱུར། །

			བསླུ་མེད་དཀོན་མཆོག་གསུམ་གྱི་བདེན་པ་དང་། །

			བདག་གི་ལྷག་བསམ་རྣམ་པར་དག་པའི་མཐུས། །

			ཡུལ་འདིའི་དགེ་ལེགས་ངང་གིས་འཕེལ་བ་དང་། །

			འགལ་རྐྱེན་མཐའ་དག་ཞི་བའི་བཀྲ་ཤིས་ཤོག །

			ཅེས་ཚིགས་སུ་བཅད་པ་རྒྱལ་སྲིད་སྣ་བདུན་གྱི་གྲངས་ལྡན་འདི་ནི་ཆོས་རྒྱལ་སྲོང་བཙན་སྒམ་པོའི་ཡང་འདུལ་གྱི་གཙུག་ལག་ཁང་ཆེན་པོར་འབྲུག་རྒྱལ་པོ་དང་སྐུ་འཁོར་ལྷན་རྒྱས་ལ་མཇལ་འཕྲད་བྱེད་སྐབས་ངག་དབང་བློ་གྲོས་མཚུངས་མེད་ཀྱི་ཡིད་ངོར་ཤར་བ་བཞིན་མཁན་པོ་བསོད་དར་རྒྱས་ཀྱིས་ཡི་གེའི་གཟུགས་སུ་བྱས་པ་དགེ་ལེགས་འཕེལ། རབ་བྱུང་བཅུ་བདུན་པའི་བོད་ལྕགས་རྟ་ཟླ་༧ ཚེས་༢༢ ལའོ། ། ཞེས་གསུངས། 

			དེ་ཡང་མདོར་བསྡུས་ན་འབྲུག་རྒྱལ་པོས་འབངས་མི་ཐམས་ཅད་ཐེག་ཆེན་དམ་པའི་ཆོས་ཀྱི་སྒོར་བཙུད་ནས། སངས་རྒྱས་པའི་བསྟན་པ་ལ་དད་གུས་བླ་ལྷག་ཏུ་འཕེལ་བཅུག་འདུག་པ་ལ་བློ་ཤིན་ཏུ་སྤྲོ་ཞིང་ཡིད་སྨོན་ཤོར། ཡིན་ན་ཡང་ཕྱི་རྐྱེན་ལ་རྟག་པ་དང་བརྟན་པ་འགའ་ཡང་མེད་པས་ཁྱིམ་མཚེས་རྒྱལ་ཁབ་ཀྱི་འཚེ་བ་འདྲ་བྱུང་ན། གུ་རུ་དྲག་པོ་ལ་བསྙེན་སྒྲུབ་རྩེ་གཅིག་ཏུ་བྱས་ན་རྒྱལ་སྲིད་མི་ནུབ་པར་ཤིན་ཏུ་བརྟན་ཞིང་བརླིང་པོར་བྱེད་ཐུབ་ལ། གལ་སྲིད་སྔོན་གྱི་སྨོན་ལམ་ལོག་པའི་དབང་དུ་གྱུར་པ་དག་གིས་རྒྱལ་པོའི་སྐུ་སྲོག་ལ་བསྡོ་བ་འདྲ་བྱུང་ན། འཇམ་དཔལ་ཐུགས་ཀྱི་སྤྲུལ་པ་མི་ཡི་ནོར་བུ་ཁོ་ན་སྐྱབས་སུ་བསྟེན་ཏེ་བར་ཆད་ཐམས་ཅད་ཀྱི་གཡུལ་ལས་རྒྱལ་ཐུབ་ཅིང་། མ་འོངས་པ་ལ་རྒྱལ་པོ་མཆོག་གིས་བཀའ་བརྒྱུད་བསྟན་པའི་གསེར་གྱི་རྒྱལ་མཚན་གྱི་རྩེ་ལ། སྔ་འགྱུར་རྙིང་མའི་ཙིནྟ་མ་ཎིའི་ཏོག་གིས་ཕྲ་བཏབ་ན། རྒྱལ་སྲིད་དང་ཆོས་སྲིད་ཀྱི་ལུགས་གཉིས་ཀ་ལ་ཟླ་བ་ཡར་གྱི་ངོ་བཞིན་དུ་འཕེལ་རྒྱས་ཆེན་པོ་འོང་བར་འགྱུར་རོ་ཞེས་པའི་དོན་རེད། 

			ཕྱིས་སུ་འབྲུག་རྒྱལ་ཁབ་ལ་ལྡང་བའི་འཚེ་བ་ཐམས་ཅད་དབྱིངས་སུ་ཞི་ཞིང་། ཉེ་བའི་ལོ་ཤས་རིང་ལ་འབྲུག་རྒྱལ་ཁབ་ནི་འཛམ་བུ་གླིང་གི་ཆེས་བདེ་སྐྱིད་ལྡན་པའི་རྒྱལ་ཁབ་ཅིག་ཏུ་གྱུར་པ་རེད། འདི་ཡང་ལོ་དེའི་རྟེན་འབྲེལ་དེ་ཚོ་ལ་འབྲེལ་བ་ངེས་ཅན་རེ་ཡོད་སྲིད་རྒྱུ་རེད་སྙམ། 

			༡༩༩༠ ལོའི་ཟླ་༩ ཚེས་༡༢ །

			འབྲུག་སྤ་གྲོ་སྟག་ཚང་(Taktshang)ནི་སློབ་དཔོན་པདྨ་འབྱུང་གནས་གུ་རུ་དྲག་པོའི་སྐུར་བཞེངས་ཏེ། སྟག་མོ་ལ་ཞོན་ནས་གདོན་བགེགས་དམ་ལ་བཞག་པའི་གནས་ཡིན་པས། སྤ་གྲོ་སྟག་ཚང་ཞེས་ཐོགས། དེ་ཡང་ཨོ་རྒྱན་སངས་རྒྱས་གཉིས་པའི་བོད་ཡུལ་གྱི་གདུལ་བྱ་འཕྲིན་ལས་ཐམས་ཅད་ཡོངས་སུ་རྫོགས་ནས་ལྷོ་ནུབ་སྲིན་པོའི་ཡུལ་ལ་འབྱོན་པའི་ཉེར་བསྡོགས་རྩོམ་སྐབས། གནས་འདིར་ཕེབས་ཏེ་གུ་རུ་རྡོ་རྗེ་གྲོ་ལོད་ཀྱི་སྐུར་བཞེངས་ནས། ལྷ་འདྲེ་ཐམས་ཅད་དམ་ལ་བཞག་ཅིང་། བྲག་ཕུག་གི་ནང་ལ་ཟླ་བ་གསུམ་ཙམ་དུ་བསྙེན་སྒྲུབ་ཀྱི་ལས་ལ་གཞོལ་བ་དང་མཉམ་དུ་གཏེར་ཁ་མང་པོ་སྦ་བར་མཛད། གནས་འདི་ལ་བྱིན་རླབས་བསམ་གྱིས་མི་ཁྱབ་པ་ཡོད་པས། དད་འདུན་ཆེན་པོའི་སྒོ་ནས་མཇལ་བསྐོར་རེ་ཞུས་ན། འཚོ་བ་དང་ཆོས་ལ་བར་དུ་གཅོད་པའི་རྐྱེན་ངན་གདོན་བགེགས་ཐམས་ཅད་ཡོངས་སུ་སེལ་བ་ལ་ཕན་ཐོགས་རྒྱ་ཆེན་མོ་ཡོད་པ་རེད། 

			ཉིན་དེར། ཆོས་ཀྱི་རྗེ་ཉིད་སྤ་གྲོ་སྟག་ཚང་ལ་མཇལ་གཟིགས་མཛད་རྒྱུའི་གྲ་སྒྲིག་ཡོངས་སུ་གྲུབ་ཟིན་ཞིང་། དེ་སྔོན་རྒྱ་གར་འཕགས་ཡུལ་ལ་བཞུགས་སྐབས། ཚ་བ་ཤིན་ཏུ་ཆེ་བའི་རྐྱེན་གྱིས་རྗེ་ཉིད་ཀྱིས་གཟན་ཤམ་གྱི་འོག་ལ་ནང་ལྭ་དང་ནང་ཤམ་མམ། ཡང་ན་འགག་རིང་དམར་པོ་སྲབ་མོ་ཞིག་ཡོད་པ་སོགས་ན་བཟའ་སྲབ་མོ་ཉུང་ཤས་ལས་མི་མནབ། འོན་ཀྱང་འབྲུག་ཡུལ་ལ་གནམ་གཤིས་ལྟོས་བཅས་ཀྱིས་ཅུང་ཟད་བསིལ་ཞིང་། སྟག་ཚང་དེ་ཡང་མཚོ་འཕགས་སྨི་༣༠༠༠ ལྷག་གི་སར་ཡོད་པས། རི་སྒང་ཅུང་འཁྱག་མོ་འདྲ་ཡོད་པར་བརྟེན་རྗེ་ཉིད་ཀྱིས་འགག་རིང་སྨུག་པོ་ཅུང་ཟད་མཐུག་པོ་ཞིག་ཡོད་པ་དེ་མནབས་ནས་ཕེབས། 

			གཏེར་ཆོས་འདི་ལ་བྱིན་རླབས་བསམ་གྱིས་མི་ཁྱབ་པ་ཡོད་ལ། ལོ་དེར་ང་ཆོས་ཀྱི་རྗེ་ཉིད་དང་མཉམ་དུ་གནས་མཇལ་ལ་སོང་དུས། གཏེར་ཆོས་བཞི་ཙམ་ཉེ་བརྒྱུད་ཀྱི་ཚུལ་དུ་ཐོབ་སྟེ། གུ་རུ་རྡོ་རྗེ་གྲོ་ལོད་ཀྱི་སྒྲུབ་ཐབས་འདི་དང་། ཕུར་པ་མགུལ་ཁུག་མ། བཀའ་ཐང་བསྡུས་པ། སྨོན་ལམ་རྒྱ་མཚོའི་ཡང་སྙིང་ཀུན་བཟང་ཞིང་གི་ཉི་མ་བཅས་བཞི་ཡིན་ཞིང་། ཐོབ་པའི་ཉིན་དེ་ནས་བཟུང་འདོན་སྒྲུབ་ཀྱི་རྒྱུན་མི་ལོ་སུམ་ཅུའི་རིང་ལ་གཏན་ནས་ཆད་མ་མྱོང་། 

			མི་ལ་ལས་གཏེར་ཆོས་ལ་རྒྱུས་གང་ཡང་མེད་ནས་ཡིད་མི་ཆེས་སྐད་དུ་སྨྲ་ཡང་། དོན་དུ་གཏེར་ཆོས་ཚང་མ་ནི་ཨོ་རྒྱན་སངས་རྒྱས་གཉིས་པས་ཕྱི་རབས་གདུལ་བྱ་རྣམས་ཀྱི་སྐལ་བ་ལ་བཞག་པའི་ཟབ་ཆོས་རིན་ཐང་བྲལ་བ་ཤ་སྟག་རེད། ཨོ་རྒྱན་སངས་རྒྱས་གཉིས་པས་སངས་རྒྱས་ཀྱི་བསྟན་པ་དེ་རྒྱུ་རྐྱེན་དམིགས་བསལ་བ་དག་ལ་བརྟེན་ནས་ཉམས་རྒུད་དུ་མི་འགྲོ་བའི་ཕྱིར། སྐལ་ལྡན་སྐྱེས་བུ་སུ་ཞིག་གིས་དུས་གང་གི་ཚེ་གནས་གང་འདྲ་ཞིག་ཏུ་གཏེར་ནས་སྤྱན་འདྲེན་དགོས་པའི་སྨོན་ལམ་གཏད་རྒྱ་དང་བཅས་ཏེ། བྲག་རིའམ། མཚོ་མཚེའུ། བར་སྣང་སྟོང་པའི་དབྱིངས་སོགས་ལ་སྦས་པར་མཛད་པ་ཞིག་རེད།

			བོད་བརྒྱུད་ནང་བསྟན་གྱི་རྒྱུད་དང་སྒྲུབ་གཞུང་ཁག་གི་ནང་ལ་གཏེར་སྟོན་རྣམ་པས་འདི་ལྟ་བུའི་སྒོ་ནས་གཏེར་ནས་སྤྱན་དྲངས་འོང་བའི་ཡིག་ཆ་མང་པོ་ཡོད། གལ་སྲིད་འདིའི་སྐོར་ལ་ཆེད་དུ་ཞིབ་འཇུག་འདྲ་བྱས་པ་མེད་ན། ལས་སླ་མོའི་སྒོ་ནས་གོ་བ་ལོན་པའི་ཚོད་དུ་མེད། ནུབ་ཕྱོགས་སུ་ཚན་རིག་ཞིབ་འཇུག་ཚོགས་པ་ཞིག་གིས་གཏེར་ཆོས་ཀྱི་སྐོར་ལ་ཉམས་ཞིབ་མང་པོ་བྱས་མཐར། གྲུབ་འབྲས་ཧང་སངས་དགོས་པ་ལོན་ཡོད་པའི་ལོ་རྒྱུས་འདུག 

			གཏེར་ཆོས་གཏེར་ནས་སྤྱན་འདྲེན་པ་ནི་ལས་སླ་མོ་ཞིག་མིན་པ་སྨོས་ཅི་དགོས། གཏེར་གཞུང་ཞིག་གཏེར་ནས་སྤྱན་འདྲེན་པའི་སླད་དུ་རི་ལུང་མང་པོ་བརྒལ་ནས་དཀའ་སྡུག་བརྒྱ་ཕྲག་མང་པོ་མྱངས་པའི་གཏེར་སྟོན་རྣམ་པ་ལོ་རྒྱུས་ཐོག་ཏུ་མང་པོ་བྱོན་ཡོད་ལ། ཆོས་ཀྱི་རྗེ་ཉིད་ཐེངས་འདིར་འབྲུག་ཡུལ་ལ་ཕེབས་པའི་དགོས་པ་གཙོ་བོ་ཡང་། གཏེར་གཞུང་ཁ་ཤས་གཏེར་ནས་སྤྱན་འདྲེན་པའི་ཆེད་དུ་ཡིན་ཞིང་། རྟེན་འབྲེལ་གྱི་སྣ་ཁ་འཛོམས་ན། གཏེར་ཆོས་ལ་ལ་ངེས་པར་དུ་ལེན་དགོས་པ་ཅན་ཡིན་པ་དང་། ལ་ལ་ནི་གནས་སྐབས་སུ་མ་བླངས་ན་ཡང་ཆོག་པའི་རིགས་ཀྱང་ཡོད་པར་འདུག ཐེངས་འདིར་ཆོས་ཀྱི་རྗེ་ཉིད་ཀྱིས་གཏེར་སྲུང་གི་བསྐུལ་བ་དོན་ཡོད་པར་བྱ་བའི་ཕྱིར་དུ་ལུས་དཀྱིལ་བསྡུས་པ་འདི་ཙམ་ཞིག་གཏེར་ནས་སྤྱན་འདྲེན་པར་མཛད་སོང་།

			ཤིན་ཏུ་ཡ་མཚན་པ་ཞིག་ལ་ཆོས་ཀྱི་རྗེ་ཉིད་ཀྱིས་དགོངས་གཏེར་གྱི་ཚུལ་དུ་སྤྱན་དྲངས་པའི་གཏེར་གཞུང་འཇམ་དཔལ་ཞི་སྒྲུབ་དང་། འཇམ་དཔལ་ཡེ་ཤེས་སེམས་དཔའི་སྒྲུབ་ཐབས། ཕུར་པ་མགུལ་ཁུག་མ། གུ་རུ་དྲག་པོའི་སྒྲུབ་པ། དཔལ་ཆེན་རྡོ་རྗེ་གྲོ་ལོད་ཀྱི་རྒྱུན་འཁྱེར། བླ་མ་མི་ཕམ་རིན་པོ་ཆེའི་སྒྲུབ་ཐབས་དང་འབྲེལ་བ་ཡོད་པའི་དབང་དང་སྒྲུབ་ཐབས་ཀྱི་ཆོ་ག་སོགས་གང་ཡིན་ཡང་། ལོ་མང་པོ་ག་ཚད་སོང་རུང་རྒྱུན་གྱི་ཞལ་འདོན་རྣམས་ལ་འདྲིས་ཆ་ཆེན་མོ་ཡོད་པ་ལྟར། ཐུགས་ཐོག་ནས་མགོ་མཇུག་ཚང་བར་ཤ་ར་ར་གསུང་ཐུབ་པར་འདུག མི་ཕལ་བ་དག་གིས་བསྟན་བཅོས་བརྩམས་ནས་ལོ་ཁ་ཤས་འགོར་རྗེས་ནང་དོན་ཕལ་མོ་ཆེ་བརྗེད་ནས་འགྲོ་ཡང་། རྗེ་ཉིད་ནི་དེ་ལས་ལྡོག་སྟེ་ཐམས་ཅད་ཐུགས་ཐོག་ན་གསལ་བོར་འདུག ཕྱིས་སུ་རྗེ་ཉིད་ཁེ་ན་ཏ་ལ་ཕྱགས་ཕེབས་ཏེ་གྲོང་ཁྱེར་ཧ་ལི་ཧྥག་སཱི་ནས་བཀའ་དབང་སྩོལ་སྐབས་ཀྱང་། དབང་ཆོག་ཚང་མ་ཐུགས་ཐོག་ནས་ཤ་ར་ར་གསུངས་ཏེ་གནང་ཞིང་། ངས་མཛད་པ་དེ་དག་མཐོང་རྗེས། དགོངས་གཏེར་ཞེས་པ་འདི་ནི་རྒྱ་ཆེ་ལ་གཏིང་ཟབ་ཅིང་། མཐའ་མེད་པའི་མཁྱེན་རབ་རྒྱ་མཚོའི་ཀློང་དུ་མི་ཕྱེད་པའི་རྡོ་རྗེའི་གཟུངས་ཀྱིས་རྒྱས་བཏབ་ནས་ཡོད་པ་ལས། རྣམ་པར་རྟོག་པ་ཁོ་ནས་རྐྱེན་བྱས་ཏེ་རང་གར་བྲིས་པ་ཞིག་མིན་པ་ལ་ངེས་པ་ཤིན་ཏུ་ཆེན་པོ་འདྲོངས་བྱུང་།

			༡༩༩༠ ལོའི་ཟླ་༩ ཚེས་༡༤ །

			ཉིན་དེར་ཆོས་ཀྱི་རྗེ་ཉིད་སྟག་ཚང་ནས་ཞལ་གྱེས་ཏེ་ཕེབས་ཐོན་མཛད། མར་འབྱོན་ཁར། སྔར་ཕེབས་མ་ཐག་ཐུགས་དམ་ལ་བཞུགས་སའི་སྒྲུབ་ཕུག་ཆུང་ཆུང་གི་སྒོ་ཁ་དེར་ཕེབས་ཏེ། དར་ཁ་ཞིག་ཕུལ་ནས་བྱོན། ངེད་ཅག་གིས་དེ་ལ་དགོས་པ་ཅི་ཡོད་མ་ཤེས་ཀྱང་། གཏེར་ནས་སྤྱན་མ་དྲངས་པའི་གླེགས་བམ་དེ་དག་གནས་དེ་རུ་རེ་ཞིག་གཏེར་དུ་སྦས་པ་ཡིན་པའི་ཚོད་དཔག་བྱས། 

			མར་འབབ་སྐབས་རྗེ་ཉིད་སྔར་བཞིན་མདོ་ལིའི་སྟེང་ལ་བཞུགས་ཏེ་བྱོན། 

			ཆོས་ཀྱི་རྗེ་ཉིད་ཀྱི་ཞལ་ནས། དེ་ནི་གནོད་སྦྱིན་ཙིའུ་དམར་པོ་ངོ་མ་རེད་འདུག་པས་འགོག་མི་རུང་། ཡིན་ཡང་ངས་ཁྱེད་ལ་བྱིན་རྟེན་འགའ་རེ་སྦྱིན། དེ་ཚོས་ལུས་ཀྱི་རྩ་སྒོ་ཕྱེས་ནས་ལྷ་ཐོག་བབས་འབྱུང་དུས་ཟུག་གཟེར་མི་འོང་བ་ལ་ཕན་ཐོགས་ཡོད། ཅེས་སྐུ་རྟེན་གྲྭ་པ་དེ་ལ་བཀའ་བསྩལ། ཁོང་ཤིན་ཏུ་དགའ་ནས་རྗེ་ཉིད་ལ་བཀའ་དྲིན་ཞུས་ཤིང་། རྗེ་ཉིད་ཀྱིས་ཀྱང་ཁོང་ལ་བྱིན་རླབས་ཁ་ཤས་མཛད། 

			སྐུ་རྟེན་གྲྭ་པ་དེ་དགུང་ལོ་ཉི་ཤུ་ཙམ་དུ་ཕེབས་འདུག་ཅིང་། སྐུ་ཤ་རིད་ཅིང་སྣ་ཅུང་ཟད་གཟེངས་མཐོ་ལ། ངོ་གདོང་ཐུར་དུ་རིང་ངེ་བ་ཞིག་འདུག ཁོང་གི་རྒྱུན་ལྡན་གྱི་སྤྱོད་ལམ་ཞི་ཞིང་དུལ་བར་མ་ཟད། སྐད་ཅ་དལ་མོར་འཆད་མཁན་ཞིག་ཡིན་པར་གདའ་ཡང་། ལྷ་ཐོག་བབས་འབྱུང་དུས། ལུས་ཀྱི་རྣམ་འགྱུར་ཡོངས་སུ་གྱུར་ནས། གསུང་སྐད་མྱུར་ཞིང་མགྱོགས་ལ། སྐུའི་ཟིལ་ཤུགས་ཤིན་ཏུ་ཆེ་བ་ཞིག་ཏུ་འགྱུར་འགྲོ་བས་བསམ་གྱིས་མི་ཁྱབ་པ་ཞིག་རེད། 

			༡༩༩༠ ལོའི་ཟླ་༩ ཚེས་༡༧ །

			བུམ་ཐང་ནི་འབྲུག་ཡུལ་ལ་རྫོང་ཁག་ཉི་ཤུ་ཡོད་པ་དག་ལས་གཅིག་ཡིན་ཞིང་། དེ་ན་དགོན་པ་རྙིང་པ་དང་། ཨོ་རྒྱན་སངས་རྒྱས་གཉིས་པའི་སྒྲུབ་གནས་མང་པོ་འདུག ངེད་དཔོན་སློབ་རྣམས་ནངས་སྔ་མོར་ཐིམ་ཕུ་ནས་ཁ་གྱེས་ཏེ་ལམ་ལ་ཆས། 

			ཉིན་དེར་རླངས་འཁོར་ལ་བསྡད་ནས་སྤྱི་ལེ་༢༠༠ ལྷག་འགྲོ་དགོས་པའི་ཁར། ལམ་ནས་རི་ཉིལ་བ་དང་། ལམ་འགག་ཤིན་ཏུ་དོག་པ་སོགས་ཀྱི་རྐྱེན་གྱིས། དེ་ནུབ་ཆུ་ཚོད་བཅུ་གཅིག་ལྷག་གི་ཐོག་ནས་ད་གདོད་གྲོང་གསར་རྫོང་ལ་འབྱོར་ཐུབ་པ་བྱུང་ཞིང་། ཡུལ་སྐོར་མགྲོན་ཁང་(Tourism Council Guest House)ཞིག་གི་ནང་ལ་བསྡད་པ་དང་། ཆོས་ཀྱི་རྗེ་ཡང་ཧ་ཅང་སྐུ་ཐང་ཆད་ནས་འདུག

			གྲོང་གསར་རྫོང་ཞེས་པ་ཆེ་རྒྱུ་མི་འདུག་ཀྱང་། མཚན་ལྗོངས་ནི་ཤིན་ཏུ་མཛེས། རི་སྒང་ནས་ཕར་བལྟས་ན། ནམ་མཁའི་སྐར་ཚོགས་ས་ལ་ལྷུང་བ་དང་འདྲ་བར། དུད་ཚང་ཐམས་ཅད་ཀྱི་སྒེའུ་ཁུང་ལས་གློག་འོད་ཆེམ་ཆེམ་དུ་འཕྲོ་འོང་བར་གདའ། ད་ལྟ་བླ་རུང་སྒར་ནས་དགོང་མོ་ཆོས་ཁྲིད་གྲོལ་ཏེ་རང་ཤག་ལ་ལོག་པའི་དུས་ཐམས་ཅད་ལ། ལུང་པའི་ཉིན་སྲིབ་གཉིས་ཀའི་གྲྭ་ཤག་ཤིང་ཁང་དང་དེ་ལས་འཕྲོས་པའི་གློག་འོད་སོགས་མིག་ལམ་དུ་མཐོང་ཚེ། གོང་གི་མཚན་ལྗོངས་དེའི་རྣམ་པ་ཐམས་ཅད་རྟག་ཏུ་ཡིད་ལ་འཁོར་འོང་གི་འདུག 

			༡༩༩༠ ལོའི་ཟླ་༩ ཚེས་༡༨ །

			ཐོ་རེངས་ཀྱི་དུས་སུ། ཆོས་ཀྱི་རྗེའི་རྨི་ལམ་འོད་གསལ་གྱི་སྣང་ཆ་ལ། གནོད་སྦྱིན་ཙིའུ་དམར་པོའི་བཀའ་འོག་གི་རུ་འདྲེན་སྡེ་བཞིས་འཁོར་ཚོགས་བསམ་གྱིས་མི་ཁྱབ་པ་གནམ་གྱིས་ས་བཀབ་པ་ལྟ་བུ་ཁྲིད་དེ། བུམ་ཐང་གི་ཕྱོགས་ནས་རྗེ་ཉིད་ཀྱི་ཕེབས་བསུ་ལ་འོང་བའི་སྣང་བ་ཤར་ཞིང་། ད་ནི་གནོད་སྦྱིན་ཙིའུ་དམར་འབྱོན་གྱིན་ཡོད་ཟེར་ནས་ཟིང་ཟིང་ལོང་ལོང་བྱེད་བཞིན་པའི་སྒང་ལ། ཉེ་གནས་བསོད་དོན་གྱིས་རྗེ་ཉིད་ཀྱི་གཟིམ་ཁང་གི་སྒོ་བརྡུངས་ནས་གཟིམ་སད་དུ་བཅུག 

			དེ་རྒྱབ་ཉེ་གནས་བསོད་དོན་གྱིས་བློ་ཤིན་ཏུ་འགྱོད་བཞིན་པའི་ངང་། ངས་དེ་རིང་ཉེས་པ་ཚབས་ཆེན་ཞིག་བསགས་སོང་། ད་ནི་ཐབས་མེད་སོང་བ་རེད། ཁ་སང་ཕེབས་ཐོན་བྱེད་པའི་དུས་ཚོད་གཏན་ཁེལ་ཚར་བའི་རྐྱེན་གྱིས། ད་ནང་ཞོགས་ཟས་བཞེས་རན་ཁར་ངས་གཟིམ་ཁང་གི་སྒོ་ཁ་ནས་ཡུན་རིང་དུ་བསྒུགས་ཀྱང་། རྗེ་ཉིད་བཞེངས་ཡོད་པའི་གསུང་མ་གོ་བས་ད་གཟོད་གཟིམ་ཁང་གི་སྒོ་བརྡུངས་པ་ཡིན། རྟེན་འབྲེལ་འདྲ་འཆུག་རྐྱེན་དུ་འགྱུར་ཨེ་འགྲོ་ཞེས་ངེད་ཚོ་སྐུ་འཁོར་གཞན་རྣམས་ལ་བཤད་སོང་། 

			རྗེ་ཉིད་ཀྱིས་ཞོགས་ཟས་གསོལ་ཚར་ནས་འབྱོན་རན་ཁར། སྐུ་འཁོར་རྣམས་བསྡུས་ནས་ད་ལན་གནོད་སྦྱིན་ཙིའུ་དམར་པོ་བསུ་མ་ལ་འོང་རྒྱུ་ངེས་ཅན་རེད་པས། ངེད་ཅག་ཁོང་གི་མགོན་ཁང་ནང་དུ་ངེས་པར་དུ་འགྲོ་དགོས། དེ་ལས་གཞན་དེ་རིང་ལམ་ནས་བར་ཆད་འདྲ་ཡང་ལྡང་འོང་ན་ཐང་བས། བར་ཆད་ལམ་སེལ་ཅི་མང་ཐོན་ཞེས་བཀའ་བསྩལ། 

			མོན་ཡུལ་བརྒྱུད་ནས་འགྲོ་སྐབས། རྗེ་ཉིད་ཀྱི་ཉམས་སྣང་ལ་སྐུ་སྐྱེ་གོང་མའི་མཛད་པ་གློ་བུར་དུ་ཤར་ནས། ཉིད་ཀྱི་ཞལ་ནས། ང་སྐྱེ་བ་སྔ་མར་འདན་སྲས་གཡུ་འོད་འབུམ་མེ་ཡིན་དུས། གླིང་རྗེ་སེང་ཆེན་ནོར་བུ་དགྲ་འདུལ་དང་མཉམ་དུ་མོན་ཡུལ་འདིར་དམག་ཕབ་ནས་མོན་ཡུལ་ཤིང་ཁྲི་རྒྱལ་པོ་འདུལ་དུ་ཕེབས། དེ་དུས་མི་མ་ཡིན་མང་པོས་རྐྱེན་ངན་བསླངས་ཏེ་བར་ཆད་མང་པོ་བརྩམས་སོང་བའི་རྒྱུ་མཚན་གྱིས། དེ་རིང་ང་སླར་ཡང་ས་ཆ་འདིར་སླེབས་དུས་སྨོན་ལམ་ལོག་པའི་མི་མ་ཡིན་དག་གིས། སྔར་འཁོན་གྱིས་རྐྱེན་བྱས་ནས་བར་ཆད་རྩོམ་ངེས་པས། ཚང་མས་གཟབ་གཟབ་གྱིས་ཤིག་ཅེས་ངེད་ཅག་ལ་བཀའ་བསྩལ། 

			དེ་ཡང་ཅི་ལ་མི་བདེན་ཏེ། ཆོས་ཀྱི་རྗེ་ཉིད་ཀྱིས་བཀའ་བསྩལ་མ་ཐག་གློ་བུར་དུ་ནམ་མཁའི་ཁམས་སུ་སྤྲིན་ནག་པོ་འཁྲིགས་ནས། ཉིན་དཀར་སྨག་གིས་ཡོངས་སུ་བཏུམས། དེ་ནས་གློག་འཁྱུགས་ཤིང་། འབྲུག་སྒྲ་དྲག་པོ་ལྡིར་བཞིན་ཐོག་སེར་ངན་པ་འཕྲལ་དུ་བརྒྱབས། རི་སྟེང་ནས་འདམ་རུད་མང་པོ་ངར་སྐད་དང་བཅས་ཏེ་བརྒྱུགས་ནས་ངེད་དཔོན་སློབ་རྣམས་ཀྱི་རླངས་འཁོར་བར་མཚམས་མེད་པར་བསྐོར་ཞིང་། ལམ་བཀག་ནས་འགྲོ་ས་མེད་པ་ལྟ་བུར་བཟོས། 

			ང་ཚོས་ཟླ་བ་ཕྱེད་ལྷག་ལ་མཇལ་བསྐོར་བྱས་པ་བརྒྱུད། འབྲུག་ཡུལ་གྱི་ལས་རིམ་ཐམས་ཅད་མཇུག་ཡོངས་སུ་རྫོགས་ལ་ཉེ་ཞིང་། ཨོ་རྒྱན་སངས་རྒྱས་གཉིས་པ་དང་ཀུན་མཁྱེན་ཀློང་ཆེན་པ། ད་དུང་སྤྲུལ་པའི་གཏེར་སྟོན་མང་པོས་སྐུ་དངོས་སུ་ཞབས་ཀྱིས་བཅགས་ནས། བྱིན་རླབས་མཛད་མྱོང་བའི་གནས་ཆེན་གཞན་རྣམས་ལ་འགྲོ་རྒྱུ་ལྷག་སོང་བས། མ་འོངས་པའི་དུས་ཤིག་ལ་མཇལ་བསྐོར་དུ་ཕྱིན་པའི་གོ་སྐབས་རེ་འབྱུང་བའི་རེ་བ་ཤིན་ཏུ་ཆེ། འབྲུག་ཡུལ་ནས་རྒྱལ་ཁབ་རང་གི་ཁྱད་ཆོས་ལྡན་པའི་སྣུམ་སྙུག་ཁ་ཤས་དང་། གནས་ཆེན་འགའི་ས་སྣ་ཆུ་སྣ་རེ་ཁྱེར་བ་ལས་དྲན་རྟེན་གྱི་རིན་ཐང་ལྡན་པའི་ཅ་ལག་གཞན་ཅི་ཡང་ཉོ་རྒྱུ་མ་རྙེད། 

			ཐེངས་འདིར་ཨོ་རྒྱན་སངས་རྒྱས་གཉིས་པའི་བྱིན་རླབས་བསམ་གྱིས་མི་ཁྱབ་པ་ཅུང་ཟད་ཐོབ་པ་དང། གནོད་སྦྱིན་ཙིའུ་དམར་པོ་ལ་འབྲེལ་བ་ཐུན་མོང་མ་ཡིན་པ་ཐོགས་བྱུང་བ་སོགས་ནི། ང་འབྲུག་ཡུལ་ལ་སོང་བའི་གྲུབ་འབྲས་ཆེས་ཆེ་ཤོས་སུ་གྱུར་པས། ས་ཆ་དེ་ནས་ཡིད་འཕྲེང་དུང་ངེ་བ་ཞིག་གི་ངང་ཁ་གྱེས་ཏེ་སོང་ཞིང་། ཐ་ན་གནམ་ཐང་དུ་སླེབས་རུང་ད་དུང་ཡིད་ཀྱི་འཁྲི་བ་ཆོད་མ་སོང་། 

			.ཆོས་ཀྱི་རྗེ་ཉིད་ཀྱིས་རྣམ་གྲོལ་གླིང་དུ་བཀའ་ཆོས་དངོས་སུ་གསུང་བའི་དབུ་ཚུགས། ཐོག་མར་ངེས་ཤེས་སྒྲོན་མེ་ཁྲིད་ཅིང། གཞུང་དེ་ལས་ཁྱོན་དྲི་བ་བདུན་གསུངས་ཡོད་ལ་ཉིན་དང་པོར་ཕལ་ཆེར་དྲི་བ་གཉིས་གསུངས་ཤིང་། ངེས་ཤེས་སྒྲོན་མེའི་ཁྲིད་ཚང་མ་ཁྱོན་ཆོས་ཐུན་དགུའི་ཁོངས་སུ་གསུངས་ནས་ཚེས་༡༡ ་ཉིན་མཇུག་ཡོངས་སུ་དྲིལ་བར་བྱས། ཐེངས་དེར་ཆོས་ཀྱི་རྗེ་ཉིད་ཀྱིས་ཆོས་ཁྲིད་ཅུང་མགྱོགས་སེ་བ་ཞིག་གསུངས་ཤིང་། དེ་རྗེས་རྗེ་ཉིད་ཀྱིས་གེ་སར་ནོར་བུ་དགྲ་འདུལ་གྱི་དབང་གསུངས། 

			ཆོས་ཀྱི་རྗེ་ཉིད་ཀྱིས་ངེས་ཤེས་སྒྲོན་མེའི་ཁྲིད་མ་གསུང་བའི་གོང་དུ། ང་ལ་སེམས་ཁྲལ་ཅུང་ཟད་ལངས་སོང་ཞིང་། དེ་གང་ཡིན་ཞེ་ན། རྣམ་གྲོལ་གླིང་ལ་དཔེ་ཆ་ཤེས་མཁན་ཅུང་ཟད་མང་པོ་ཡོད་པའི་བཟོ་ལྟ་འདུག་ལ། བློ་གསར་རྟོག་གེ་པའི་རིགས་ཀྱང་འགའ་རེ་ཡོད་པ་དང་། ངེས་ཤེས་སྒྲོན་མེའི་རྩ་ཚིག་འགའ་ཞིག་ཤིན་ཏུ་གོ་དཀའ་བར་བརྟེན། ངས་སྒྲ་ཚར་གཅིག་བླངས་པ་དེ་ཁོ་ན་ལ་རྗེ་ཉིད་ཀྱིས་གསན་པ་ཙམ་གྱིས་གསུང་སླ་མོ་རང་ཨེ་འོང་བསམས་ཤིང་། དཔེར་ན་ང་ལྟ་བུས་དཔེ་ཁྲིད་གཅིག་ལ་གྲ་སྒྲིག་བྱེད་སྐབས་འགྲེལ་བ་ཁ་ཤས་རྩ་ཚིག་ལ་སྦྲགས་ནས་ལྟ་ཡི་ཡོད། གལ་སྲིད་རྗེ་ཉིད་ཀྱིས་དཔེ་གཟིགས་ཅི་ཡང་མ་མཛད་ན། ལེགས་པོ་རང་གསུང་ཐུབ་མིན་ཅི་ཆ་སྙམ་ནས་སེམས་ཁྲལ་ཅུང་ཟད་ལངས་སོང་བའི་རྒྱུ་མཚན་གྱིས། ངས་རྗེ་ཉིད་ལ་འགྲེལ་ལུགས་ལེགས་མིན་ལ་བསྙད་འདོགས་སོགས་ཀྱི་ཁ་ཉེན་འབྱུང་བ་འགོག་ཆེད་ཆོས་ཁྲིད་དངོས་གཞི་མ་གནང་བའི་སྔོན་དུ། ངས་ངེས་ཤེས་སྒྲོན་མེའི་འགྲེལ་བ་དང་ས་བཅད་གཉིས་ཀ་སྙན་ལམ་དུ་བཀླགས་ཏེ། དཔེ་ལྟའི་ཚུལ་དུ་སྔ་ས་ནས་གྲ་སྒྲིག་ཅུང་ཟད་རེ་གནང་མི་དགོས་སམ་ཞེས་ཞུས་ཚེ།

			ཆོས་ཀྱི་རྗེ་ཉིད་ཀྱིས་ངའི་མགོ་ལ་ཕྱག་གིས་བྱིལ་བྱིལ་མཛད་ཀྱིན་ཐུགས་བརྩེ་བ་ཆེན་པོའི་ངང་འདི་སྐད་གསུངས། འོ་ཞི་ལུ། ད་རྟ་རྒན་ལ་ཁ་ལོ་དང་། མཛོ་རྒན་ལ་སྣ་ལོ་ཐུལ་དཀའ། ཁོ་བོ་གང་ཤར་ཐོལ་བྱུང་དུ་བཤད་པ་ལ་གོམས་ཆེས་པས། དཔེ་ཁྲིད་ཀྱི་ཕྱིར་ཆེད་དུ་གྲ་སྒྲིག་བྱེད་རྒྱུར་སུན་སྣང་སྐྱེ་བར་འདུག་ལ། དེ་བས་རེ་དོགས་རྣམ་རྟོག་གི་སྤྲོས་པ་སྤངས་ནས་གཉིད་སྐྱིད་པོ་ཞིག་ཨེ་ཁུག་བལྟས་ན་དེ་རང་ཁེབས་ཆེ། ད་དགོས་རྒྱུ་མ་རེད། ཁྱོད་ཀྱིས་སྒྲ་ལོངས་དང་ཆོག གཞན་ལ་སེམས་ཁྲལ་བྱེད་མི་དགོས་གསུངས། 

			ངས་དཀའ་གནད་ཆེ་སའི་སྐོར་ནས་ཁྱེད་ཀྱིས་མི་འཁྲོལ་རྒྱུ་མེད་ངེས་རེད་ཀྱང་། གྲྭ་པ་ལོ་ཆུང་ལ་ལར་རྣམ་རྟོག་ཧ་ཅང་མང་པོ་ཡོད་པས་ཚིག་དོན་འགའ་རེའི་སྟེང་ནས་ཅུང་ཟད་གསན་བསམ་མཛད་ན་ཨེ་དགའ་ཞུས་པ་ལ། རྗེ་ཉིད་ཀྱི་ཞལ་ནས། ལམ་རྒྱུས་ཡོད་པའི་རྟ་རྒན་ཟེར་བ་ཞིག་ཡོད་པ་དེ་ཁྱོད་ཀྱིས་གོ་ཨེ་མྱོང་། རྟ་ན་སོ་རྒས་རྗེས། ལུས་ཀྱི་སྟོབས་ཤུགས་ཉམས་རྒུད་ལ་འགྲོ་ཡང་ལམ་རྒྱུས་ཤིན་ཏུ་ཆེན་པོ་ཡོད། གང་ལྟར་ལམ་འདིར་ང་ལ་གདེང་ཚོད་ངེས་ཅན་ཞིག་ཡོད་པས་སྐྱོན་རྒྱུ་མ་རེད། སེམས་ཁྲལ་མ་ལང་གསུངས། 

			དེ་རྗེས་ཆོས་ཀྱི་རྗེ་ཉིད་ཀྱིས་ཚོགས་མང་ལ། ངེས་ཤེས་སྒྲོན་མེ་གསུང་སྐབས་མན་ངག་གི་ལུགས་སུ་བཀྲལ་ནས་ཤིན་ཏུ་ཡག་པོ་ཞིག་གསུངས་སོང་སྟབས། དེར་འདུས་ཚང་མས་དགའ་བསུའི་ལེགས་སོ་ཆེས་ཆེར་བརྗོད་པ་དང་། རྣམ་གྲོལ་གླིང་གི་མཐོ་གྲུབ་དབང་པདྨ་ནོར་བུ་དང་། བླ་ཆེན་མཁན་ཆེན་རྣམས་ནས་དམའ་གྲྭ་རྐྱང་དཀྱུས་མ་ཡན་ཆད་ཀུན་ཆོས་ཀྱི་རྗེ་ཉིད་ཀྱི་མཁྱེན་རབ་ཀྱི་རྩལ་ལ་ཧང་མ་སངས་པ་གཅིག་ཀྱང་མི་འདུག ངའི་སེམས་སུ་ཡང་གཡོ་འགུལ་ཆེན་པོ་ཐེབས་སོང་། ངེས་ཤེས་སྒྲོན་མེ་ཞེས་པའི་གཞུང་འདིའི་བརྗོད་བྱ་ཤིན་ཏུ་ཟབ་ཅིང་བརླིང་བས། མི་ཕལ་བས་སྒྲ་བླངས་པ་ལ་ཚར་གཅིག་ཁོ་ན་ཉན་པ་ཙམ་གྱིས་ཤོད་དགོས་ན་ཤིན་ཏུ་དཀའ་མོ་ཡོད་པ་རེད། སྔར་རྗེ་ཉིད་ཀྱིས་གདན་ས་བླ་རུང་སྒར་ནས་དཀའ་གནད་ཐམས་ཅད་ཞིབ་མོའི་ལུགས་སུ་བཀྲལ་ཏེ་ཤིན་ཏུ་ཡག་པོ་ཞིག་གསུངས་པ་ལ། ངས་དེ་དུས་དཔེ་གཟིགས་ལེགས་པོ་མཛད་ཡོད་རྒྱུ་རེད་བསམས་ཀྱང་། བསམ་ཡུལ་ལས་འདས་པ་ཞིག་ལ་མཁྱེན་རབ་ཀྱི་རྩལ་དེ་ལྟ་བུ་ནི་རང་ཤུགས་སུ་རིག་ཀློང་ནས་བརྡོལ་ཡོང་བ་ཞིག་ཡིན་པ་ལས། ཚིག་དོན་དག་ལ་ཤ་ཟིན་སྤུ་ཟིན་བྱས་ནས་བཤད་པ་ཞིག་ནི་རྩ་བ་ནས་རེད་མི་འདུག 

			བཀའ་ཆོས་གསུང་བའི་དུས་སུ། ཚེས་བཞི་ལ་རྗེ་ཉིད་སེ་ར་དགོན་(Sera Jey)ལ་ཕེབས། དགོན་པ་དེ་ནི་དགེ་ལུགས་པའི་དགོན་ཆེན་གསུམ་གྱི་ཡ་གྱལ་ཞིག་ཡིན་པ་དང་། རྣམ་གྲོལ་གླིང་གི་ཐོག་ཁ་ནས་ཕར་བལྟས་ན་མཐོང་ཐུབ་པར་ཡོད་པས་ཐག་ཤིན་ཏུ་ཉེ་མོ་འདུག དགོན་པ་དེ་རུ་དགེ་འདུན་པ་སྟོང་གཉིས་ལ་ཉེ་བ་ཡོད་པར་མ་ཟད། ད་དུང་མཁས་བཙུན་བཟང་གསུམ་འཛོམས་པའི་དགེ་བཤེས་རྒན་པ་དང་། བསླབ་པ་རྒན་པའི་དགེ་འདུན་པ་བགྲེས་པོ་མང་པོ་ཡང་གཟི་བྱིན་ཐིབས་སེ་བཞུགས་ནས་གདའ། ཆོས་ཀྱི་རྗེ་ཉིད་ཀྱིས་ཚོགས་ཆེན་འདུ་ཁང་ནས། ཁོང་རྣམ་པ་ལ་ཚེ་དཔག་མེད་ཀྱི་བཀའ་དབང་གནང་ཞིང་ལམ་གཙོ་རྣམ་གསུམ་གྱི་ཁྲིད་གསུངས་པ་དང་། ད་དུང་གུ་རུའི་གསོལ་འདེབས་བར་ཆད་ལམ་སེལ་རྒྱས་པའི་ལུང་ཡང་གནང། 

			རྡོ་རྗེ་གདན་གྱི་སྒོ་སྔ་མོ་ནས་འབྱེད་ཀི་ཡོད་པས། ང་ཕྱིར་ལོག་ནས་ཆོས་ཀྱི་རྗེ་ཉིད་གཟིམ་མལ་ལས་བཞེངས་པ་ལ་ཞབས་ཕྱི་ཞུ་བའི་དུས་ཚོད་འདང་ངེས་འོང་ཞིང་། མཚན་མོར་དཀའ་བ་སྤྱད་དྲགས་སོང་བའི་རྐྱེན་གྱིས་ཉིན་མོ་ལུས་ལ་སྟོབས་ཤུགས་མེད་པར་གྱུར་འདུག་ཀྱང་། སེམས་ལ་ནི་དགའ་བ་འཕེལ་བ་ལས་མི་འོང་། ཆོས་རྗེ་བླ་མ་ཉིད་ཀྱིས་ངའི་ལུས་པོ་འབུས་རྨུགས་ནས་རྨ་འབུར་བཏོད་འདུག་པ་དང་། ཐ་ན་མིག་ཀྱང་འབུས་ཟོས་ནས་ཆེར་ཕྱེ་རྒྱུ་མེད་པར་གྱུར་འདུག་པ་གཟིགས་ནས། ངའི་དད་འདུན་ལ་ཐུགས་མཉེས་ཚུལ་ཆེན་པོ་མཛད་པར་མ་ཟད། ཕྱིས་སུ་ཚོགས་མང་ནས་ཀྱང་ཅུང་ཟད་བསྟོད་མྱོང་། མཚམས་ལ་ལར་ཁ་སང་འབུས་ག་ཚད་ཅིག་ཟོས་སོང་ཞེས་ཞལ་ཀྱལ་གྱི་ཚུལ་དུ་ང་ལ་ཐུགས་བརྩེ་བ་ཆེན་པོས་དྲི་བར་མཛད་པ་རེད།

			ཉིན་དེ་དག་གི་རིང་སེམས་དགའ་བ་ལ་ཚད་ཅིག་མ་བྱུང་། དེ་སྔོན་གྱི་མཛད་རིམ་ཐམས་ཅད་ལ་ཉིན་མཚན་མེད་པར་ལམ་ནས་བྲེལ་འཚུབ་ཀྱིས་འགྲོ་དགོས་པ་ཁོ་ན་བྱུང་ཞིང་། དེ་སྐབས་གསོལ་འདེབས་སྨོན་ལམ་གང་ཤེས་བྱེད་ཆོག་པའི་དུས་ཚོད་ཤིན་ཏུ་རྙེད་དཀའ་བ་རྣམས། རང་ཉིད་ཁོ་ན་ལ་དབང་ཐུབ་པ་བྱུང་བས་སྐལ་བ་ཤིན་ཏུ་བཟང་སྙམ་པ་བྱུང་། གལ་སྲིད་མ་འོངས་པར་གོ་སྐབས་རེ་ལྡན་སོང་ན། ཡང་བསྐྱར་དེ་རུ་ཐེངས་གཅིག་འགྲོ་བའི་བསམ་པ་ཤུགས་ཆེན་པོ་ཡོད་པར་མ་ཟད། སྔོན་འགྲོ་འབུམ་ལྔ་ཚར་གཅིག་གསོག་ཅིང་། བཟང་པོ་སྤྱོད་པའི་སྨོན་ལམ་དང་འཇམ་དཔལ་མཚན་བརྗོད་ཚར་བརྒྱ་རེ་འདོན་པ་སོགས་འཆར་གཞི་མང་པོ་སེམས་ལ་བཀོད་ཡོད། སྐབས་དེར་རྡོ་རྗེ་གདན་ལ་ཡོད་དུས། ངས་བོད་རིགས་དད་ལྡན་མང་པོས་གནས་དེ་ནས་གསོལ་བ་སྨོན་ལམ་བྱེད་ཀྱིན་འདུག་པ་མཐོང་ཞིང་། ཁོ་ཚོ་དགོང་ཁ་རྡོ་རྗེ་གདན་གྱི་ཉེ་ས་ཞིག་ལ་བསྡད་ནས། ཉིན་མོ་བྲོ་རྒྱགས་ཅུང་ཟད་ཁྱེར་ཏེ་ཉིན་ཧྲིལ་བོར་རྡོ་རྗེ་གདན་མཆོད་རྟེན་གྱི་དྲུང་དུ་བསྡད་ནས། ཕྱག་སྐོར་བྱེད་བཞིན་འདུག་པས། ཆོས་ཀྱི་ཉམས་ལེན་གྱིས་ཕྱུག་པའི་འཚོ་བ་དེ་ལ་ཡིད་ཤིན་ཏུ་སྨོན་དགོས་པ་བྱུང་།

			ལོ་རབས་དེ་དག་གི་ནང་རྡོ་རྗེ་གདན་ལ་གནས་སྐོར་དུ་ཡོང་བའི་རྒྱ་རིགས་མང་ཚོགས་ཅུང་ཟད་ཉུང་ཡང་། ད་ལྟ་ནི་དེ་རུ་ལོ་རེ་བཞིན་ཆོས་ཚོགས་འདྲ་མིན་མང་པོ་འཚོགས་རྒྱུ་ཡོད་པར་འདུག་པས། མཇལ་སྐོར་ལ་སླེབས་པའི་རྒྱ་རིགས་དད་ལྡན་གྱི་གྲངས་ཀ་ཡང་ཇེ་མང་ནས་ཇེ་མང་ལ་འགྲོ་བཞིན་འདུག ངས་བསམས་ན་གནས་ཆེན་གཞན་རྣམས་ཀྱང་ཤིན་ཏུ་གལ་ཆེ་བ་ཡིན་པ་སྨོས་མ་དགོས་མོད། འོན་ཀྱང་རྡོ་རྗེ་གདན་ལ་འགྲོ་བ་ནི་གཙོ་བོའི་ནང་གི་གཙོ་བོ་ཆེས་ཁྱད་པར་ཅན་ཡིན་ཏེ། དེ་ནི་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་ཉིད་མངོན་པར་རྫོགས་པར་འཚང་རྒྱ་སའི་གནས་ཁྱད་པར་ཅན་ཡིན་པའི་ཕྱིར་རོ། ། 

			ང་རང་ཤིན་ཏུ་ཆུང་དུས་ནས་བདག་ཅག་གི་སྟོན་པ་ཐུགས་རྗེ་ཅན་ལ་དད་འདུན་བརྟན་པོ་ཡོད་པ་དང་། ཆོས་ཀྱི་རྗེ་ཉིད་ཀྱི་ཞབས་རྗེས་འབྲངས་ནས་རྡོ་རྗེ་གདན་ལ་སླེབས་རྗེས། དད་འདུན་དེའི་ནུས་སྟོབས་སྔར་ལས་ཀྱང་ཤུགས་ཇེ་ཆེར་འཕེལ། ཕྱིས་སུ་རྗེ་ཉིད་ཀྱིས་སྒར་ནས་ཐུབ་ཆོག་རྒྱབ་ཆོས་པདྨ་དཀར་པོའི་ཆོས་ཁྲིད་རྒྱས་པ་ཞིག་གསུངས་ཤིང་། སྟོན་པ་ཐུགས་རྗེ་ཅན་གྱི་སྙིང་རྗེ་ཆེན་པོའི་སྐོར་ནས་གསུངས་པའི་སྐབས་ཐམས་ཅད་དུ། ཐུགས་རང་དབང་མེད་པར་གྱུར་པའི་ཚུལ་གྱིས་ཡུན་རིང་སྤྱན་ཆབ་བསིལ་ནས་བཤུམ་མོ་དྲག་པོ་མཛད་པའི་རྣམ་པ་དེས། ང་ལ་སེམས་འགུལ་ཆེན་མོ་ཐེབས་ཤིང་། ལོ་བཅུ་སྐོར་ཞིག་གི་གོང་ལ། ང་སྨན་ཁང་དུ་སྡོད་སྐབས་སྨན་པས་ཉེན་ཁ་ཤིན་ཏུ་ཆེ་ཚུལ་གྱི་བརྡ་ཁྱབ་སྤྲད་སོང་བས་རྐྱེན་བྱས་ཏེ། ལྷག་ལུས་ཀྱི་དུས་ཚོད་དེ་དག་ཆུད་ཟོས་སུ་གཏོང་མི་རུང་བསམས་ནས་ཐུབ་ཆོག་རྒྱབ་ཆོས་པདྨ་དཀར་པོ་རྒྱ་ཡིག་ཏུ་བསྒྱུར་པ་ཡིན་ཞིང་། བསམ་ཡུལ་ལས་འདས་པ་ཞིག་ལ། སྟོན་པ་ཐུགས་རྗེ་ཅན་གྱི་བྱིན་རླབས་ལ་བརྟེན་ནས། ང་ཉེན་ཁ་དེ་ལས་ཐར་ཏེ་ད་ལྟའི་བར་དུ་བདེ་མོའི་ངང་གསོན་པོར་བསྡད་ནས་ཡོད་དོ། ། 

			༡༩༩༠ ལོའི་ཟླ་༡༠ ཚེས་༣༠ །

			སྔ་དྲོར། ཆོས་ཀྱི་རྗེ་ཉིད་རྡོ་རྗེ་གདན་ལ་ཡོད་པའི་མཆོད་རྟེན་མ་ཧཱ་བོ་དྷི་སྟེ་བྱང་ཆུབ་མཆོད་རྟེན་ཆེན་མོའི་(Mahabodhi Temple)དྲུང་དུ་ཕེབས་ཤིང་། མཆོད་རྟེན་གྱི་ནང་ལ་བདག་ཅག་གི་སྟོན་པ་རྒྱལ་བ་ཤཱཀྱ་ཐུབ་པ་ཉིད་ཀྱི་སྐུ་ཚད་དང་མཉམ་པའི་རྟེན་སྐུ་བྱིན་རླབས་ཤིན་ཏུ་ཆེན་པོ་ཡོད་པ་དེ་ལ་མཇལ་ཕྱག་ཞུས། 

			ལོ་རྒྱུས་ཡིག་ཚང་ཁག་ཏུ་འཁོད་པ་ལྟར་ན། མི་ལོ་༢༥༠༠ ལྷག་གི་ཡར་སྔོན་ཞིག་ལ། བཟོ་བོའི་རྒྱལ་པོ་བི་ཤཱ་ཀརྨས་ལྷ་ཡུལ་གྱི་རིན་པོ་ཆེ་ལྔ་དང་མི་ཡུལ་གྱི་རིན་པོ་ཆེ་ལྔ་མེ་ལ་བཞུས་ཏེ། སྟོན་པ་དགུང་ལོ་བརྒྱད་ལ་ཕེབས་པའི་སྐུ་ཚད་ཅན་ཞིག་དང་། དགུང་ལོ་བཅུ་གཉིས་ལ་ཕེབས་པའི་སྐུ་ཚད་ཅན། དགུང་ལོ་ཉེར་ལྔ་ལ་ཕེབས་པའི་སྐུ་ཚད་ཅན་ཞིག་སྟེ་སྐུ་གསུམ་བཞེངས་པ་ལ། སྟོན་པ་མཆོག་གིས་སྐུ་དངོས་སུ་རབ་གནས་མཛད་ཅིང་། སྐུ་དེ་གསུམ་སྟོན་པ་ཉིད་དང་ཁྱད་པར་ཅི་ཡང་མེད་ཅེས་ལུང་དུ་བསྟན། དེའི་ནང་གི་སྟོན་པ་དགུང་ལོ་ཉེར་ལྔ་ལ་ཕེབས་པའི་སྐུ་ཚད་ཅན་དེ་བྱང་ཆུབ་མཆོད་རྟེན་ཆེན་མོའི་ནང་དུ་བཞུགས་པ་འདི་ཡིན་པར་གྲགས། སྐུ་འདིའི་འབྱུང་ཁུངས་ལ་བཤད་ཚུལ་མི་འདྲ་བ་ཡང་ཡོད་དེ། དུས་རབས་བཅུ་གསུམ་གྱི་ནང་ལ་བྱོན་པའི་བོད་ཀྱི་མཁས་པ་ཆེན་པོ་བཅོམ་ལྡན་རིག་པའི་རལ་གྲིས་མཛད་པའི་རྡོ་རྗེའི་གདན་རྣམ་བཤད་རྒྱན་གྱི་མེ་ཏོག་ཅེས་བྱ་བའི་ནང་ལ་འདི་སྐད་གསུངས། སངས་རྒྱས་འདས་ནས་ལོ་བརྒྱ་ལོན་པ་ན་རྒྱལ་པོའི་ཁབ་ཏུ་བྲམ་ཟེ་མོ་ལོ་བརྒྱ་ཉི་ཤུ་ལོན་པ་སངས་རྒྱས་ལ་ཆོས་སྟོན་དྲངས་ཤིང་། ཆོས་མཉན་པ་གཅིག་བྱུང་སྟེ་དེ་ལ་བུ་གསུམ་ཡོད་པ་ལས་ཆེ་བ་གཉིས་ནི་མུ་སྟེགས་དང་ཆུང་བ་ནི་སངས་རྒྱས་ལ་དད་ནས་རྟག་ཏུ་རྩོད་པ་བྱེད། མས་སྨྲས་པ། འདི་ནས་བྱང་ཕྱོགས་ན་རི་བོ་གངས་ཅན་ལ་དབང་ཕྱུག་ཆེན་པོ་ཡོད་པས་དེར་དྲིས་ཤིག དེ་དག་གིས་ཕྱིན་པ་ན་དེར་དགྲ་བཅོམ་པ་ལྔ་བརྒྱ་ཙམ་ལ་བསྙེན་བཀུར་བྱེད་པ་མཐོང་ནས་ཕྱི་ནང་གཉིས་གང་བདེན་དྲིས་པས། མཐོ་རིས་ཀྱི་བདེ་བ་ནི་མུ་སྟེགས་པས་འཐོབ་སྟེ་ཐར་པ་ནི་སངས་རྒྱས་པ་ཁོ་ནས་འཐོབ་བོ་ཞེས་ཟེར་རོ། །ཞེས་གསུངས། 

			དེ་དག་མའི་དྲུང་དུ་ལོག་སྟེེ། ཐམས་ཅད་སངས་རྒྱས་པར་བྱས་ནས་དེའི་ཚེ་དཀོན་མཆོག་གསུམ་གྱི་རྟེན་ཉུང་བས་ཆེ་ཤོས་ཀྱིས་ནི་རྒྱལ་པོའི་ཁབ་ཏུ་སངས་རྒྱས་ཀྱི་སྐུ་ཚད་དང་མཉམ་པའི་སྐུ་ཞིག་བཞུགས་པར་བྱས་སོ། །འབྲིང་པོས་ནི་ཝཱ་ར་ཎཱ་སིར་སངས་རྒྱས་ཀྱི་སྐུ་ཤིན་ཏུ་ཆེ་བ་ཆོས་ཀྱི་འཁོར་ལོ་བསྐོར་བའི་ཕྱག་རྒྱ་མཛད་པ་བཞུགས་པར་བྱས་སོ། །
ཆུང་ཤོས་ཀྱིས་རྡོ་རྗེ་གདན་དུ་ཕྱིན་ནས་སྐུ་བྱ་བར་འདོད་པ་ན། རྨི་ལམ་དུ་བསྟན་པ། ཆུ་བོ་ནེ་རཉྫ་ནའི་འགྲམ་ན་བྱེ་མའི་འོག་ན་ཙནྡན་གོརྴི་ཥ་ཡོད་དེ། དེ་སྲང་སུམ་སྟོང་བྲམ་ཟེ་མོ་གཙང་མ་བདུན་གྱིས་རྡོ་རྗེ་གདན་དུ་བདར་ནས། རིན་པོ་ཆེ་སྣ་ཚོགས་དང་སྤོས་མང་པོ་དང་བསྲེས་ཏེ་བྱང་ཆུབ་ཀྱི་ཤིང་དྲུང་དུ་སྤུངས་ལ་ཞག་བདུན་ཞོག་ཅིག་དང་། སངས་རྒྱས་ཉིད་ཅི་འདྲ་བའི་སྐུ་འགྲུབ་བོ་ཞེའོ། །དེར་ཙནྡན་མ་རྙེད་པ་ལས་མ་ཧེ་མང་པོ་བྱེ་མའི་སྟེང་དུ་ཉལ་བ་མཐོང་སྟེ་དེ་དག་བསིལ་བར་སྡོད་པ་ལས་དཔགས་ཏེ་བཙལ་བས་རྙེད་དོ། །དེར་སྔར་བསྟན་པ་བཞིན་བྱས་ནས་ཞག་དྲུག་ལོན་པ་ན། མ་རྒན་མོ་བྱུང་སྟེ་ང་དོ་ནུབ་འཆི། སངས་རྒྱས་མཐོང་བ་གཞན་མེད་པས་འདྲ་མི་འདྲ་ང་མིན་པས་མི་ཤེས་ཀྱིས་སྒོ་ཕྱེ་ཞིག་ཟེར་རོ། །དེར་ཕྱེ་བ་ན། ཞལ་དང་དབུའི་གཙུག་ཏོར། སྤྱན། སྙན་སོགས་ལ་མཚན་དང་དཔེ་བྱད་ཀྱིས་བརྒྱན་པ་བལྟ་བས་ཆོག་མི་ཤེས་པ་གཅིག་གྲུབ་ནས་འདུག་གོ །དེར་མ་ན་རེ། སངས་རྒྱས་ཀྱི་གཙུག་ཏོར་བལྟར་མི་མངོན་པ་ལ་འདི་མངོན་པ་དང་། སངས་རྒྱས་ལ་འོད་འདོམ་གང་ཡོད་པ་ལས་འདི་ལ་མེད་པ་དང་། སངས་རྒྱས་ལ་བཞེངས་བཞུད་བཞུགས་གཟིམ་སྤྱོད་ལམ་བཞི་ཡོད་པ་ལས་འདི་ལ་བཞུགས་པ་ལས་མེད་པ་དང་། ཆོས་གསུང་མི་གསུང་མ་གཏོགས་པ་ཤིན་ཏུ་འདྲའོ་ཞེས་ཟེར་རོ། །ཞག་གཅིག་ཆད་པས་ནི་དཀོན་གཉེར་བ་རྣམས་དབུ་སྐྲ་ཚོམ་བུ་གཡས་སུ་འཁྱིལ་བ་མ་ཚང་བར་འདོད་ལ། ཁ་ཅིག་ནི་ཕྱག་ཞབས་ཀྱི་མཐེའུ་ཆུང་མ་ཚང་བར་འདོད་དོ། །ཞེས་པའི་སྒྲོས་ཀྱང་གཞུང་དེ་ལས་འབྱུང་།

			སྡེ་སྣོད་གསུམ་པ་ཐང་ཟན་ཙང་གིས་མཛད་པའི་ཐང་ཆེན་པོའི་ནུབ་བསྐྱོད་ལམ་ཡིག་ཅེས་པ་ལས་ཀྱང་། སྟོན་པའི་སྐུ་དེ་མི་མ་ཡིན་གྱིས་བྱས་པར་བཤད་ཀྱང་། གཏམ་རྒྱུད་ཀྱི་བྱུང་རིམ་ནི་གོང་གི་དེ་ལ་མི་འདྲ་བར་ཡོད། དེར་ཅི་ཞིག་བྲིས་ཡོད་ཅེ་ན། དེ་ཡང་རྡོ་རྗེ་གདན་དུ་སྟོན་པའི་སྐུ་ཞིག་བཞེངས་པའི་དོན་དུ་དགེ་འདུན་པ་རྣམས་ཀྱིས་ལོ་དེར་བཟོ་བ་ཡུན་རིང་མོ་ལ་བཀུག་ཀྱང་གཅིག་ཀྱང་ཡོང་མ་སྤོབས་པ་ལ། ཕྱིས་གང་ནས་ཡོང་བ་ཆ་མི་འཚལ་བའི་བྲམ་ཟེ་ཞིག་སླེབས་ནས་ཁོ་སྐུ་འདྲ་བཟོ་བ་ལ་ཤིན་ཏུ་མཁས་ཟེར། ཅི་ཞིག་དགོས་དྲིས་པ་ལ་ཁོ་ན་རེ། སྤོས་ཀྱི་འདམ་ཁོ་ནས་ཆོག་ཟེར། འོན་ཀྱང་སྐུ་བཟོ་བའི་སྐབས་ཐམས་ཅད་ལ་སྒོ་དང་སྒེའུ་ཁུང་དམ་པོར་བརྒྱབས་ཏེ་སྣང་བར་བྱེད་པ་ལ་སྒྲོན་མེ་གཅིག་ཁོ་ན་མ་གཏོགས་མི་དགོས་ཤིང་། ཟླ་བ་དྲུག་གི་རྗེས་སུ་གཟོད་སྒོ་འབྱེད་པར་ཤོག་ཅིག་ཟེར། དགེ་འདུན་པ་རྣམས་ཀྱིས་བྲམ་ཟེ་དེའི་བཤད་པ་ལ་མོས་མཐུན་གནང་ནས་བྱོན། 

			དེ་རྗེས། ངེད་ཚོ་བྱ་རྒོད་ཕུང་པོའི་རི་ལ་སླེབས། བྱ་རྒོད་ཕུང་པོའི་རིའི་ཉེ་ས་ལ་རི་ཕུག་ཆེན་པོ་ཞིག་འདུག་ཅིང་། ཕུག་པ་དེ་ནི་སྡེ་སྣོད་གསུམ་གྱི་བཀའ་དང་པོ་བསྡུ་སའི་གནས་ཡིན་ཞེས་ས་གནས་དེ་གའི་མི་རྣམས་ཀྱིས་བཤད་ཀྱང་། གནས་བརྟན་འོད་སྲུང་ཆེན་པོ་དབུ་ལ་བཞུགས་ནས། གནས་བརྟན་སྡེ་བའི་ལུགས་ཀྱི་བཀའ་དང་པོ་བསྡུ་ས་ལོ་མ་བདུན་གྱི་ཕུག་པ་ཟེར་བ་དེ་ནི་མིན་པས། ཕལ་ཆེན་སྡེ་བའི་ལུགས་ཀྱི་བཀའ་བསྡུ་མཛད་ས་ཡིན་ནའང་ཐང་སྙམ། 

			ཆོས་ཀྱི་རྗེ་ཉིད་ཕུག་པ་དེའི་ནང་མཇལ་གཟིགས་ལ་ཕེབས་སྐབས། རྒྱ་གར་བའི་དཀོན་གཉེར་ཞིག་གིས། མ་འོངས་པ་ན་སྐྱེས་ཆེན་ཞིག་གིས་གནས་འདི་ནས་གཏེར་ཁ་ཞིག་འདོན་རྒྱུ་ཡིན་པའི་ལུང་བསྟན་ཡོད་ཅེས་བཤད་ཅིང་། རྗེ་ཉིད་སྐྱེས་ཆེན་དེ་ཡིན་ནའང་ཐང་རུང་། ཁོང་གིས་ནི་དེ་ལ་ཐུགས་སྣང་ཆེར་མ་མཛད་པར་ངེད་ཅག་གི་དབུ་དྲངས་ནས་ཞལ་འདོན་སྨོན་ལམ་གསུངས་པ་དང་། སྐབས་དེར་བྲག་གི་སྲུབས་ནས་གློ་བུར་དུ་བདུད་རྩིའི་ཆུ་རྒྱུན་ཕྲི་ལི་ལི་བབས་ཤིང་། རྗེ་ཉིད་ཀྱིས་ཆུ་ཉུང་ཟད་ཁྱོར་བའི་ནང་དུ་འབབ་བཅུག་ནས་ཞལ་ལ་གསོལ་ཏེ། དབུ་ལ་བྱུག་བྱུག་མཛད་པ་སོགས་གནང་བ་དང་། ངེད་ཅག་ལ་ཡང་འཐུང་གསུངས་ནས་འཐུང་དུ་བཅུག ཕུག་པ་དེའི་ནང་ལ་ཆུ་རྒྱུན་དེ་འདྲ་སྔར་མེད་པར་མ་ཟད། རྗེས་སུ་ཡང་འབབ་རྒྱུ་མ་བྱུང་ཞེས་ཕྱིས་ཤིག་ལ་གོ་ཐོས་བྱུང་། 

			བྲག་ཕུག་ལས་ཕྱིར་ཐོན་རྗེས། ཆོས་ཀྱི་རྗེ་ཉིད་བྱ་རྒོད་ཕུང་པོའི་རི་ལ་ཕེབས། བྱ་རྒོད་ཕུང་པོའི་རི་ནི་ཧ་ཅང་གཟར་བོ་རང་མེད་པའི་རི་ཆུང་ངུ་ཞིག་ཡིན་ཞིང་། རིའི་ཐོག་ལ་རྩི་ཤིང་སྐྱེས་ཡོད་པར་མ་ཟད་བྲག་རྡོ་ཡང་ཧ་ཅང་མང་། ལམ་བར་ཞིག་ནས་རླངས་འཁོར་མི་ཐར་བར་འདུག་པས། རྗེ་ཉིད་རླངས་འཁོར་ལས་བབས་ནས་ཞབས་ཐང་དུ་ཡུད་ཙམ་ལ་བྱོན་ཞིང་། ཉིན་དེར་ཉི་མས་ས་སྟེང་གི་མི་རྣམས་འཚེད་བཞིན་ཡོད་པ་ལྟར་ཚ་བ་ཤིན་ཏུ་ཆེ་ལ། ཆོས་ཀྱི་རྗེ་ཉིད་ཀྱིས་སྐུ་མལ་གསོ་སྐབས་ཐང་བདེ་བོ་ཞིག་ལ་བཞུགས་ཏེ་ཞལ་ནས། བྱ་རྒོད་ཕུང་པོའི་རི་ནི་བདག་ཅག་གི་སྟོན་པས་བཀའ་བར་བ་མཚན་ཉིད་མེད་པའི་ཆོས་ཀྱི་འཁོར་ལོ་བསྐོར་སའི་གནས་ཡིན་ཞིང་། འུ་ཅག་གནས་འདིར་ཐོན་པ་ནི་སྐལ་བ་ཤིན་ཏུ་བཟང་པོ་རེད། བཀའ་བར་བ་མཚན་ཉིད་མེད་པའི་ཆོས་འཁོར་གྱི་དགོངས་དོན་གཙོ་བོ་ཡུམ་རྒྱས་འབྲིང་བསྡུས་གསུམ་ཡིན་ཞིང་། དབུ་མ་དང་ཕར་ཕྱིན་གཉིས་ཀྱིས་བྱེ་བྲག་ཏུ་དེའི་དངོས་དོན་དང་སྦས་དོན་ཕྱུང་བའི་སྒོ་ནས་ཡུམ་ལ་འགྲེལ་བཤད་བསྐྱོན་པ་རེད། དེ་རིང་ད་འདི་ཚོ་གླེང་བའི་དུས་ཚོད་མང་པོ་མེད་པས་ངས་ཁྱེད་རྣམ་པ་ལ་ཤེར་སྙིང་གི་ལུང་ཞིག་འདོན་གསུངས་ནས། ཤེར་སྙིང་ཐུགས་ཐོག་ནས་གསུངས་ཏེ་ལུང་གནང་ཞིང་། ད་དུང་ཕར་ཕྱིན་གྱི་སྨོན་ལམ་ཞིག་གི་ལུང་ཡང་གསུངས་སོང་། དེ་ནས་རྗེ་ཉིད་ཀྱིས་འདོན་པའི་དབུ་བཟུང་སྟེ་ཚང་མས་བཟང་པོ་སྤྱོད་པའི་སྨོན་ལམ་གསུངས།

			བཟང་སྤྱོད་གསུངས་ནས་སྨོན་ལམ་བཏབ་ཟིན་རྗེས། རྗེ་ཉིད་ཀྱི་ཞལ་ནས། རྒྱལ་མཆོག་ཚངས་དབྱངས་རྒྱ་མཚོ་གནས་འདིར་ཕེབས་སྐབས་རི་འདི་གླེགས་བམ་བརྩེགས་པའི་རྣམ་པ་ཅན་དུ་གཟིགས་ཤིང་། ང་ནི་འོད་གསལ་གྱི་དབྱིངས་སུ་ཁོར་མོ་ཡུག་ཏུ་འབྱམས་ནས། སངས་རྒྱས་མྱ་ངན་ཡོངས་མི་འདའ། །ཆོས་ཀྱང་ནུབ་པར་མི་འགྱུར་ཏེ། །ཞེས་པའི་སྤྱོད་ཡུལ་དེ་མངོན་སུམ་དུ་གྱུར་སོང་། ཁྱོད་ཚོ་རི་ལ་འཛེག་བསམས་ན་སོང་། ང་མི་འགྲོ། མདོའི་གླེང་གཞི་ཞིག་ལས་སྔོན་སྟོན་པ་ཐུགས་རྗེ་ཅན་ཉིད་བྱ་རྒོད་ཕུང་པོའི་རི་ལ་ཕེབས་པའི་ཚེ། དགེ་སློང་རི་ལ་འབབ་འཛེག་མི་འདོད་པ་རྣམས་འདྲེད་ཅིང་བརྡེག་འཆོས་ནས་རྐང་ལག་སོགས་བསྣད་ཚུལ་གསུངས་ཡོད་པས། གཅིག་བྱས་ན་ངའང་རྡོ་སྐས་ཀྱི་སྟེང་ནས་རྐང་པ་འདྲེད་ནས་མི་འགྱེལ་བའི་ངེས་པ་མེད་པས། རི་མགོ་ལ་མི་འཛེག་པར་འདི་ནས་སྨོན་ལམ་བྱས་པས་ཆོག ཁྱོད་ཚོ་རྐང་རྒོད་རེ་ཡོད་ན་རི་ལ་འཛེགས་ནས་གཅིག་ལྟོས། འོན་ཀྱང་དེ་རིང་ད་དུང་ས་ཆ་མང་པོར་གནས་མཇལ་ལ་འགྲོ་དགོས་པས་ཡུན་རིང་མ་འགོར་བར་ལོག་ཤོག་གསུངས། 

			བདག་ཅག་གི་སྟོན་པ་ཐུགས་རྗེ་ཅན་གྱིས་བྱ་རྒོད་ཕུང་པོའི་རི་འདིར་དམ་པའི་ཆོས་པདྨ་དཀར་པོ་དང་འབུམ། སཱ་ལའི་ལྗང་བའི་མདོ་སོགས་གསུངས་ཡོད་པ་ཤེས་ཀྱང་། བྱེ་བྲག་ཏུ་གནས་གང་ཞིག་ཏུ་མདོ་གང་ཞིག་གསུངས་པ་ནི་མི་མང་པོ་ལ་དྲིས་ནས་སོང་ཡང་སུ་གཅིག་གིས་ཀྱང་མི་ཤེས་པར་འདུག ངེད་ཚོས་བོད་རིགས་སྣེ་ཤན་པ་ཞིག་ལམ་རོགས་ལ་ཁྲིད་ནས་སོང་ཞིང་། རི་ལ་འཛེག་ནས་བར་སྐབས་ཤིག་སོང་རྗེས་ཁོས་ཕ་བོང་ཆེན་པོ་ཞིག་ལ་མཛུབ་མོ་བཙུགས་ནས་གནས་འདི་སངས་རྒྱས་ཀྱིས་ཆོས་གསུང་ས་རེད་ཟེར། ངེད་ཚོས་གནས་དེ་ནས་གསོལ་འདེབས་སྨོན་ལམ་མདོར་བསྡུས་པ་ཞིག་བྱས་པ་དང་པར་ཁ་ཤས་བླངས་ཤིང་། རྗེ་བླ་མ་ཉིད་ཀྱིས་ཡུན་རིང་པོར་བསྒུག་མཛད་རྒྱུ་རེད་བསམས་ནས་འཕྲལ་དུ་གང་མགྱོགས་བྱས་ནས་མར་སོང་བ་ཡིན། 

			ཉིན་དེར་ངས་པར་མང་པོ་བླངས་ཤིང་། དགོང་ཁ་ཕྱིར་བཞུགས་གནས་ལ་ཕེབས་རྗེས། ཆོས་ཀྱི་རྗེ་ཉིད་ཀྱི་ཞལ་ནས། གནས་ཆེན་རྣམས་ལ་འགྲོ་བའི་དུས་སུ་གསོལ་འདེབས་སྨོན་ལམ་གཙོ་བོར་བྱེད་དགོས་པ་ལས། ལྟད་མོ་གལ་ཆེན་དུ་འཛིན་མི་རུང་། ཁྱོད་ཀྱིས་རྒྱུན་དུ་པར་ཞིག་རྒྱག་གི་མ་འདུག དེ་མིན་པར་གཏམ་པདྨ་ཚལ་གྱི་ཟློས་གར་ལས། ཆ་ལུགས་འཆོས་པའི་འཕྱོར་འདོད་གཅིག །རི་ཁྲོད་བདེ་བའི་དལ་འདོད་གཉིས། །མཐུ་ནུས་རེ་བའི་བཟླས་བརྗོད་གསུམ། །རྒྱལ་ཁམས་ལྟད་མོའི་གནས་སྐོར་བཞི། །རེ་དོགས་སྒྲུབ་པའི་ཆོས་བརྒྱད་ལྔ། །ངེས་འབྱུང་འདྲ་སྟེ་ངེས་འབྱུང་མིན། །ཞེས་གསུངས་པ་ལྟ་བུར་འགྱུར་འགྲོ་བས། དགེ་བའི་གཟུགས་བརྙན་དེ་དག་ལ་སྙིང་པོ་ཅི་ཡང་མེད་ཅེས་ང་ལ་བཀའ་བཀྱོན་ཕེབས་བྱུང་།

			ཆོས་ཀྱི་རྗེ་ཉིད་ཀྱིས་ཐུགས་མི་དགྱེས་པའི་ཚུལ་བསྟན་སོང་བས། ང་ཤིན་ཏུ་ནས་ཀྱང་འཇིགས་དགོས་པ་བྱུང་ནས། རྗེ་བླ་མ་ཉིད་ཀྱི་སྤྱན་སྔར་ངུ་བཞིན་དུ་བཤགས་པ་ཕུལ་བ་ཡིན། ཡིན་ཡང་ཕྱིར་ཉིན་རྗེ་བླ་མའི་གསུང་ཉམས་ལས་དཔགས་ན་ཐུགས་མི་དགྱེས་པའི་རྣམ་པ་ཅི་ཡང་མེད་པར་མ་ཟད། ང་ལ་སྔར་ལས་ཀྱང་བྱམས་ཤིང་སྙིང་རྗེ་བའི་ཚུལ་མཛད། གཅིག་བྱས་ན་རྗེ་བླ་མ་ཉིད་ཀྱིས་ཚར་གཅོད་པའི་ཐབས་འདི་ལྟ་བུ་ཞིག་ལ་བརྟེན་ནས། མ་འོངས་པར་ངས་བསྟན་འགྲོའི་དོན་ཕྲན་བུ་སྒྲུབ་སྐབས། བར་ཆད་མང་པོ་བསལ་བར་མཛད་སོང་བ་ཡིན་རྒྱུ་རེད། མི་ལོ་སུམ་ཅུ་ལྷག་གི་རིང་། ངས་ཆོས་འཆད་ཉན་གྱི་བྱ་བ་ཅུང་ཟད་རེ་བརྩམས་པ་ཐམས་ཅད་ལ། བར་ཆད་ཆེན་མོ་གང་ཡང་མ་ལྡང་བ་འདི་ཡང་། ཆོས་རྗེ་བླ་མ་ཉིད་ཀྱི་བྱིན་རླབས་ཁོ་ན་ལས་བྱུང་བ་ཡིན་རྒྱུ་རེད་སྙམ། 

			གང་ལྟར་དུས་དེ་ནས་བཟུང་གནས་ཆེན་གཞན་དུ་མཇལ་སྐོར་ལ་འགྲོ་སྐབས། ངས་པར་ཆས་རུམ་དུ་བསྡུས་ནས་པར་མ་བླངས་ཤིང་། ངའི་བསམ་པ་ལ་གལ་སྲིད་རྗེ་བླ་མ་ཉིད་ཀྱི་ཐུགས་མ་དགྱེས་ན། པར་མང་པོ་བླངས་རུང་ཅི་ཕན་བསམས་ནས། དུས་སྐབས་ཤིག་གི་ནང་ལ་པར་གཅིག་ཀྱང་ལེན་མི་ཕོད་པར་གྱུར་སོང་།

			༡༩༩༠ ལོའི་ཟླ་༡༡ ཚེས་༦ །

			ཞོགས་པ་ཆུ་ཚོད་བདུན་གྱི་སྟེང་ཝཱ་ར་ཎཱ་སི་ནས་ཆིབས་ཀྱི་ཁ་ལོ་བསྒྱུར་ཅིང་། སྤྱི་ལེ་༢༠༠ ལྷག་བརྒྱུད་ནས་ཕྱི་དྲོ་ཆུ་ཚོད་གསུམ་ལྷག་གི་སྟེང་རྩ་མཆོག་གྲོང་(Kushinagar)ལ་ཞབས་སོར་བཀོད། 

			རྩ་མཆོག་གྲོང་ནི་བདག་ཅག་གི་སྟོན་པ་ཐུགས་རྗེ་ཅན་དེ་ཉིད་སྐུ་མྱ་ངན་ལས་འདའ་ས་རེད། ཆོས་ཀྱི་རྗེ་ཉིད་ཞབས་སོར་འཁོད་མ་ཐག་འཕྲལ་དུ་སྟོན་པ་མཆོག་གིས་གསུང་གི་ཐ་མ་བསྩལ་སའི་གནས་ལ་ཕེབས། ཡིན་ན་ཡང་ལོ་རྒྱུས་ཀྱི་འཕོ་འགྱུར་ཁྲོད་ནས་ཤིང་སཱ་ལ་ཟུང་དེ་ནི་མེད་པར་གྱུར་ཟིན་ནས་མི་འདུག་ཅིང་། ཕྱིས་ཤིག་ལ་ཕྱི་རབས་གདུལ་བྱ་རྣམས་ཀྱིས་དེའི་དོད་ཐུབ་ཙམ་དུ། ཤིང་སཱ་ལ་གསར་པ་གཉིས་བཙུགས་འདུག་པ་དེ་ད་ལྟའི་ཡན་ལ་མི་ལོ་ཉི་ཤུ་སུམ་ཅུ་ལྷག་ཙམ་སོང་ཟེར། 

			དེ་ནས་ཐག་མི་རིང་བའི་ས་ལ་ལྗོན་ཤིང་མཐོན་པོ་རང་མེད་པ་ཞིག་སྐྱེས་འདུག་པ་དེ་ནི། བདག་ཅག་གི་སྟོན་པ་ཐུགས་རྗེ་ཅན་གྱིས་མདོ་མྱང་འདས་ཆེན་མོ་གསུང་སའི་གནས་རེད་ཟེར་ཞིང་། ཆོས་ཀྱི་རྗེ་ཉིད་ཀྱིས་བདག་ཅག་གི་སྟོན་པ་མྱ་ངན་ལས་འདའ་ཁར། ཐོག་མར་དུས་འཁོར་རྩ་རྒྱུད་གསུངས་ཤིང་། དེ་ནས་མདོ་མྱང་འདས་ཆེན་མོ་གསུངས་པ་དང་། དེ་རྗེས་ཤིང་སཱ་ལ་ཟུང་གི་འོག་ནས། མྱ་ངན་ལས་འདས་པའི་ཚུལ་བསྟན་པ་རེད་ཅེས་ངེད་ཅག་ཚང་མ་ལ་གསུངས། མདོ་སྡེ་མྱང་འདས་ཆེན་མོ་ནི། བདག་ཅག་གི་སྟོན་པ་ཐུགས་རྗེ་ཅན་གྱིས་གསུངས་པའི་བཀའ་ཐ་མར་གཏོགས་ཤིང་། ཆོས་ཀྱི་རྗེ་ཉིད་ཀྱིས་ཤིང་དེའི་འོག་རོལ་ནས་སྨོན་ལམ་ཐུང་ཐུང་འགའ་རེ་གསུངས། 

			ད་དུང་ཆོས་ཀྱི་རྗེའི་ཞལ་ནས། རྩ་མཆོག་གྲོང་འདི་ནི་གནས་ཆེན་གཞན་དང་མི་འདྲ་བར། བདག་ཅག་གི་སྟོན་པས་བཀའ་ཐ་མ་གསུང་སའི་གནས་ཡིན་པར་མ་ཟད། ད་དུང་གདུལ་བྱ་ཆེས་ཐ་མ་འདུལ་སའི་གནས་ཀྱང་རེད། སྟོན་པ་མཆོག་སྐུ་མྱ་ངན་ལས་འདའ་ཁར། ཀུན་དགའ་བོ་ལ་ང་ད་མྱུར་དུ་མྱ་ངན་ལས་འདའ་རྒྱུ་ཡིན་པས། ཁྱོད་ལ་དྲི་བ་ཡོད་ན་མྱུར་དུ་དྲིས་ཤིག་ཅེས་བཀའ་བསྩལ་ཀྱང་། ཀུན་དགའ་བོ་སེམས་སྡུག་གིས་གང་ནས་བཤུམ་མོ་དྲག་པོ་མཛད་པའི་ཁར། བདུད་སྡིགས་ཅན་གྱིས་གླགས་བཙལ་ནས་མི་ཐོས་པར་བྱས་ཏེ་གོ་སྐབས་དེ་ཤོར་སོང་བ་རེད། དེ་མིན་པར་འདུལ་བའི་གནང་བཀག་གི་མཚམས་ལ། ཕྱི་རབས་གདུལ་བྱ་རྣམས་ཀྱིས་ཡུལ་དུས་ལ་བསྟུན་ནས་གཏན་ལ་འབེབས་ཆོག་པའི་གནང་བ་སོགས་ཞུ་ཆོག་པ་རེད་ཀྱང་། བཀའ་འདྲི་མཛད་རྒྱུ་མ་བྱུང་བ་རེད་ཅེས་སོགས་གསུངས། 

			ཉིན་དེར། སྟོན་པ་ཐུགས་རྗེ་ཅན་གྱི་གནས་ཆེན་ཁག་བཞི་ལ་མཇལ་སྐོར་བྱེད་པའི་མཇུག་ཕུན་སུམ་ཚོགས་པའི་ངང་གྲུབ་ཅིང་། སྟོན་པ་ཐུགས་རྗེ་ཅན་ཉིད་སྐུ་བལྟམས་སའི་གནས་ལ་དོན་སྙིང་ཆེན་པོ་ཡོད་པའི་ཁར། ཕྱི་དྲོ་པར་ལེན་པ་ལ་ཤིན་ཏུ་འཚམ་པའི་ཉི་འོད་འཕྲོས་སོང་བའི་རྐྱེན་གྱིས། ཕེབས་ཚུགས་རྗེས་མར་གྱུར་པའི་གནས་འདི་ནས་མཉམ་པར་ཞིག་ལེན་འདོད་ཤུགས་ཆེན་པོ་སྐྱེས་ཀྱང་། ཉི་མ་གཅིག་གཉིས་ཀྱི་སྔོན་ནས་རྗེ་ཉིད་ཀྱིས་བཀའ་བཀྱོན་གནང་མ་ཐག་པ་ཡིན་པས། རེ་བ་དེ་ཞུ་མ་ཕོད་པར་ལུས་སོང་བས་བློ་ཕམ་སྐྱེ་དགོས་སའི་གནས་ཤིག་ཏུ་གྱུར། 

			གནས་སྐོར་ལ་ཕེབས་པའི་སྐབས་ཐམས་ཅད་དུ་རྗེ་ཉིད་ལ་དུས་ཚོད་མང་པོ་མེད་ན། སྨོན་ལམ་མདོར་བསྡུས་གསུངས་ཏེ་ཕེབས་འགྲོ་བ་རེད་མ་གཏོགས། དུས་ཚོད་ཡོད་ན་བླ་རུང་ཞལ་འདོན་ཕྱོགས་བསྒྲིགས་ནང་གི་གོ་རིམ་ཇི་ལྟ་བ་བཞིན། བཟང་པོ་སྤྱོད་པའི་སྨོན་ལམ་གྱི་རྒྱལ་པོས་ཁོག་བཟུང་ནས་བཀྲ་ཤིས་བརྒྱད་པ་དང་། སེམས་བསྐྱེད་འབོགས་ཆོག་སོགས་ནས་མཇུག་མ་རྫོགས་ཀྱི་བར་དུ་གསུངས་ཤིང་། ད་དུང་དུས་ཚོད་ལྷག་མ་ཡོད་ན་འཇམ་དཔལ་རྫོགས་པ་ཆེན་པོའི་སྨོན་ལམ་ཡང་གསུངས་པ་རེད། གནས་ཆེན་ཁག་རེ་རེ་ལ་ཕྱགས་ཕེབས་གནང་རྗེས། ཐོག་མར་གནས་གཙོ་ཆེ་ཤོས་རྣམས་ལ་མཇལ་གཟིགས་མཛད་པ་དང་། གོང་གི་སྨོན་ལམ་དེ་དག་གསུངས་ནས་བསྟན་འགྲོའི་དོན་དུ་ཐུགས་བསྐྱེད་ཟབ་རྒྱས་སུ་གནང་བར་མཛད་པ་ལས། མཛེས་ལྗོངས་གཞན་དག་ལ་ཐུགས་སྣང་ཆེར་བྱེད་སྲོལ་མེད། 

			ཉེ་ཆར་ངས་ལོ་རྒྱུས་ཡིག་ཆ་གཞན་ལ་ཞིབ་དཔྱད་བྱས་ནས། ལིམྦི་ནིའི་ཚལ་དང་ཐག་མི་རིང་བའི་སར། ད་དུང་རིན་ཐང་ཤིན་ཏུ་ཆེ་བའི་མཆོད་རྟེན་གཞན་ཞིག་ཡོད་པར་ཤེས་རྟོགས་བྱུང་ཞིང་། དེ་ཡང་སྟོན་པ་ཐུགས་རྗེ་ཅན་མྱ་ངན་ལས་འདས་རྗེས། སྐུ་གདུང་ཞུགས་ལ་སྦྱངས་ནས་ཕེབས་པའི་རིང་བསྲེལ་རྣམས་རྒྱལ་པོ་ཆེན་པོ་བརྒྱད་ཀྱིས་བགོས་ནས་མཆོད་རྟེན་རེ་རེ་བཞེངས་པ་དང་། ལོ་བརྒྱ་ལྷག་འདས་རྗེས་ཆོས་རྒྱལ་མྱ་ངན་མེད་ཀྱི་བཀའ་ཁྱབ་འོག མཆོད་རྟེན་གྱི་ས་བརྐོས་ནས་རིང་བསྲེལ་རྣམས་ཕྱོགས་གཅིག་ཏུ་བསྡུས་ཤིང་། ཡུལ་གྲུ་ཁག་མང་པོར་རིང་བསྲེལ་གྱི་སྐྱེས་བགོས་ནས། མཆོད་རྟེན་མང་པོ་གསར་དུ་བཞེངས་དགོས་པའི་བཀའ་ཁྱབ་བསྒྲགས་པ་དང་ཆབས་གཅིག གསལ་བཤད་དང་བཅས་ཏེ་ཆོས་རྒྱལ་མྱ་ངན་མེད་ཀྱི་རྡོ་རིང་བསླངས། སྔར་བཞེངས་པའི་མཆོད་རྟེན་བརྒྱད་ཀྱི་ནང་ལས་བདུན་གྱི་རིང་བསྲེལ་རྣམས་ས་བསལ་ནས་ཁྱེར་བ་ལས། ལིམྦི་ནིའི་ཚལ་དུ་བཞེངས་པའི་མཆོད་རྟེན་འདིའི་ནང་གི་རིང་བསྲེལ་མ་ཁྱེར་བར་རང་སོར་བཞག་པར་གྲགས། དེ་ཡང་ཆོས་རྒྱལ་མྱ་ངན་མེད་ལམ་དུ་ཆས་པའི་ནུབ་ཅིག་གི་རྨི་ལམ་ལ། ཀླུའི་རྒྱལ་པོ་ཞིག་མདུན་དུ་ཡོང་ནས་ཀླུའི་རིགས་དག་གི་བསོད་ནམས་ཀྱི་ཞིང་ས་བླ་ན་མེད་པའི་ཆེད་དུ། རིང་བསྲེལ་འདི་རང་གནས་སུ་འཇོག་དགོས་ཤིང་། ཁོ་ཚོས་དེ་ལ་སྲུང་བ་བྱེད་ཀྱི་ཡོད་ཅེས་ཞུས་པར་མ་ཟད། ལམ་བར་ནས་ཀྱང་སྦྲུལ་ཆེན་པོ་ཞིག་གིས་འགྲོ་ལམ་བཀག་པ་དང་། ས་གནས་དེ་ཉིད་ཀྱི་ཚེ་དང་ལྡན་པ་རྣམས་ཀྱིས་རིང་བསྲེལ་འདི། སྟོན་པ་སངས་རྒྱས་མཆོག་གི་ཕ་ཡུལ་ལ་འཇོག་དགོས་པའི་རེ་བ་ཡང་ཡང་ཞུས་པ་བཞིན་བཀས་གནང་ནས། མཆོད་རྟེན་འདི་མ་བརྐོས་པར་རང་སོར་བཞག་ཅིང་། འདི་ལ་ཀླུའི་རྒྱལ་པོས་སྲུང་སྐྱོབ་བྱེད་བཞིན་འདུག་པའི་རྐྱེན་གྱིས། མཆོད་རྟེན་དྲུང་དུ་རྡོ་རིང་ཡང་མ་བསླངས་པར། སྟོན་པ་ཐུགས་རྗེ་ཅན་ཉིད་སྐུ་བལྟམས་སའི་གནས་ལིམྦི་ནིའི་ཚལ་རང་དུ་བསླངས་པར་གྲགས་སོ། ། 

			ཕྱིས་དབྱིན་ཇིའི་གནའ་རྫས་རྟོག་ཞིབ་པ་ཚོས་མཆོད་རྟེན་འདིའི་རྗེས་ཤུལ་རྙེད་སྐབས། མཆོད་རྟེན་ནང་གི་རིང་བསྲེལ་བརྐོས་ནས་འཁྱེར་འགྲོ་བར་རྩོམ་ཙ་ན། རྐོ་མཁན་དག་རྒྱུ་མཚན་ཅི་ཡིན་མི་ཤེས་པའི་ངང་ཤི་བ་དང་མི་འགའ་རེ་ལ་རྐྱེན་ངན་བར་ཆད་རྒྱུན་མར་བྱུང་བའི་རྐྱེན་གྱིས། ཁོ་ཚོ་ཤིན་ཏུ་སྐྲག་ནས་མུ་མཐུད་དུ་རྐོ་མི་ཕོད་པར་གྱུར་ཅིང་། ད་དུང་མཆོད་རྟེན་འདིའི་ཉེ་འགྲམ་ལ། འབྲུ་རིགས་འདེབས་འཛུགས་བྱས་ན་རྒྱུན་དུ་དུག་སྦྲུལ་གྱི་འཚེ་བ་མང་པོ་འབྱུང་བར་འདུག་པས། ད་ལྟ་འདེབས་འཛུགས་མི་ཕོད་པ་རེད་ཅེས་ས་གནས་དེ་གའི་མི་རྣམས་ཀྱིས་བཤད་འདུག འཇར་པན་བ་དག་གིས་བརྟག་དཔྱད་བྱས་པ་ལྟར་ན། མཆོད་རྟེན་ཡོད་སའི་ས་མིག་གི་འོག་ལ་ས་འོག་གི་ཕོ་བྲང་ངོ་མ་ཞིག་ཡོད་པར་བཤད་ལ། ས་གནས་དེ་གའི་སྲིད་གཞུང་ལ་གནས་དེར་ཐོན་འབྱེད་བྱེད་པའི་འཆར་གཞི་ཡོད་པར་མ་ཟད། ཉེ་བའི་ལོ་ཤས་རིང་། དེའི་སྐོར་ལ་ཐབས་ཇུས་གང་དྲགས་འཐེན་བཞིན་ཡོད་སྐད་ཐོས་ཀྱང་། ད་ལྟར་ཐུག་གི་བར་དུ་མཆོད་རྟེན་འདི་ཉིད་སྔར་གྱི་རྣམ་པ་ཇི་ལྟ་བ་བཞིན་དུ་སོར་བཞག་བྱས་ནས་ཡོད་པ་དང་། སྟོན་པ་ཐུགས་རྗེ་ཅན་གྱི་སྐུ་གདུང་ལས་འཁྲུངས་པའི་རིང་བསྲེལ་རྣམས་ལས། བརྒྱད་ཆ་གཅིག་ཙམ་ཞིག་དེའི་ནང་དུ་ཉར་ཚགས་ལེགས་པོ་བྱས་ནས། ད་དུང་བཞུགས་ཡོད་པ་རེད་ལ། ས་ཆ་དེའི་མིང་ལ་རམ་གྷ་རམ་(Ramgram)ཟེར། 

			བལ་པོ་ནི་བདག་ཅག་གི་སྟོན་པ་ཐུགས་རྗེ་ཅན་ཉིད་ཀྱི་ཕ་ཡུལ་དངོས་ཡིན་པས། གནས་དེར་ལིམྦི་ནིའི་ཚལ་ཡོད་པར་མ་ཟད། ད་དུང་སེར་སྐྱའི་གྲོང་གི་ཕོ་བྲང་གི་ཤུལ་དང་། སྟོན་པ་མཆོག་གིས་ཡབ་རྒྱལ་པོ་ཟས་གཙང་མ་ལ་བདེན་པ་སྟོན་སའི་གནས་ཀྱང་འདུག འོན་ཀྱང་དུས་ཚོད་ལ་བྲེལ་བ་ཆེན་པོ་ཡོད་སྟབས། ཆོས་ཀྱི་རྗེ་ཉིད་ཀྱིས་སྟོན་པ་ཐུགས་རྗེ་ཅན་གྱི་གནས་ཆེན་ཁག་བཞི་གཙོ་བོར་མཛད་དེ་མཇལ་གཟིགས་གནང་བ་ལས། གནས་གཞན་རྣམས་མཛད་རིམ་གྱི་ནང་ལ་བཀོད་སྒྲིག་བྱས་མེད། 

			ཆོས་ཀྱི་རྗེ་ཉིད་རྒྱ་གར་ནས་བོད་ཡུལ་ལ་ཕྱིར་ཕེབས་རྗེས། གདན་ས་བླ་རུང་སྒར་ལ་ཁྲི་ཤོང་ཀུན་དགའ་ར་བ་གསར་དུ་བཞེངས་ཤིང་། བདེ་ཆེན་ཞིང་སྒྲུབ་ཆེན་མོ་ཐེངས་གསུམ་ལ་འཚོགས་པ་དང་། སྒར་ལ་ཆོས་ཚོགས་ཆེན་མོ་བཞི་བཙུགས། ཕྱིའི་རྒྱལ་ཁབ་ཁག་མང་པོར་བཀའ་ཆོས་གསུང་བར་ཕེབས་ལ། རྒྱ་ཡུལ་གྱི་འཁོར་རྣམ་པ་བཞིའི་སློབ་ཚོགས་རྒྱ་ཆེར་རྗེས་སུ་བཟུང་བ་སོགས། གདུལ་བྱའི་འཕྲིན་ལས་ཀྱི་ཁྱབ་རྒྱ་ལ་འགྱུར་བ་ཤིན་ཏུ་ཆེན་པོ་སོང་ཞིང་། དེ་སྔོན་ཆོས་ཀྱི་རྗེ་ཉིད་ལ་ཉམས་རྟོགས་ཕུན་སུམ་ཚོགས་པོ་ཡོད་ཀྱང་མཚན་སྙན་ནི་དེ་ཙམ་མི་ཆེ་བས། མི་མང་པོས་ཁོང་གི་མཚན་སྙན་གོ་མྱོང་ཡོད་རྒྱུ་མ་རེད་ཀྱང་། དུས་དེ་ནས་བཟུང་རྗེ་ཉིད་ཀྱི་འཕྲིན་ལས་ཉི་མ་དང་ཟླ་བ་ནམ་མཁའ་ལ་ཐོགས་པ་མེད་པར་རྒྱུ་ནས། ཕྱོགས་ཐམས་ཅད་གསལ་བོར་བྱས་པ་བཞིན། གདུལ་བྱའི་སེམས་ཅན་དཔག་ཏུ་མེད་པ་ལ་ཕན་བདེའི་གྲུ་ཆར་བསྩལ་བར་མཛད་ཅིང་། འདི་ཡང་རྗེ་ཉིད་ཀྱི་སྐུ་སྐྱེ་སྔ་མའི་སྨོན་ལམ་གྱི་སྟོབས་ཆེན་པོ་ལས་བྱུང་བ་ཡིན་པར་མ་ཟད། ད་དུང་རྨད་དུ་བྱུང་བའི་རྟེན་འབྲེལ་འགའ་རེ་ལ་ཡང་། ནུས་པ་བསམ་གྱིས་མི་ཁྱབ་པ་ཡོད་པས་དེའི་དབང་གིས་ཡིན་པའང་སྨོས་ཅི་དགོས་སོ། ། 

			དེ་རྗེས་ཆོས་ཀྱི་རྗེ་ཉིད་ཀྱིས་འདོན་པའི་དབུ་བཟུང་ནས་དེར་འདུས་འཁོར་སློབ་ཡོངས་ཀྱིས། བཟང་པོ་སྤྱོད་པའི་སྨོན་ལམ་གྱི་རྒྱལ་པོ་མཉམ་གཅིག་ཏུ་གསུངས་ནས་ཐུགས་བསྐྱེད་སྨོན་ལམ་གནད་སྨིན་མཛད་པར་མ་ཟད། རྗེ་ཉིད་ཀྱིས་ད་དུང་ཐུབ་ཆོག་བྱིན་རླབས་གཏེར་མཛོད་ཀྱི་ལུང་གསུངས་ཤིང་། བླ་མ་སྟོན་པ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་རྒྱལ་བ་ཤཱཀྱ་ཐུབ་པ་ལ་ཕྱག་འཚལ་ལོ་མཆོད་དོ་སྐྱབས་སུ་མཆིའོ་ཞེས་པའི་ཐད་ནས་གསུང་སྐབས། རྗེ་ཉིད་ཀྱིས་ཡང་ནས་བསྐྱར་དུ་ལན་མང་པོའི་བར་དུ་ཡུན་རིང་ལ་བཟློས་ནས་གསུངས་སོང་། 

			༡༩༩༠ ལོའི་ཟླ་༡༡ ཚེས་༡༢ །

			ཉིན་དེར། ཆོས་ཀྱི་རྗེ་ཉིད་ཕྱི་ལ་མ་ཕེབས་པར་གཟིམ་ཁང་དུ་བཞུགས་རྐྱང་མཛད་པ་དང་། གོ་སྐབས་འདི་དང་བསྟུན་ནས་ངས་རྗེ་ཉིད་ལ་བཀའ་འདྲི་འདི་སྐད་ཞུས། ༡༩༨༨ ལོར་ཁྱེད་ཀྱིས་བོད་ནས་གསང་ཆེན་རྡོ་རྗེ་ཐེག་པའི་ཆོས་འཆད་སྐབས་སུ་རིག་སྟོང་གི་ཀློང་ནས་གློ་བུར་དུ། ནམ་ཞིག་མཁའ་ལས་དབྱར་རྔ་སྒྲོག་པ་དང་། །ས་ལ་རྨ་བྱས་ཟློས་གར་བསྒྱུར་བའི་ཚེ། །འཕྲིན་བཟང་སྐྱེལ་བའི་ཆར་དུ་ཁྱོད་གྱུར་ནས། །དགེ་ལེགས་འདོད་རྒུའི་ལོ་འབྲས་འབྱུང་བར་ཤོག །ཅེས་པའི་ཚིགས་སུ་བཅད་པ་གཅིག་བརྡོལ་བྱུང་བ་དེ་ལ་འབྱུང་འགྱུར་ལུང་བསྟན་གྱི་དོན་ཞིག་ཀྱང་འདུག་པས། དེའི་བརྡ་དོན་གང་ཡིན་ཉིད་ཀྱིས་ཞིབ་མོ་ངེས་ཏིག་ཅན་ཞིག་གསུང་རོགས་ཞེས་ཞུས་པ་ན། རྗེ་ཉིད་ཀྱི་ཞལ་ནས་བཀའ་ཕེབས་དོན། དེ་ལོར་ཚིགས་སུ་བཅད་པ་དེ་ཡིད་ངོར་ཤར་སྐབས། ཚིག་དེ་དག་གི་དོན་འདི་ཡིན་ཐག་ཆོད་པ་ཞིག་རྔོ་མ་ཐོགས་མོད། དོན་དངོས་ནི་འབྱུང་འགྱུར་གྱི་བྱ་བ་ལུང་དུ་སྟོན་པའི་ཚིག་ཅིག་ཡིན་པར་འདུག་པས། ཕྱིས་པཎ་ཆེན་རིན་པོ་ཆེ་དང་ཁོང་རྣམ་གཉིས་ལ་མཇལ་འཛོམས་བྱུང་བའི་རྟེན་འབྲེལ་དུ་གྱུར་པ་རེད་གསུངས་ཤིང་། ཆོས་ཀྱི་རྗེ་ཉིད་ཀྱིས་ཚིག་དེའི་བརྡ་བཀྲོལ་ནས་དོན་ཁ་ཤས་ཤིག་གསུངས་པ་རྣམས། ངས་ཡི་གེའི་གཟུགས་སུ་བྲིས་ནས་ད་ལྟ་གསུང་འབུམ་ཁྲོད་དུ་བཞུགས་ཡོད། གསུང་དེའི་མཇུག་ཏུ་འདི་སྐད་ཅིག་བྲིས་ཡོད་དེ། 

			ཚིག་རྐང་བཞི་པའི་དོན་ནི་བྱུང་དང་འབྱུང་འགྱུར་གྱི་བྱ་བ་རྣམས་ལ་ཞིབ་ཏུ་དཔྱད་ན་བློ་ལྡན་རྣམས་ཀྱིས་ཕལ་ཆེར་རྟོགས་ནུས། མཐར་ཆགས་སུ་བཀྲོལ་བ་ནི་རེ་ཞིག་གུ་ཧྱ། བརྡ་ལུང་དུ་བསྟན་པའི་དཔེ་བཞི་དོན་བཞིའི་འདྲ་ཆོས་ཀྱི་བཤད་པ་མང་པོ་ཡོད་ཀྱང་སུས་ཀྱང་རྟོགས་སླ་བས་འདིར་མི་སྤྲོའོ། །

			 ༈ 	མཐའ་བྲལ་འོད་གསལ་རྫོགས་པ་ཆེན་པོའི་ངང་། །

				རྩེ་གཅིག་མཉམ་པར་བཞག་པའི་ལག་རྗེས་ལ། །

				རིག་སྟོང་ཀློང་ཡངས་མེ་ལོང་དྭངས་པའི་ངོར། །

				དུས་གསུམ་ཤེས་བྱའི་སྣང་བརྙན་ཅིར་ཡང་བཀྲ། །

			ཞེས་པ་འདི་ནི་བལ་ཡུལ་མཆོད་རྟེན་བྱ་རུང་ཁ་ཤོར་གྱི་ཉེ་འགྲམ། རྫོང་ནང་མཆོག་སྤྲུལ་དང་གྲུབ་དབང་པདྨ་ནོར་བུས་གསར་བསྐྲུན་བྱས་པའི་གཙུག་ལག་ཁང་ཆེན་པོའི་ཡང་སྟེང་རང་གནས་ཀྱི་ཁང་པ་རུ་མཁན་པོ་བསོད་ནམས་དར་རྒྱས་ཀྱིས་ཆེད་བསྐུལ་མཛད་པ་ལྟར་ཁོང་གིས་ཡི་གེ་པ་བྱས་ཏེ་ངག་དབང་བློ་གྲོས་མཚུངས་མེད་པས་སྨྲས་པ་བསྟན་དང་འགྲོ་བ་ཡོངས་ལ་དོན་ཡོད་པར་གྱུར་ཅིག རབ་བྱུང་བཅུ་བདུན་པའི་ལྕགས་རྟ་ཟླ་༩ ཚེས་༢༥ ལའོ། ། ཞེས་གསུངས།

			ངས་ནམ་རྒྱུན་ཤོག་བུ་དང་སྨྱུ་གུ་འབྲལ་མེད་དུ་ཁྱེར་ནས་འགྲོ་བཞིན་ཡོད་པས། ཆོས་ཀྱི་རྗེ་ཉིད་ཀྱིས་གསུང་རྒྱུན་ཆད་མེད་པར་ལྷུག་པོར་ཕེབས་ཚེ་འཕྲལ་དུ་ཡི་གེར་འགོད་ཐུབ་པ་འོང་བར་མ་ཟད། རྗེ་ཉིད་ཀྱི་གསུང་གི་རྗེས་ཀྱང་ཆོད་ཐུབ་པ་འོང་། རྗེ་ཉིད་ཀྱི་གསུང་ཚིག་ཤིན་ཏུ་དག་ཅིང་ངེས་ཏིག་ཅན་ཤ་སྟག་ཡིན་པས། བར་དུ་འཕྲོ་བཅད་ནས་བཅོས་བསྒྱུར་སོགས་གང་ཡང་མི་དགོས་པ་དང་། ངས་ཡི་གེ་པ་བྱས་ནས་དོན་དེ་དག་ཡི་གེའི་གཟུགས་སུ་འབེབས་སྐབས། རྗེ་ཉིད་ཀྱི་གསུང་ལ་དངོས་བསྟན་གྱི་ཚིག་དོན་ཁ་གསལ་མོ་ཡོད་པ་དེ་དག་ལས་ཀྱང་ཤིན་ཏུ་ཟབ་པའི་དགོངས་གཞི་གཞན་མང་པོ་ཡོད་པའི་ཚོར་བ་སྐྱེས་བྱུང་། འདི་ཡང་འཕགས་པ་དང་སོ་སོའི་སྐྱེ་བོའི་བར་གྱི་ཁྱད་པར་ཞིག་ཡིན་རྒྱུ་རེད། 

			འཕྲལ་དུ་ཡི་གེར་འབེབས་སྐབས་ངས་ཕལ་ཆེར་འཁྱུག་ཡིག་རང་གིས་འབྲི་ཞིང་། བྲིས་ཚར་རྗེས་དགོང་མོར་གཟབ་གཤར་གྱིས་དཔེ་ངོས་གཙང་ཅན་ཚར་གཅིག་བཤུ་བཞིན་ཡོད། དེ་དུས་ཡེ་གེ་གཏག་སའི་རྩིས་འཕྲུལ་མེད་པས་ཡིག་འབྲུ་རེ་རེ་བཞིན་འབྲི་དགོས་ལ། བྲིས་ཚར་རྗེས་ཕྱི་ལ་སོང་ནས་བསྐྱར་པར་འགའ་རེ་བརྒྱབས་ཏེ་རྗེ་ཉིད་ཀྱི་ཕྱག་ལ་ཚར་གཅིག་འབུལ་ཞིང་། དེ་མཚམས་ཞབས་འབྲིང་སྐུ་འཁོར་རྣམས་ལ་ཡང་རེ་རེ་གཏད་པ་དང་། མཚམས་ལ་ལར་ཡི་གེ་དཔར་ས་ཞིག་འཚོལ་དགོས་ན་ཡང་མི་རྙེད་པར་དཀའ་ཚེགས་མང་པོ་རྒྱག་དགོས་པ་འོང་ཞིང་། གལ་སྲིད་འཕྲལ་དུ་འདོན་དགོས་པའི་སྒྲུབ་ཐབས་འདྲ་ཡིན་ན། ཡི་གེ་དཔར་ས་མ་རྙེད་པར་ངས་འབད་རྩོལ་ཆེན་པོའི་སྒོ་ནས། ཚར་ཁ་ཤས་ལག་བྲིས་བྱས་ཏེ་འབྲེལ་ཡོད་མི་སྣ་རྣམས་ཀྱི་ཕྱག་ལ་འབུལ་གི་ཡོད། 

			དུས་དེ་ནས་བཟུང་ཆོས་ཀྱི་རྗེ་ཉིད་ཞིང་མ་བརྗེས་ཀྱི་བར་དུ། ཕྱི་རྒྱལ་ལ་གཏན་ནས་ཕེབས་བསྐྱོད་མཛད་རྒྱུ་མ་བྱུང་།

			ལར་ཡིན་ན་མི་ཕལ་བ་ཞིག་རྒྱལ་ཁབ་གཞན་ལ་འགྲོ་རྒྱུ་མ་བྱུང་བའམ་གནས་ཆེན་གཞན་ཞིག་ལ་མཇལ་སྐོར་དུ་མ་ཕྱིན་ན། དེ་ལ་ཡིད་ཕངས་དགོས་སའི་གནས་ཆེན་པོ་ཅི་ཡང་མེད་ལ། ཡིན་ན་ཡང་བསྟན་པ་འཛིན་པའི་སྐྱེས་བུ་དམ་པ་ཞིག་གི་མཛད་རིམ་རྣམས་ནི། སེམས་ཅན་མང་པོའི་ཐར་བའི་ཚེ་སྲོག་ལ་འབྲེལ་བ་ཤིན་ཏུ་ཟབ་མོ་ཡོད་པས། དུས་ཐོག་ལ་ཕེབས་རྒྱུ་མ་བྱུང་ན་ཐར་པའི་ཚེ་སྲོག་དེ་དག་འགགས་འགྲོ་བ་ཡིན་སྟབས། ཡིད་ཤིན་ཏུ་ཕངས་དགོས་སའི་གནས་ཤིག་ལས་ཅི་ཡོད།

			ཉིན་གུང་། ཆོས་ཀྱི་རྗེ་ཉིད་ངེད་ཞབས་འབྲིང་སྐུ་འཁོར་དང་བཅས་བཻ་རོ་སྤྲུལ་སྐུའི་གཟིམ་སྤྱིལ་དུ་གུང་ཟས་གསོལ་ནས་བཞུགས་ཤིང་། ཁོང་གིས་མར་རྩམ་དང་གྲོ་མ། ཞོ་སོགས་བོད་ཀྱི་ཟས་སྣ་མང་པོས་རྗེ་ཉིད་ལ་གསོལ་བ་དྲངས་པ་དང་། ཟས་སྣ་དེ་དག་ཁོང་གིས་མི་མངགས་ཏེ་བོད་ནས་ཉོས་ཡོང་པ་ཡིན་ན་ཐང་། བོད་ཟས་དག་མ་ཤ་སྟག་རེད་འདུག ངེད་ཚོས་དེའི་བར་དུ་རྒྱ་གར་ནས་ལྒ་བསྲེས་དང་འབྲས་ཆན་ཁོ་ན་ལས་ཟ་རྒྱུ་མ་རྙེད་པས། གློ་བུར་དུ་སྔར་འདྲིས་ཀྱི་ཟ་མ་དེ་དག་གི་བྲོ་བ་མྱོང་རྒྱུ་བྱུང་བས། ཤིན་ཏུ་དགའ་མོ་བྱུང་ཞིང་། ཆོས་ཀྱི་རྗེ་ཉིད་ཀྱང་ཐུགས་ཤིན་ཏུ་དགྱེས་པའི་ཚུལ་མཛད་ནས། མི་ཀུན་དང་མཉམ་དུ་ཆོས་འཇིག་རྟེན་ལུགས་གཉིས་ཀྱི་གླེང་མོ་ཁ་ཤས་མཛད། 

			ང་ཕྱི་རྒྱལ་ལ་སྡོད་སྐབས། ཁོར་ཡུག་དེ་དག་ལ་འཕྲོད་པའི་ནུས་པ་ཤུགས་ཆེན་པོ་འདྲ་ཞིག་ཡོད་པས། ཁོམ་ལོང་ཡོད་ནས་བཟུང་ཟ་ཁང་ཆུང་ཆུང་འགའ་རེའི་ནང་དུ་རྟག་ཏུ་སོང་སྟེ། ས་གནས་རང་གི་ཟ་མ་བོས་ནས་བཟའ་ཡི་ཡོད། ཐོག་མར་ངས་སྒོར་མོས་འདང་རྒྱུ་མ་རེད་བསམས་ཀྱང་། རྒྱ་གར་འཕགས་ཡུལ་དང་བལ་པོ་ནས་ཅ་ལག་གི་རིན་གོང་ཅུང་ཟད་ཆུང་བའི་རྐྱེན་གྱིས། སེམས་ཁྲལ་དེ་འདྲ་དགོས་པ་མ་བྱུང་། དེ་དུས་ཀྱི་ང་ནི་རྒྱལ་ཁབ་རེ་རེ་ལ་ཐོན་རྗེས་མཚར་སྣང་ཆེན་པོས་རང་ཤུགས་ཀྱིས་གང་ནས། ཟ་མ་འདྲ་མིན་དང་སིལ་ཏོག་སྣ་ཚོགས་ལ་བྲོ་བ་ཅི་འདྲ་ཡོད་མེད་ལྟ་འདོད་ཤིན་ཏུ་ཆེ་བར་མ་ཟད། ད་དུང་ས་གནས་དེ་གའི་མི་རྣམས་དང་འབྲེལ་འདྲིས་བྱས་ནས། ཡུལ་སྐད་འགའ་རེ་རྒྱུན་དུ་བསླབས་ནས་ཁ་བརྡ་བྱེད་རྒྱུར་དགའ་མོ་ཡོད། ད་ལྟ་བསམ་བློ་བཏང་ན། སྤྱོད་པ་དེ་དག་བྱིས་པའི་སྤྱོད་པ་ལྟ་བུར་སོང་ནས་རྒྱུ་མཚན་ཆེན་པོ་ཅི་ཡང་མི་འདུག་པར་མཐོང་རུང་། ལོ་ན་གཞོན་པའི་རྐྱེན་གྱིས་རྣམ་གཡེང་གི་བྱ་བ་དེ་དག་ལ་དགའ་བ་ཡིན་རྒྱུ་རེད་འདུག་སྙམ། 

			ཕྱི་དྲོར། ཆོས་ཀྱི་རྗེ་ཉིད་ཀྱིས་མཆོད་རྟེན་བྱ་རུང་ཁ་ཤོར་གྱི་ཉེ་འགྲམ་ཞིག་ནས། ས་གནས་དེ་གའི་སྐྱ་སེར་དད་ལྡན་མང་ཚོགས་རྣམས་ལ། ཕུར་པ་རྡོ་རྗེ་གཞོན་ནུའི་བཀའ་དབང་རྒྱས་པ་ཞིག་བཀའ་དྲིན་དུ་བསྩལ། 

			༡༩༩༠ ལོའི་ཟླ་༡༡ ཚེས་༡༦ །

			དིལ་མགོ་མཁྱེན་བརྩེ་རིན་པོ་ཆེས་བལ་པོ་ལ། ཞེ་ཆེན་བསྟན་གཉིས་དར་རྒྱས་གླིང་(Shechen Monastery) བྱ་བའི་དགོན་པ་ཞིག་བཞེངས་འདུག་ཅིང་། མཁྱེན་བརྩེ་རིན་པོ་ཆེས་དགོན་པ་དེའི་དགེ་འདུན་པ་རྣམས་ལ་ཆོས་ཀྱི་རྗེ་ཉིད་དགོན་པའི་ནང་དུ་གདན་འདྲེན་ཞུ་དགོས་པའི་བཀལ་བསྩལ་འདུག་པས། སྔ་དྲོར་ཆོས་ཀྱི་རྗེ་ཉིད་གདན་འདྲེན་ཞུས་པ་བཞིན་བཀས་གནང་སྟེ་དགོན་པ་དེ་གར་ཕེབས་ནས། ཚོགས་ཆེན་འདུ་ཁང་དུ་འདུས་པ་སྤྱི་ལ་གེ་སར་ནོར་བུ་དགྲ་འདུལ་གྱི་དབང་དང་། འཇམ་དཔལ་རྫོགས་པ་ཆེན་པོའི་བཀའ་དབང་གནང། 

			ཕྱི་དྲོར། རྗེ་ཉིད་བཞུགས་སྒར་ལ་བཞུགས་གདན་འཇགས་རྗེས། ངེད་ཞབས་འབྲིང་སྐུ་འཁོར་རྣམས་ལ་ཞལ་ནས། བལ་ཡུལ་ནི་ལྷ་སྐུ་དག་གི་ཕ་ས་ཕ་ཡུལ་ལྟ་བུ་ཡིན་པས། ངས་འདི་ནས་སྐུ་འདྲ་ཁ་ཤས་བླུ་བསམ་གི་ཡོད། ང་ལ་གཤིན་རྗེ་གཤེད་ཀྱི་སྐུ་ཞིག་དགོས་པས། མཁན་པོ་བསོད་དར་རྒྱས་སོང་ནས་བླུས་ཤོག ཨ་ནེ་མེ་སྒྲོན་ལ་ཨོ་རྒྱན་རིན་པོ་ཆེའི་སྐུ་ཞིག་དགོས་པས། ཉེ་གནས་བསོད་དོན་སོང་ནས་བླུས་ཤོག མུ་མཚོ་ལ་འཕགས་པ་འཇམ་པའི་དབྱངས་ཀྱི་སྐུ་ཞིག་དགོས་པས། སྨན་པ་རིག་པ་སོང་ནས་བླུས་ཤོག་ཅེས་གསུངས་སོང་བར་བརྟེན། ངེད་གསུམ་ཁ་བགོས་ཏེ་ཕྱོགས་སོ་སོར་སྐུ་འདྲ་བླུ་རུ་སོང་བ་ཡིན།

			བལ་པོའི་མི་རྣམས་ཀྱིས་ས་འདིར་སྟོན་པ་ཤཱཀྱ་ཐུབ་པ་དང་ཨོ་རྒྱན་རིན་པོ་ཆེ། རྗེ་བཙུན་སྒྲོལ་མ། འཕགས་པ་འཇམ་པའི་དབྱངས་སོགས་ཀྱི་སྐུ་འདྲ་ཅུང་ཟད་མོད་པ་དང་། གཤིན་རྗེ་གཤེད་ཀྱི་སྐུ་ཤིན་ཏུ་རྙེད་དཀའ་བས་ཉི་མ་འགའ་ལ་བཙལ་ཀྱང་སྐུ་ཡག་པོ་བླུ་རྒྱུ་ལོན་མི་འོང་ཟེར་བར་འདུག་པས། ངས་ཆེད་གཉེར་གྱིས་བལ་པོའི་སྐད་ཤེས་པའི་མི་ཞིག་རོགས་ལ་ཁྲིད་ནས། སྐུ་འདྲ་སྣ་ཚོགས་ལས་སའི་བཟོ་གྲྭའི་ནང་ལ་ཐད་ཀར་སོང་ནས་བཙལ་ཞིང་། སྟབས་ཤིན་ཏུ་ལེགས་པ་ཞིག་ལ། བཟོ་གྲྭ་དེའི་ནང་དུ་འཛུལ་མ་ཐག་གཤིན་རྗེ་གཤེད་ཀྱི་སྐུ་ཤིན་ཏུ་ཆེན་མོ་ཞིག་འདུག་པ་མཐོང་བ་དང་། རིན་གོང་གང་འཚམ་གཏམ་རྗེས། སྐུ་བླུས་ཏེ་ཕྱིར་ཁྱེར་ནས་རྗེ་ཉིད་ཀྱི་ཕྱག་ཏུ་ཕུལ་བས། ཐུགས་དགྱེས་ཚུལ་ཆེན་པོ་མཛད་ནས་རྟེན་འབྲེལ་ཤིན་ཏུ་བཟང་གསུངས། 

			དེ་དུས་ང་ས་ཆ་གང་ཞིག་ཏུ་སོང་ཡང་། ཆོས་ཀྱི་རྗེ་ཉིད་སྐུ་ཚེ་ཡུན་རིང་དུ་བཞུགས་རྒྱུ་བྱུང་ན་ཅི་འདྲའི་དགའ་བ་ལ་ཨང་བསམས་ནས། རྟེན་འབྲེལ་ཁྱད་པར་ཅན་རེ་ཨེ་འགྲིག་སྙམ་པའི་རེ་གཞི་ཤིན་ཏུ་ཆེན་པོ་ཡོད་ལ། བལ་པོར་སྡོད་སྐབས་ས་སྐྱ་གོང་མ་ཡང་དེར་བཞུགས་ཡོད་པ་ཐོས་པས། ང་ཁོང་གི་སྐུ་མདུན་ལ་ལྐོག་ཏུ་སོང་ནས། རྗེ་ཉིད་ལ་སྐུ་གེགས་ཡོད་མེད་དང་སྐུ་རིམ་སྲུང་བ་ཅི་ཞིག་སྒྲུབ་དགོས་པ་སོགས་ཞུས་པ་ཡིན་ཞིང་། ས་སྐྱ་གོང་མས་ཆོས་ཀྱི་རྗེ་ཉིད་ལ་སྐུ་གེགས་ཆེན་པོ་ཅི་ཡང་མི་འདུག གནས་བརྟན་ཕྱག་མཆོད་དང་སྲུང་བ་གཞན་ཁ་ཤས་སོགས་བཏོན་ན་བཟང་གསུངས་སོང་བས། ངས་དེ་དག་ཞིབ་མོའི་སྒོ་ནས་ཡི་གེ་ལ་བྲིས་ཤིང་། ཕྱིར་སྒར་ལ་ཁྱེར་ནས་དེ་ལུགས་ཀྱི་བཀོད་སྒྲིག་རེ་བྱས་པ་ཡིན། 

			རྒྱ་གར་འཕགས་ཡུལ་གྱི་རྣམ་གྲོལ་གླིང་ལ་འདུག་སྐབས། ངས་གོང་དང་འདྲ་བའི་ལས་ཀ་གཞན་ཞིག་ཀྱང་བྱས་ཤིང་། དེ་དུས་གྲྭ་པ་དགུང་ལོ་ཤིན་ཏུ་བགྲེས་པ་ཞིག་ཡོད་པ་དེ་པྲ་བ་སྐད་གྲགས་ཅན་ཞིག་ཡིན་པ་གོ་བས། ཡང་ཁོང་གི་སར་ལྐོག་ཏུ་སོང་ནས། རྗེ་ཉིད་ལ་སྐུ་གེགས་ཡོད་མེད་ཀྱི་བརྟག་པ་ཞུས་པ་དང་། ཁོང་སྒེའུ་ཁུང་ཞིག་ལས་འོད་འོང་ས་མེད་པའི་ཁང་པ་ཆུང་ཆུང་ནག་ཐིབ་སེ་བ་ཞིག་གི་ནང་ལ་བཞུགས་འདུག ཁོང་གིས་འོད་ཀྱི་ངོགས་ནས་མེ་ལོང་ལ་བལྟས་རྗེས། མེ་ལོང་ནང་དུ་ལོ་མ་ཤིན་ཏུ་མཐུག་པོས་ཁེབས་པའི་ལྗོན་ཤིང་གནམ་ལ་ཟུག་པ་ཞིག་གི་སྟེང་ལ། བྱ་བྱེའུ་ཧ་ཅང་མང་པོ་འདུག་པ་མཐོང་བ་ལས། རྟགས་ངན་པ་ཅི་ཡང་མཐོང་མ་སོང་། འདི་ལ་བལྟས་ན་རྗེ་ཉིད་ཀྱི་འཕྲིན་ལས་ཀྱི་ཁྱབ་རྒྱ་ཤིན་ཏུ་ཆེ་བར་འདུག་ཀྱང་། གནས་བརྟན་ཕྱག་མཆོད་ཅི་མང་བཏོན་ན་བཟང་གསུངས་སོང་བར་བརྟེན། ང་བོད་ལ་ཕྱིར་ལོག་རྗེས་གནས་བརྟན་ཕྱག་མཆོད་ཚར་མང་པོ་པར་ནས། བླ་རུང་སྒར་དང་དགོན་སྡེ་ཁག་གཞན་གྱི་དགེ་འདུན་པ་རྣམས་ལ། ཚར་གང་མང་གསུང་བའི་ཡོན་དུ་ཕུལ་བ་ཡིན། 

			དེ་དུས་ང་ལོ་ན་ཅུང་ཟད་གཞོན་པའི་རྐྱེན་གྱིས། རྗེ་བླ་མ་ཉིད་ལ་རྟག་ཏུ་ཕྱག་མོ་ལུང་བསྟན་མང་པོ་གང་སར་ཞུས་ནས། ཅི་ཞིག་འདོན་སྒྲུབ་བྱེད་དགོས་པ་སོགས་ཀྱིས་མཚོན་འདི་དང་དེ་ཟེར་ནས་མང་པོ་འདྲི་མྱོང་ཡོད། ད་ལྟ་བལྟས་ན། བྱ་བ་ཙབ་ཙུབ་དེ་འདྲའི་མང་པོ་ལ་དགོས་པ་ཆེན་པོ་ཅི་ཡང་མེད་པ་དང་། ཤེས་རབ་དང་ལྡན་པའི་སློབ་མ་ཞིག་བྱེད་དགོས་ན། ཟུངས་ཐུབ་ཅིང་བརྟན་ཚུགས་པོར་འདུག་དགོས་པ་འདྲ་ལ། སློབ་ཚོགས་རྣམས་ཕན་ཚུན་ཐུགས་ནང་མཐུན་ཞིང་སྤོང་ཀློག་གི་ལས་ལ་ཧུར་བརྩོན་འབད་འབུངས་བྱས་ནས། བླ་མ་གང་ཉིད་ཀྱི་ཐུགས་མི་སུན་པར་བྱེད་པ་སོགས། བགྱི་བར་འོས་པའི་བྱ་བ་རྣམས་གང་ལེགས་ངང་བྱས་ན། མཚན་ཉིད་ལྡན་པའི་དགེ་བའི་བཤེས་གཉེན་རྣམས། ཞབས་པད་ཡུན་རིང་དུ་བརྟན་པའི་ཐབས་ཆེས་བཟང་ཤོས་ཤིག་ཏུ་ད་གདོད་འགྱུར་ཐུབ་པ་རེད།

			ཆོས་ཀྱི་རྗེ་ཉིད་ཀྱིས་རྒྱ་གར་འཕགས་པའི་ཡུལ་དང་བལ་པོ་བཅས་ནས་སྐུ་འདྲ་མང་པོ་བླུས་ཤིང་། ལ་ལ་ཁོང་སྐུ་སྒེར་གྱི་ཡིན་པ་དང་ལ་ལ་ནི་སྒར་གྱི་མཁན་པོ་རྣམས་ལ་ཕ་འབབ་ཀྱི་ཚུལ་དུ་གནང་རྒྱུར་བསྣམས་པ་རེད། ཡིན་ཡང་གནམ་གྲུའི་ནང་ནས་ཅ་ལག་མང་པོ་འཁྱེར་ཐབས་མེད་པས། རོགས་པ་ཐུབ་མཁན་གྱི་མི་རེ་ཨེ་རྙེད་སྔ་ས་ནས་ལྟ་དགོས་ལ། དེ་རྗེས་གྲུབ་དབང་པདྨ་ནོར་བུ་ཧོང་ཀོང་ལ་ཆོས་ཚོགས་འཚོགས་སར་ཕེབས་དགོས་པར་འདུག་པས། དཀྱིལ་འཁོར་ལ་མཁོ་བའི་ཡོ་བྱད་རྣམས་མཁའ་བསྐྱོད་མངག་སྐྱེལ་བྱེད་འཆར་ཡོད་པ་ལ་ཏག་ཏག་ཁེལ་སོང་བར་བརྟེན། ང་ཚོས་ཁོང་གི་ཞབས་ཕྱི་བ་རྣམས་ལ་འཁྱེར་རོགས་ཞུས་ནས་སྐུ་འདྲ་དང་ཐང་ག ཙན་དན་གྱི་ཤིང་ཁ་ཤས་ཧོང་ཀོང་ལ་ཐད་ཀར་སྐྱེལ་ཐུབ་པ་བྱུང་ཞིང་། ལྷག་མ་རྣམས་ངེད་ཚོས་འཁྱེར་རྒྱུ་བྱས། 

			བལ་པོ་ནས་རྒྱལ་མཚམས་བརྒལ་ཏེ་འགྲོ་སྐབས། མཐའ་སྲུང་ཞིབ་གཤེར་བས་སླར་ཡང་རྒྱུ་མཚན་འདྲ་མིན་བཤད་ནས་སུན་གཙེར་བཟོས་ཤིང་། ངེད་ཚོས་སྒོར་མོའི་རྔན་པ་འགའ་རེ་བྱིན་རྗེས། དཀའ་ཚེགས་ཅུང་ཟད་དང་བཅས་འགྲོ་ཐུབ་པ་བྱུང་། 

			ཧོང་ཀོང་དུ་སླེབས་རྗེས་རྒྱལ་མཚམས་བརྒལ་ནས་འགྲོ་བ་ལ་སླར་ཡང་དཀའ་ཚེགས་མང་པོ་རྒྱག་དགོས་ཐུག དེ་དུས་ཧོང་ཀོང་ད་དུང་རྒྱལ་ཁོངས་སུ་ཕྱིར་ལོག་མེད་ཅིང་། ངེད་དཔོན་སློབ་རྣམས་ཀྱི་ལམ་ཡིག་རྒྱ་ནག་ནང་ཁུལ་གྱི་ལམ་ཡིག་ཡིན་པས། རྒྱལ་མཚམས་བརྒལ་ནས་འགྲོ་དགོས་ན་འགྲོ་ལུགས་མང་པོ་བསྒྲུབ་དགོས་འདུག་སྟབས། སླར་ཡང་གྲལ་བསྒྲིགས་ནས་རེའུ་མིག་གི་ཁ་བཀང་ཞིང་། ཐེལ་ཙེ་རྒྱག་པ་སོགས་ལ་དཀའ་ཚེགས་མང་པོ་མྱོང་དགོས་ཐུག་པ་དང་། ཆུ་ཚོད་བཞི་ལྷག་འགོར་ནས་འགྲོ་ལུགས་ཁ་ཚང་སྒྲུབ་ཐུབ་པ་བྱུང་། དེ་ནས་རླངས་འཁོར་ལ་ཞུགས་ནས་གྲུབ་དབང་པདྨ་ནོར་བུས་ཧོང་ཀོང་ལ་ཕྱག་བཏབ་པའི་ཆོས་ཚོགས་ཏེ། ཧོང་ཀོང་གསང་སྔགས་སྔ་འགྱུར་རྙིང་མ་བའི་དཔལ་ཡུལ་ཆོས་ཚོགས་སུ་ཆིབས་ཀྱི་ཁ་ལོ་བསྒྱུར། 

			དེ་ནས་ངེད་དཔོན་སློབ་རྣམས་བཀང་ཀྲུས་གནམ་ཐང་དུ་སླེབས་ཤིང་། གནམ་གྲུ་ནི་ཆུ་ཚོད་གཉིས་གསུམ་ལྷག་ཏུ་ཕྱིར་འགྱང་བྱས་སོང་། རི་འཁོར་ལ་བཞུགས་པའི་རྐྱེན་གྱིས། ཆོས་ཀྱི་རྗེ་ཉིད་གནམ་གྲུ་སྒུག་ཁང་དུ་བཞུགས་སྐབས་ཀྱང་། དབུ་བསྙུང་རྒྱུ་མ་དྭངས་བར་ཤིན་ཏུ་མི་བདེ་བར་གྱུར་འདུག་གསུངས་ཏེ། མཁའ་དབུགས་གཙང་མ་རེ་རྔུབ་པའི་ཆེད་དུ་ཕྱི་རོལ་ལ་ཕེབས་ནས་བཞུགས། དེ་དུས་ཕྱི་རོལ་ཏུ་ཆར་ཤག་རྒྱག་གིན་འདུག་པས་ངས་རྗེ་ཉིད་ལ་ཆར་གདུགས་ཕུབ་ཀྱང་། ཆར་པའི་ནང་དུ་བསྡད་ན་ཅུང་ཟད་དྭངས་ཡོང་གིན་འདུག་པས། ཆར་གདུགས་མི་དགོས་གསུངས་ནས་བཀག་པར་མཛད་ཅིང་། ངས་རྗེ་ཉིད་ལ་བྲོ་ཐུག་ཕོར་གང་ཉོ་བསམས་ནས་སོང་བས། བློ་ཡུལ་ལས་འདས་པ་ཞིག་ལ། ནམ་རྒྱུན་བྲོ་ཐུག་ཕོར་གང་ལ་སྒོར་མོ་གཅིག་ཡིན་པ་ལ། གནམ་ཐང་ནས་སྒོར་མོ་བཅོ་ལྔ་བྱས་ཏེ་བཙོང་གི་འདུག་པས། གནམ་ཐང་ནས་བཙོང་བའི་ཅ་ལག་ཐམས་ཅད་རིན་གོང་ཤིན་ཏུ་ཆེན་པོ་ཡིན་པ་ཐེངས་དང་པོར་ཤེས་ནས། ངེད་ཚོ་ཧང་སངས་དགོས་པ་བྱུང་། ཡིན་ན་ཡང་རིན་གོང་ཆེན་མོ་སྤྲོད་དགོས་རུང་། ཕོར་གང་ཉོས་ནས་རྗེ་ཉིད་ལ་དྲངས་ཀྱང་ཞལ་ཁམ་རེ་གཉིས་ལས་མ་གསོལ། 

			ཆོས་ཀྱི་རྗེ་ཉིད་ཆར་པའི་ནང་ལ་ཡུན་རིང་མོར་བཞུགས་ཤིང་། རྒྱ་གར་འཕགས་ཡུལ་འདྲ་བའི་ཚ་བ་ཤིན་ཏུ་ཆེ་བའི་ས་ཆ་ནས་ཚུར་སླེབས་མ་ཐག་པ་ཡིན་པས། རྗེ་ཉིད་ཀྱིས་ན་བཟའ་སྲབ་མོ་ལས་མནབས་མེད་སྟབས། སྐུ་བསིལ་ནས་སྙུང་གཞེས་འགྲོ་རྒྱུ་རེད་བསམས་ཏེ། སླར་ཡང་བལ་ཕྱར་ཞིག་ཉོས་ནས་སྐུ་མདུན་ལ་ཕུལ་བ་ཡིན་ཞིང་། རྗེ་ཉིད་ཀྱིས་བལ་ཕྱར་དེ་མནབས་ནས་ཆར་ཞོད་ནང་ལ་ཅི་མི་སྙམ་པར་བཞུགས་རྐྱང་མཛད། རྣམ་པ་དེ་ངའི་ཡིད་ངོ་ལ་ཤིན་ཏུ་གསལ་བོར་བསྡད་འདུག་པས། ནམ་རྒྱུན་བཀང་ཀྲུས་གནམ་ཐང་དུ་འགྲོ་བའི་སྐབས་ཐམས་ཅད་ལ། རང་དབང་མེད་པར་དྲན་འོང་གི་འདུག

			གནམ་གྲུ་ཤིན་ཏུ་འཕྱི་མོར་གྱུར་པའི་དུས་སུ་ད་གདོད་འཕུར་ཐུབ་པ་བྱུང་ཞིང་། ནམ་ཕྱེད་ཆུ་ཚོད་བཅུ་གཉིས་ལྷག་གི་སྟེང་། ཁྲིང་ཏུའུ་གྲོང་ཁྱེར་ལ་ཞབས་སོར་བཀོད་ཐུབ་པ་བྱུང་བས། ཁྱོན་ཆུ་ཚོད་གཉིས་ལྷག་ལ་འཕུར། 

			དེ་སྔོན་ཧོང་ཀོང་ལ་བཞུགས་པའི་དུས་སུ། ངས་གསེར་རྟ་རྫོང་གི་མི་རྣམས་ལ་གློག་ཡིག་ཐེངས་གཉིས་པ་བསྐུར་ནས། ཆོས་ཀྱི་རྗེ་ཉིད་ཕྱིར་ཕེབས་རྒྱུ་ཡིན་སྐོར་སྒར་ལ་ཆ་རྒྱག་རོགས་ཞུས་ཤིང་། གཏམ་དེ་གོ་རྗེས་སློབ་ཚོགས་མང་པོ་ཁྲིང་ཏུའུ་ལ་ཕེབས་བསུ་རུ་སླེབས་འདུག ཡིན་ན་ཡང་དེ་དུས་བརྡ་འཕྲིན་ལ་ཡར་རྒྱས་ཆེན་པོ་ཕྱིན་མེད་སྟབས། ཁོ་ཚོས་རྗེ་ཉིད་ཕྱིར་ཕེབས་པའི་དུས་ཚོད་རགས་རིམ་ཙམ་ལས། ཡང་སྙིང་ཟླ་ཚེས་གང་ཞིག་ཏུ་ཕེབས་རྒྱུ་ཡིན་པ་ངེས་ཏིག་རང་མ་གོ་བའི་རྐྱེན་གྱིས། ཁྲིང་ཏུའུ་ནས་ཉི་མ་མང་པོ་ལ་སྒུག་དགོས་ཐུག་འདུག 

			ཉིན་དེར་ཆོས་ཀྱི་རྗེ་ཉིད་ཕེབས་རྒྱུ་ཡིན་པར་ཤེས་མ་ཐག ཁོང་རྣམ་པ་དགའ་མགུ་ཡི་རང་ངང་ཡིད་ཤིན་ཏུ་གཡོས་པར་གྱུར་འདུག་པ་དང་། དེ་དུས་ཁྲིང་ཏུའུ་གནམ་ཐང་ལ་ཆ་རྐྱེན་ཡག་པོ་མེད་པར་མ་ཟད། ཕྱོགས་མང་པོ་ནས་ཚད་དང་ལྡན་པ་ཡང་མེད་པས་སློབ་མ་འགའ་རེས་འབྲེལ་བ་བརྒྱུད་དེ། གནམ་གྲུ་འབབ་ས་རང་དུ་ཕེབས་བསུ་ལ་སླེབས་འདུག སློབ་མ་ལ་ལས་གནམ་ཐང་གི་ལས་སྒྲུབ་མི་སྣ་དག་ལ་ནང་དུ་གཏོང་བའི་རེ་བ་ཞུས་ཀྱང་བཏང་མི་འདུག་པ་ལ། ཟུར་གྱི་ལྕགས་ཀྱི་དྲྭ་བ་བཙན་ཤེད་ཀྱིས་གཏོར་ནས་ནང་དུ་ཤོར་སོང་བས། གནམ་ཐང་གི་ལས་སྒྲུབ་མི་སྣ་དག་གིས་ཀྱང་འགོག་མ་ཐུབ་པར་མངགས་དགོས་བྱུང་འདུག་པའི་རྐྱེན་གྱིས། ཆོས་ཀྱི་རྗེ་ཉིད་གནམ་གྲུ་ལས་བབས་མ་ཐག གནམ་གྲུའི་འོག་ནས་སློབ་ཚོགས་ཤིན་ཏུ་མང་པོས་ལག་ལ་དར་ཁ་བཟུང་ཞིང་མིག་ནས་མཆི་མ་འཐོར་བཞིན་བསྒུགས་འདུག་པ་མཐོང་ཞིང་། སློབ་ཚོགས་ཀུན་གྱི་བློ་ཁ་ལྷོད་ལ་འབབ་ཐུབ་པའི་ཕྱིར་དུ། ཆོས་ཀྱི་རྗེ་ཉིད་ཀྱིས་ཁོང་ཚོ་གཟིགས་མ་ཐག་བགྱི་བ་ཀུན་གྱི་ཐོག་མ་ལ། རུམ་ནང་གི་ཁྱི་གུ་ཕྱིར་བླངས་ནས་ཞལ་འཛུམ་པ་དང་བཅས་ཏེ། འདི་ང་ལ་རྒྱ་གར་ནས་བྱིན་པ་ཡིན་ཞིང་། མིང་ལ་པོའུ་ཁཱོ་ཟེར། སྙིང་རྗེ་མོ་ཞིག་ཨེ་རེད། ཅེས་གསུངས། 

			བཀང་ཀྲུས་གནམ་ཐང་ནས་ངེད་ཅག་གི་ལམ་ཆས་ལྗིད་ཚད་ལས་བརྒལ་ཏེ་མཉམ་དུ་འཁྱེར་རྒྱུ་མ་བྱུང་བས། ཁྲིང་ཏུའུ་རུ་སླེབས་རྗེས་ངས་ལམ་ཆས་ཕྱིར་ལོན་པ་ལ་ཐབས་ཅི་ཞིག་དགོས་མིན་བསམ་བློ་གཏོང་གིན་ཡོད་པའི་སྐབས་སུ། ཚོང་པ་ཞིག་ལ་འཕྲད་ཅིང་། ཁོས་ང་ལ་རོགས་པ་འདྲ་དགོས་སམ་ཞེས་དྲིས་སོང་བ་དང་། ངས་ཁོ་ལ་གནས་ཚུལ་ཇི་བཞིན་བཤད་པས། ཁོ་མཚན་ཐོགས་ཐག་ལ་གནམ་གྲུར་བསྡད་ནས། བཀང་ཀྲུས་ལ་འཕུར་ཏེ་ལམ་ཆས་ཚང་མ་ཕྱིར་ཁྱེར་ནས་སླེབས་འདུག་ཅིང་། ངས་དྲན་སོས་པ་ཞིག་ལ། མི་དེས་ཁུག་མ་ནག་པོ་ཞིག་མཆན་ཁུང་དུ་བཅུག་ནས། ལག་ཏུ་ཏྭ་ཀོ་ཏྭ་ཞེས་པའི་ལག་ཁྱེར་ཁ་པར་ནག་པོ་ཆེན་པོ་ཞིག་བཟུང་འདུག་པ་དང་། དེ་ནི་ངས་ལག་ཁྱེར་ཁ་པར་དེ་འདྲ་མཐོང་བའི་ཐོག་མ་ཡིན། 

			༡༩༩༠ ལོའི་ཟླ་༡༡ ཚེས་༢༢ །

			ཆོས་ཀྱི་རྗེ་ཉིད་ཁྲིང་ཏུའུ་གྲོང་ཁྱེར་ནས་ཉི་མ་གཅིག་ལ་སྐུ་ངལ་གསོས་ནས་བཞུགས། 

			རྗེ་ཉིད་ཡུལ་གྲུ་གཞན་ལ་ཕེབས་སྐབས། ས་ཚུགས་རེ་རེ་ལ་ཕེབས་ཙ་ན་རྒྱུན་དུ་ཞབས་འབྲིང་སྐུ་འཁོར་རྣམས་བསྡུས་ནས་ཚོགས་འདུ་ཆུང་ཆུང་ཞིག་འཚོགས་ཏེ། དོན་དག་ཅི་ཞིག་སྒྲུབ་དགོས་པ་རྣམས་བཀའ་སྩོལ་སྲོལ་ཡོད་པས། ཉིན་དེར་མཇུག་སྡོམ་པའི་ཚོགས་འདུ་ཞིག་འཚོགས་པར་མཛད་དེ་ཞལ་ནས། ད་རེས་བལ་ཡུལ་དང་། རྒྱ་གར་འཕགས་ཡུལ། འབྲུག་ཡུལ་བཅས་ཀྱི་གནས་ཆེན་ཁག་མང་པོ་ལ་སོང་ནས། དོན་དག་ཡག་པོ་གྲུབ་ནས་ཕུན་སུམ་ཚོགས་པོ་རེད་སོང་། སྒར་ལ་ཕྱིར་མ་སོང་བའི་སྔ་རོལ་ཏུ་ང་ད་དུང་ཁྲིང་ཏུའུ་ཡི་ཉེ་འཁོར་ནས་ཡར་མར་ཅུང་ཟད་འགྲོ་བའི་འཆར་གཞི་ཡོད། ལོ་འགའ་ཞིག་གི་གོང་དུ། ང་རི་བོ་རྩེ་ལྔ་ལ་འགྲོ་སྐབས་ཞོར་དུ་ཁྲིང་ཏུའུ་ཡི་ཉེ་འཁོར་ལ་ཡོད་པའི་གནས་ཆེན་འགའ་རེ་ལ་སོང་ཡང་། མཁན་པོ་རྣམ་གྲོལ་དང་བླ་མ་དངོས་གྲུབ་རྣམ་པ་གཉིས་དེ་དུས་མེད་པས་འགྲོ་མ་མྱོང་བ་རེད། ཐེངས་འདིར་ཕྱི་རྒྱལ་ལ་འགྲོ་བའི་དུས་སུ། ཁོང་རྣམ་པ་གཉིས་ཀྱིས་དཀའ་ཚེགས་འོ་བརྒྱལ་མང་པོ་མྱངས་སོང་། དེའི་ཁར་རྒྱ་ཡུལ་གྱི་དགོན་པ་འགའ་རེས་རྒྱུན་དུ་ཆོས་གསུང་བར་ཡོང་དགོས་ཞེས་གདན་འདྲེན་བྱེད་བཞིན་ཡོད་པས། ཉི་མ་ཁ་ཤས་ལ་ང་ལ་ཡང་དུས་ཚོད་ཀྱི་ཁོམ་ལོང་ཡོད་སྟབས། ཉེ་འཁོར་གྱི་དགོན་པ་དང་། གནས་ཆེན་དག་ལ་སླར་ཡང་མཇལ་སྐོར་རེ་བྱེད་བསམ་གི་ཡོད་པས། འདི་ལྟར་འགྲོ་རྒྱུ་བྱུང་ན་གནས་སྐོར་ཕུན་སུམ་ཇེ་ཚོགས་སུ་འོང་རྒྱུ་རེད་ཅེས་དེར་འདུས་ཡོངས་ལ་བཀའ་ཕེབས།

			དེའི་ཕྱིར། ངེད་དཔོན་སློབ་རྣམས་ཀྱིས། གནས་སྐོར་གྱི་འགྲུལ་བཞུད་གསར་པ་ཞིག་གི་དབུ་འཛིན་རྒྱུའི་བཀོད་སྒྲིག་བྱས་པ་ཡིན། 

			༡༩༩༠ ལོའི་ཟླ་༡༡ ཚེས་༢༣ །

			དགུང་ལོ་བརྒྱད་ཅུ་ལྷག་ལ་ཕེབས་པའི་བཙུན་པ་ཝེ་ཡིང་གིས་གདན་འདྲེན་ཞུས་པ་ལྟར། རྗེ་ཉིད་ཀྱིས་ཐུགས་བརྩེ་བ་ཆེན་པོས་བཀས་གནང་སྟེ། ཁྲིང་ཏུའུ་ཏཱ་ཡེ་རྫོང་ཁོངས་སུ་ཡོད་པའི་རྒྱ་ཡི་དགོན་པ་པེ་ཡན་ཟི་སྟེ་བྲག་དཀར་དགོན་བྱ་བ་དེར་ཞབས་སོར་བཀོད། བཙུན་པ་ཝེ་ཡིང་ནི་ནོར་ལ་སྤྲུལ་སྐུ་དང་གངས་དཀར་སྤྲུལ་སྐུ་གཉིས་ཀྱི་སློབ་མ་ཡིན་ཞིང་། ཕྱིས་དགུང་ལོ་བརྒྱ་དང་གཅིག་ལ་ཕེབས་རྗེས་སྐུ་གཤེགས་པ་རེད། བྲག་དཀར་དགོན་ནི་བོད་བརྒྱུད་ནང་བསྟན་ལ་འཆད་ཉན་སྒོམ་སྒྲུབ་བྱེད་སའི་རྒྱ་ཡི་དགོན་པ་ཞིག་ཡིན་པར་མ་ཟད། ལོ་རྒྱུས་ཤིན་ཏུ་རིང་མོ་ཡོད་པ་རེད། ཧན་ཤར་མའི་དུས་སྐབས་སུ། རྒྱ་ཡུལ་ལ་ཕེབས་པའི་རྒྱ་གར་གྱི་སློབ་དཔོན་ཀཱཤྱཔཿམཏཾགཱ་དང་སློབ་དཔོན་དྷརྨ་རཏྣ་གཉིས་ཀྱིས་ཕྱག་བཏབ་པར་གྲགས་ཤིང་། དགོན་པ་དེ་རི་ཞིག་གི་སྟེང་ལ་ཆགས་འདུག་པ་དང་། གཞུང་ལམ་ཡང་བརྒྱབས་མི་འདུག་པས། ཆོས་ཀྱི་རྗེ་ཉིད་ཕེབས་བྱམས་ལ་བཞུགས་ནས་གདན་འདྲེན་ཞུས་པ་རེད། 

			བྲག་དཀར་དགོན་ལ་ཞབས་སོར་བཀོད་རྗེས། ཆོས་ཀྱི་རྗེ་ཉིད་ཀྱིས་དགོན་པ་དེའི་འདུས་པ་བྱིངས་དང་། ཞབས་འབྲིང་སྐུ་འཁོར་དང་བཅས་པ་རྣམས་ལ་འཇམ་དཔལ་རྫོགས་པ་ཆེན་པོའི་བཀའ་དབང་བསྩལ་པར་མ་ཟད། ས་གནས་དེ་གའི་མང་ཚོགས་རྣམས་ལ་ཆོས་འབྲེལ་གནང། དེ་རྗེས་བཙུན་པ་ཝེ་ཡིང་གིས་དགོན་པ་དེ་ཉིད་བསྟན་པ་རྨ་མེད་པ་ལ་འཆད་ཉན་སྒོམ་སྒྲུབ་བྱ་སའི་གདན་ས་ཁྱད་པར་ཅན་དུ་འགྱུར་བའི་ཕྱིར། ཆོས་ཀྱི་རྗེ་ཉིད་ལ་ཕུལ་བར་བྱས།

			བྲག་དཀར་དགོན་ལ་བཀའ་ཆོས་གསུང་བར་ཕེབས་པ་ལ་འགྲིམ་འགྲུལ་སྟབས་བདེ་མེད་པས། རླངས་འཁོར་གཅིག་ལ་ཞུགས་ནས་སོང་རྗེས་སླར་ཡང་རླང་ས་འཁོར་གཞན་ལ་བརྗེ་དགོས་པ་དང་། རི་ལ་འཛེག་པ་སོགས་ཕར་ཚུར་དཀའ་ཚེགས་མང་པོ་རྒྱག་དགོས་འདུག་པར་བརྟེན། ཉི་མ་གཅིག་གི་རིང་ལ་འགོར་རྒྱུ་བྱུང་ནས། རྗེ་ཉིད་ཀྱིས་འོ་བརྒྱལ་མང་པོ་བསྐྱོན་དགོས་ཐུག་ཀྱང་། ནང་པའི་ཆོས་ཀྱི་བདུད་རྩི་ལ་བརྟེན་ནས། སེམས་ཅན་མང་པོ་ལ་ཕན་པ་དང་བདེ་བ་སྩོལ་ཐུབ་པ་བྱུང་ན། རྗེ་ཉིད་ཀྱི་ཐུགས་ལ་བརྣགས་པའི་དོན་པོ་ཆེ་རྣམས་དེ་ཉིད་ཀྱིས་འགྲུབ་པར་འགྱུར་བས། དཀའ་ཚེགས་དེ་དག་རྒྱུན་ལྡན་ལྟ་བུ་ཞིག་ཏུ་བརྩི་བ་ལས་དཀའ་སྣང་ཅི་ཡང་མི་མཛད་པ་རེད། 

			༡༩༩༠ ལོའི་ཟླ་༡༢ ཚེས་༦ །

			ཆོས་ཀྱི་རྗེ་ཉིད་གསེར་རྟ་རྫོང་དུ་ཕེབས་ཤིང་། འབྲེལ་ཡོད་ལས་ཁུངས་དག་གིས་བཞུགས་མོལ་ཚོགས་འདུ་བསྡུས་ཏེ། རྗེ་ཉིད་བདེ་འབྱོར་ངང་ཕྱིར་ཕེབས་པ་ལ་དགའ་བསུ་ཞུས། ཚོགས་འདུའི་སྟེང་ནས་རྗེ་ཉིད་ཅུང་ཟད་ཐུགས་མ་རངས་པའི་ཚུལ་གྱིས། ང་མར་འགྲོ་སྐབས་ཕྱིར་མ་ལོག་པའི་སྔོན་ནས་སྒར་ལ་གློག་ཁྲིད་འོང་ཞེས་ཁྱོད་ཚོས་ཁས་ལེན་དམ་བཅའ་བྱས་ཡོད་ཀྱང་། ད་དུང་དོན་ཐོག་ཏུ་ཁེལ་མི་འདུག་གསུངས་པས། མགོ་ཁྲིད་མང་པོས་རྗེ་ཉིད་ཀྱི་གསུང་ཐོས་རྗེས། ངོ་ཅུང་ཟད་གནོང་དགོས་པ་བྱུང་ནས་གནད་དོན་དེ་ཐག་གཅོད་ལེགས་པོ་འོང་བའི་ཕྱིར་དུ། གང་མྱུར་མི་སྣ་མངགས་གཏོང་བྱེད་འོང་ཞེས་འཕྲལ་དུ་ཁས་ལེན་བྱས་ནས་ཞུ་བ་ཕུལ། 

			དེ་དུས་དགུན་ཁ་གྲང་ངར་ཆེ་སྒང་ཡིན་པས། ལས་གཞི་མང་པོ་འཛུགས་དགོས་ན་ཤིན་ཏུ་དཀའ་བར་གྱུར་ཡོད་པ་དང་། ཁྱད་པར་དུ་གློག་གི་ཀ་བ་འཛུགས་པའི་དུས་སུ་ཐང་དུ་ལྕི་བ་ལ་མེ་སྦར་ནས་ས་འཁེངས་ཐམས་ཅད་ཞུ་རུ་བཅུག་རྗེས། ད་གདོད་ས་ཅུང་ཟད་རྐོ་ཐུབ་པ་འོང་ཞིང་། ཁོ་ཚོས་གློག་གི་ཀ་བ་འགའ་རེ་ལས་མང་པོ་འཛུགས་མ་ཐུབ་རུང་། སྐབས་ཤིག་གི་རྗེས་སུ་བླ་རུང་སྒར་ལ་གློག་ཁྲིད་ཐུབ་པ་བྱུང་བ་རེད། 

			འདས་པའི་ལོ་བཅུ་ཙམ་གྱི་རིང་། བླ་རུང་སྒར་ལ་གློག་མེད་ཅིང་། ང་སྒར་ལ་ཐོན་ནས་ལོ་ལྔའི་ནང་དུ། སྣུམ་སྒྲོན་དང་མར་མེའི་འོད་ངོགས་སུ་དཔེ་ཆ་ལྟ་དགོས་པ་རེད་ལ། གློག་ཐོན་པའི་ཉིན་དང་པོར། སློབ་གཉེར་བ་ཚང་མ་དགའ་ཐག་ཆོད་པར་མ་ཟད། གློག་འོད་ཀྱི་ངོགས་སུ་ཐོས་བསམ་སློབ་གཉེར་བྱེད་པ་ནི་ཆེས་བདེ་སྐྱིད་དང་ལྡན་པའི་བྱ་བ་ཞིག་ཡིན་པའི་ཚོར་སྣང་སྐྱེས། 

			དེ་རྗེས་སྒར་ལ་སླར་ཡང་ཁ་པར་གྱི་སྐུད་པ་ཁྲིད་ཅིང་། ཆོས་ཀྱི་རྗེ་ཉིད་ཀྱིས་སྒར་ལ་གདན་གཞག་ཁ་པར་གསུམ་འཇོག་ཆོག་གསུངས་ནས་གཅིག་རྗེ་ཉིད་ཀྱི་གཟིམ་ཁང་ནང་དུ་བཞག་པ་དང་། གཞན་གཉིས་ལས་གཅིག་ཇོ་མོ་ཚང་དང་གཅིག་ཤོས་བླ་སེར་ཚང་ལ་བཞག་པ་རེད། ཇོ་མོའི་ཚང་གི་གདན་གཞག་ཁ་པར་དེ་མཁན་མོ་རིགས་བྱེད་ཀྱི་གཟིམ་ཤག་ཏུ་བཞག་ཅིང་། བླ་སེར་ཚང་གི་ཁ་པར་དེ། ཆོས་ཀྱི་རྗེ་ཉིད་རྒྱ་གར་ལ་འབྱོན་དུས་ངས་གང་ས་ཅི་ཐད་ནས་ཞབས་ཕྱི་ཡག་པོ་འབྱོར་ནས་ཐུགས་དགྱེས་མོ་རང་བྱུང་ཡོད་པ་འདྲ་བས། ངའི་སར་བཞག་ན་ཆོག་གསུངས་སོང་། 

			ངའི་སར་གདན་གཞག་ཁ་པར་དམར་པོ་ཞིག་བཞག་སོང་བ་ངས་དྲན་སོས་ཀྱི་འདུག་ལ། ཁ་པར་དེ་བཞག་ཚར་རྗེས་ང་ཉིན་གང་བོར་བློ་བག་ཏུ་མི་ཕེབ་པར། བློང་བློང་པོའི་ངང་སྡོད་དགོས་པ་བྱུང་། ཅི་ཡིན་ཞེ་ན། ཆོས་ཀྱི་རྗེ་ཉིད་ཀྱིས་ང་ལ་དུས་དང་དུས་མ་ཡིན་པར་ཞལ་པར་བཏང་ནས། གསུང་ཆ་བསྐུར་བའམ་ཡང་ན་མི་ཆེ་གེ་མོ་འཚོལ་ཤོག་གསུང་འོང་བར་མ་ཟད། ཞལ་པར་ནང་གི་རྗེ་ཉིད་ཀྱི་གསུང་ནི། ནམ་རྒྱུན་ལས་ཀྱང་ཟིལ་ཤིན་ཏུ་ཆེ་བའི་སྣང་བ་འདྲ་ཞིག་སྐྱེས་ནས་བློ་འཚུབ་འཚུབ་པོར་འགྱུར་འགྲོ་ཞིང་། ཁ་པར་གྱི་སྒྲ་གྲགས་ནས་ངས་ཡར་ལེན་པའི་དུས་སུ། ཆོས་ཀྱི་རྗེ་ཉིད་ཀྱིས་ཐུགས་གོམས་སུ་གྱུར་པའི་ཚིག་གཅིག་སྟེ། ཨ་ལེ། ཁྱོད་ཀྱིས་ཅི་བྱེད་ཀི་ཡོད། ཅེས་གསུང་འོང་བ་དང་། ངས་རྗེ་ཉིད་ཀྱི་གསུང་ཡིན་པར་ཤེས་མ་ཐག་བློ་འཚུབ་སེ་བར་སོང་ཞིང་། ལུས་ཀྱང་འདར་ཕྲི་ལི་ལིར་གྱུར་ཏེ། ནམ་རྒྱུན་གསུང་ལན་ལ་ཅི་ཞིག་ཞུ་དགོས་པ་ཡང་མི་ཤེས་པ་ཞིག་ཏུ་འགྱུར་འགྲོ་བཞིན་ཡོད། 

			༡༩༩༠ ལོའི་ཟླ་༡༢ ཚེས་༧ ནས་ཟླ་༡༢ ཚེས་༩ །

			ངས་ཉི་མ་རེ་གཉིས་ཙམ་ལ་དགོངས་སྐོར་ཞུས་ནས། ཕ་མ་ལ་ལྟ་ཕྱིར་ཕ་ཡུལ་བྲག་འགོ་ལ་ཕྱིར་ལོག 

			ངའི་ཕ་མ་གཉིས་ཀ་འབྲོག་པ་ཡིན་ཞིང་། བླ་རྒྱལ་ལུང་པའི་ནང་ལ་སྦྲ་ཕུབ་ནས་བསྡད་ཡོད། འདས་པའི་ཟླ་བ་དྲུག་གི་ནང་། ང་ཚོའི་བར་ལ་འབྲེལ་བ་ཅི་ཡང་བྱེད་རྒྱུ་མ་བྱུང་ལ། ཁོང་ཚོས་ང་ཕྱིར་ལོག་ཡོད་པ་ཡང་མ་གོ་བས་གློ་བུར་དུ་ང་ཐོན་འོང་བ་མཐོང་དུས། ཤི་གསོན་འཕྲད་པ་ལྟར་ཤིན་ཏུ་དགའ་བར་གྱུར་པར་མ་ཟད། ཨ་མ་ཐ་ན་དགའ་ཆེས་ཏེ་མིག་ནས་མཆི་མ་ཐ་ར་ར་བྱས་ནས་ཡུན་རིང་ངུས་སོང་། 

			ང་ཕྱི་རྒྱལ་ལ་མ་སོང་བའི་སྔོན་དུ། རྒྱ་གར་ལ་འགྲོ་རྒྱུ་ཡིན་པའི་སྐོར་བཤད་པ་དང་མཉམ་དུ། དུས་ཚོད་ཀྱང་ཡུན་རིང་པོ་འདྲ་ལ་འགོར་འགྲོ་རྒྱུ་རེད་ཅེས་ཚིག་འཇམ་པོའི་སྒོ་ནས་ཟུར་ཙམ་བཤད་པ་ལས། ང་རྒྱ་གར་ལ་ལོ་གསུམ་དུ་འདུག་ཆག་བྱས་པ་རྣམས་ཅི་ཡང་མ་གླེང་ཞིང་། ང་གང་ལ་འགྲོ་རྒྱུ་ཡིན་པ་ཡང་ཁོང་གཉིས་ཀྱིས་མི་ཤེས་པ་རེད། 

			ཐེངས་དེར་ཕ་མ་ལ་ཐུག་པས་ང་ལ་ཡང་སེམས་ཤིན་ཏུ་དགའ་མོ་བྱུང་ཞིང་། ཁྱིམ་དུ་ཉི་མ་གཉིས་ཙམ་ལ་བསྡད་པ་ཡིན། 

			༡༩༩༠ ལོའི་ཟླ་༡༢ ཚེས་༡༠ ནས་ཟླ་༡༢ ཚེས་༡༡ །

			ང་སྤྲུལ་སྐུ་ཏིཥྛ་དང་། མཁན་པོ་ཏེ་པ་རྣམ་གཉིས་མཇལ་དུ་མདོ་མང་དགོན་ལ་སོང་ཞིང་། གནས་སྐོར་ལ་སོང་བའི་ལོ་རྒྱུས་གནས་ཚུལ་རྣམས་ཁོང་རྣམ་པ་གཉིས་ལ་ཞུས་ཏེ། བྱིན་རླབས་ཀྱི་རྟེན་འགའ་རེ་ཕྱག་ཏུ་ཕུལ་བ་ཡིན། སྤྲུལ་སྐུ་ཏིཥྛ་ཐུགས་ཤིན་ཏུ་དགྱེས་ནས། ང་ཚོ་མདོ་མང་དགོན་གྱི་གྲྭ་པ་ཆོས་ཀྱི་རྗེ་ཉིད་དང་མཉམ་དུ་རྒྱ་གར་འཕགས་པའི་ཡུལ་ལ་འགྲོ་ཐུབ་པར་བྱུང་བ་འདི། དགོན་པའི་གཟི་བརྗིད་ཆེན་པོ་ཞིག་རེད། ཁྱོད་ཕྱི་རྒྱལ་ལ་འགྲོ་སྐབས་ངེད་ཚོས་ཅི་ཡང་སྦྱིན་རྒྱུ་མ་བྱུང་ཡང་། ཁྱོད་ཕྱིར་ཡོང་དུས་ནི་ངེད་ཚོ་བརྗེད་མི་འདུག་གསུངས། 

			དེ་སྔོན་ང་མདོ་མང་དགོན་པའི་གྲྭ་པ་དཀྱུས་མ་ཙམ་ལས་མིན་ཡང་། དེ་ནས་བཟུང་ཁོང་རྣམ་པས་ང་ལ་རེ་བ་ཆེན་པོ་བཞག་ཅིང་། སྤྲུལ་སྐུ་ཏིཥྛས་ད་ལྟ་ཁྱོད་ཀྱིས་ཆོས་ཀྱི་རྗེ་ཉིད་ཀྱི་སྐུ་མདུན་ནས་ཐོས་བསམ་སྒོམ་གསུམ་བྱེད་བཞིན་ཡོད་པས། རྗེས་སུ་མདོ་མང་དགོན་ལ་ཡང་ལྟ་རྟོག་ཡག་པོ་བྱེད་རྒྱུ་འཆུག་མི་རུང་། ང་ཚོ་ད་ནི་རྒས་ཚར་བས་ཅི་ཙམ་ཞིག་ལ་འདུག་རྒྱུ་འོང་བ་སུ་ཞིག་གིས་ཤེས། དགོན་པ་འདི་འདྲའི་ཆེན་པོ་ཞིག་དང་། ཚོ་བ་འདི་འདྲའི་མང་པོ་ཞིག་ལ་ཆོས་གསུང་བའི་འགན་ཐམས་ཅད་མཁན་པོ་ཏེ་པ་གཅིག་པུའི་ཕྲག་སྟེང་དུ་ལྷུང་འདུག་པས། ཕྱིན་ཆོད་ཁྱོད་ཀྱིས་ཁོང་ལ་རོགས་ཅི་ཐུབ་གང་ཐུབ་བྱེད་དགོས། ཞེས་ཡང་ཡང་གསུངས་སོང་བར། ངས་ཀྱང་ཁོང་ལ་དེ་ལྟར་བྱེད་རྒྱུའི་ཁས་ལེན་ཞུས་པ་ཡིན། དེར་བརྟེན་བླ་མ་ཁོང་རྣམ་པ་སྐུ་ཞི་བར་གཤེགས་རྗེས། ངས་མདོ་མང་དགོན་ལ་ད་བར་དུ་ཅི་ནུས་ཅི་ལྕོགས་ཀྱིས་ཞབས་ཕྱི་ཞུ་བའི་རྒྱུ་མཚན་གཅིག་ཀྱང་དེ་ལ་ཐུག་ཡོད།

			དེ་དུས་མཁན་པོ་ཏེ་པས་མདོ་མང་དགོན་པའི་བཤད་གྲྭའི་དགེ་འདུན་པ་ཉི་ཤུ་ལྷག་ལ། དབུ་མ་འཆད་བཞིན་བཞུགས་འདུག་ཅིང་། དགོན་པའི་ཆ་རྐྱེན་ཤིན་ཏུ་ཞན་པས། སྐྱོར་སྦྱོང་བྱེད་སའི་འཛིན་གྲྭ་ལ་སློབ་ཁང་ཡང་མེད་པས། གྱང་ཁུགས་ལ་ས་ཕུང་འགའ་རེ་སྤུངས་ཡོད་པའི་ཟུར་ཞིག་ནས་སྐྱོར་ཁྲིད་མཛད་ཀྱིན་གདའ། འོན་ཀྱང་ཁོང་རྣམ་པས་ཐོས་བསམ་སློབ་གཉེར་ལ་བརྩོན་འགྲུས་ཆེན་པོ་མཛད་ཀྱིན་འདུག་པར་མ་ཟད། སྤྲུལ་སྐུ་ཏིཥྛས་ཀྱང་གྲྭ་རྐྱང་དཀྱུས་མ་རྣམས་ཀྱི་མདུན་ནས་སྐྱོར་ཁྲིད་ཞུ་བཞིན་འདུག བགྲོ་གླེང་གི་སྐབས་སུ་ཐུགས་ལ་དོགས་པ་རེ་ཤར་དུས། སྤྲུལ་སྐུ་ཁོང་གིས་མཁན་པོ་ཏེ་པ་ལ་འདྲི་ཕོད་པར་མི་འདུག་གསུངས་ནས། དོགས་པ་གང་ཡོད་བཀའ་འདྲི་ཞུ་རུ་འཇུག་པར། གྲྭ་ཆུང་དཀྱུས་མ་རྣམས་མངགས་གཏོང་མཛད་ཀྱིན་གདའ། 

			དོན་དངོས་སུ་སྤྲུལ་སྐུ་ཏིཥྛ་ནི་མདོ་མང་དགོན་གྱི་དགོན་བདག་སྤྲུལ་སྐུ་ཆེ་ཤོས་ཤིག་ཡིན་པར་མ་ཟད། བླ་མ་རླབས་ཆེན་ཞིག་ཀྱང་རེད། ༡༩༨༦ ལོར་ཆོས་ཀྱི་རྗེ་ཉིད་ཀྱིས་སྒར་ལ་ཁོང་གདན་འདྲེན་ཞུས་ཏེ། འདུས་པ་སྤྱི་ལ་ཟླ་བ་ལྔ་ལྷག་གི་རིང་བཀའ་འགྱུར་རོ་ཅོག་གི་བཀླགས་ལུང་སྩོལ་དུ་བཅུག་ཀྱང་། ཁོང་ལ་ང་རྒྱལ་དང་ཁེངས་དྲེགས་ཀྱི་རྣམ་པ་སྤུ་ཙམ་ཡང་མེད་པས། གྲྭ་རྐྱང་དཀྱུས་མ་དག་གི་མདུན་ནས་ཀྱང་ཆོས་ཉན་པ་རེད། ཁོང་གི་མཛད་པ་དེས་ང་ལ་བག་ཆགས་ཤིན་ཏུ་ཟབ་མོ་བཞག་ཅིང་། སྤྲུལ་སྐུ་ང་རྒྱལ་ཤིན་ཏུ་ཆེ་བ་འགའ་རེ་ལ་ཐུག་འོང་བའི་དུས་སུ། ངས་ཁོང་གི་མཛད་སྤྱོད་དེ་དག་རྟག་ཏུ་ཡིད་ལ་དྲན་འོང་གི་འདུག 

			༡༩༩༠ ལོའི་ཟླ་༡༢ ཚེས་༡༢ ་ནས་ཟླ་༡༢ ཚེས་༢༥ །

			ང་བླ་རུང་སྒར་ལ་ཕྱིར་སླེབས་ཤིང་། འདས་པའི་ཉི་མ་རེ་གཉིས་ཀྱི་ནང་དུ། ཆོས་ཀྱི་རྗེ་ཉིད་གནས་སྐོར་ལ་བྱོན་སྐབས་གཏེར་ནས་སྤྱན་དྲངས་པའི་གཏེར་ཆོས་ཕུར་པ་མགུལ་ཁུག་མ་སོགས་གསུང་ཆོས་ཚང་མའི་ཁྲིད་ལུང་། སློབ་ཚོགས་འདུས་པ་སྤྱི་ལ་ཐུགས་བརྩེ་བ་ཆེན་པོས་བསྩལ་གནང་འདུག 

			རྗེ་ཉིད་ཀྱིས་ང་ཕྱིར་སླེབས་འདུག་པ་གཟིགས་ཏེ། ཕྱི་རྒྱལ་ནས་ཉོས་པའི་ཤིང་གི་ཁྱིམ་ཆས་ཐམས་ཅད་ཧོང་ཀོང་ནས་ཁྲིང་ཏུའུ་ལ་ཐོན་འདུག་ཟེར་བས། ཁྱོད་ལེན་དུ་སོང་ན་ཨེ་ཆོག་གསུངས་པར། ངས་འཕྲལ་དུ་དང་ལེན་ཞུས་ནས་ལེན་དུ་སོང་བ་ཡིན། 

			ཐེངས་འདིར་རྗེ་ཉིད་དང་མཉམ་དུ་འགྲོ་བ་མ་ཡིན་པས། ཆེད་སྤྱོད་རླངས་འཁོར་མེད་པ་དང་། མཁན་པོ་ནོར་པ་ངའི་རོགས་སུ་ཁྲིད་དེ་བླ་རུང་སྒར་ནས་གསེར་རྟ་རྫོང་ལ་རྐང་འགྲོས་སུ་སོང་ཞིང་། ཁྲིང་ཏུའུ་ལ་འགྲོ་བའི་རླངས་འཁོར་ཉི་མ་གཅིག་ལ་བསྒུགས་ཀྱང་བཙལ་རྒྱུ་རྙེད་མ་བྱུང་། ཕྱིར་ཉིན་ཉིན་གུང་སྦྲགས་འཁོར་ཞིག་ལོན་པས་དེའི་ནང་དུ་བསྡད་ནས་སོང་བ་ཡིན། ཡིན་ཡང་ངེད་གཉིས་འཕྲིན་ཡིག་མང་པོའི་གསེབ་ཏུ་བཙངས་ནས། རྒྱབ་ཕྱོགས་ཀྱི་འཁོར་སྒམ་ནང་དུ་དབུགས་འཐིབས་འཐིབས་པའི་ངང་སྡོད་དགོས་བྱུང་བ་དང་། དེའི་ཁར་ལམ་ནས་ཤིན་ཏུ་འགྲོ་མི་བདེ་བའི་རྐྱེན་གྱིས། ཕར་གཡོ་ཚུར་སྐྱོམ་མང་པོ་བྱུང་བས། འཁོར་དུག་ཚབས་ཆེན་ཕོགས་ཏེ་བར་མ་ཆད་དུ་སྐྱུག་དགོས་ཐུག་ཅིང་། བར་སྨད་ལ་སླེབས་རྗེས་སྐྱུག་དྲགས་ནས་ལུས་པོའི་ཤུགས་ཀྱང་ཟད་ཟད་ལ་ཐུག་པས། རླངས་འཁོར་ལས་མི་འབབ་ཀ་མེད་དུ་གྱུར་ཏེ། འདྲུད་འཐེན་ཞིག་གི་ནང་ལ་བསྡད་ནས་སོང་བ་དང་། ཅུང་ཟད་འགོར་རྗེས་སླར་ཡང་རླངས་འཁོར་གཞན་ཞིག་ལོན་ནས། རིམ་གྱིས་དར་རྩེ་མདོར་སླེབས་སོང་། 

			དར་མདོ་ལ་དགེ་བསྙེན་རྒས་པ་ངོ་ཤེས་འགའ་རེ་ཡོད་པ་དེ་དག་གིས། ངེད་གཉིས་ལ་ཁྲིང་ཏུའུ་ལ་འགྲོ་བའི་སྤྱི་སྤྱོད་འཁོར་ཆེན་གྱི་འཛིན་ཡིག་ཉོ་བའི་རོགས་བྱས་པ་དང་། ཁྲིང་ཏུའུ་ལ་སླེབས་རྗེས་ཆོས་ཀྱི་རྗེ་ཉིད་ཀྱི་ཁྱིམ་ཆས་ཐོན་འདུག་པ་རྣམས་བླངས་ཤིང་། ཅ་ལག་མང་པོ་རང་ནི་མེད་པས་ཕལ་ཆེར་རྒྱ་མ་བཅུ་ཉི་ཤུ་ལྷག་ལས་མི་འདུག ཕྱིར་ལོག་དུས་ཀྱང་རླངས་འཁོར་ལན་ཁ་ཡར་ལ་བརྗེ་དགོས་བྱུང་ནས་སོང་བས། མཐར་སྒར་ལ་སླེབས་ཤིང་། སྔ་ཕྱིར་ཉི་མ་བཅུ་ལྷག་འགོར་སོང་། ད་ལྟ་ནི་དེ་དུས་ནང་བཞིན་དཀའ་ཚེགས་ཆེན་པོ་ཅི་ཡང་རྒྱག་མི་དགོས་པར། ཁ་པར་ཞིག་བརྒྱབས་ཚར་རྗེས། ཉི་མ་རེ་གཉིས་ལས་མི་འགོར་བར། མགྱོགས་སྐྱེལ་གྱིས་ཅ་ལག་ཡོད་ཚད་སྒར་ལ་སྐྱེལ་ཐུབ་པར་བྱེད་འོང་གི་འདུག 

			རྒྱ་གར་གྱི་ཁྱིམ་ཆས་དེ་དག་ལོན་འདུག་པ་གཟིགས་རྗེས། ཆོས་ཀྱི་རྗེ་ཉིད་ཐུགས་ཤིན་ཏུ་དགྱེས་པའི་ཚུལ་མཛད་ཅིང་། སྐྱེས་ཆེན་དམ་པ་རྣམས་དངོས་པོ་ལ་ཆགས་ཞེན་སྤུ་ཙམ་མེད་ཀྱང་། སྣང་ཚུལ་ལ་རང་རང་ལ་མཁོ་བའི་རྟེན་འབྲེལ་མཚོན་བྱེད་ཙམ་གྱི་དངོས་རྫས་ནི་ཅིས་ཀྱང་དགོས་རྒྱུར་འདུག་པ་འདྲ་ལ། ང་ལ་མཚོན་ནས་བཤད་ན་ཆོས་ཀྱི་རྗེ་ཉིད་ཀྱིས་ཅི་ཞིག་མཁོ་བར་འདུག་གསུངས་པའམ། ཡང་ན་ཅི་ཞིག་སྒྲུབ་དགོས་པར་འདུག་གསུངས་པ་སོགས་གསུང་ཅི་ལྟ་བུ་ཞིག་བྱོན་ཡང་། ངས་དེ་དག་རྣམ་པར་རྟོག་པའི་འཇུར་བུའི་ནང་དུ་དྲངས་ནས། དེ་ལ་དགོས་པ་ཡོད་མེད་སོགས་མི་ལྟ་བར། རྗེ་བླ་མ་ཉིད་ལ་མཁོ་བའི་དངོས་པོ་ཞིག་ཡིན་ནས་བཟུང་། དེ་ལ་དགོས་པ་དང་དགོངས་གཞི་བསམ་གྱིས་མི་ཁྱབ་པ་ངེས་པར་དུ་ཡོད་རྒྱུ་རེད་བསམས་ནས། བཀའ་ཇི་ལྟར་བསྩལ་པ་བཞིན་ཁུར་དུ་བླངས་པར་བྱས་ནས། ངས་ཐབས་བརྒྱ་ཇུས་སྟོང་གིས་ལེགས་པོ་རང་ཞིག་ཨེ་འོང་བལྟས་ནས་སྒྲུབ་ཅི་ཐུབ་བྱེད་བཞིན་ཡོད། 

			༡༩༩༠ ལོའི་ཟླ་༡༢ ཚེས་༢༦ །

			སྒར་ལ་ཕྱིར་ལོག་རྗེས། ཆོས་ཀྱི་རྗེ་ཉིད་ཀྱིས་ང་སྐུ་མདུན་དུ་བོས་ཏེ་ཞལ་སྔ་ནས། ད་ལན་ངེད་ཚོ་ཕྱི་རྒྱལ་ལ་འགྲོ་སྐབས་ཁྱོད་ཀྱིས་གོ་ཆེན་པོ་བཅད་སོང་བས་ང་ཧ་ཅང་དགའ་བཞིན་ཡོད། ཁྱོད་ཀྱིས་བྱ་བ་གང་ཡིན་ལ་འབད་འབུངས་ཧུར་ཐག་བྱེད་པར་མ་ཟད། ཉེ་འཁོར་གྱི་མི་རྣམས་ལ་ཡང་འགྲིག་མོ་མཐུན་མོ་བྱེད་ཤེས་ཤིང་། ཡི་གེ་པའི་ལས་ཀ་ཡང་ཤིན་ཏུ་ལེགས་པོ་རང་བསྒྲུབས་སོང་། ཁྱད་པར་དུ་གསང་བ་སྲུང་དགོས་པ་རྣམས་ཁྱོད་ཀྱིས་གཞན་སུ་ལ་ཡང་མི་བཤད་པར། ཅི་ཞིག་བཤད་རུང་བ་དང་ཅི་ཞིག་བཤད་མི་རུང་བ་རྣམས་སྤུ་རིས་ཕྲ་མོའི་སྒོ་ནས་ལེགས་པར་ཕྱེད་ཀྱི་འདུག་ཅིང་། ངེད་ཚོར་གཞན་ལ་བཤད་མི་རུང་བའི་བྱ་བ་ངན་པ་ཅི་ཡང་མེད་ཀྱང་། གསང་བ་སྲུང་ཐུབ་པ་ནི་རྩ་དོན་གལ་ཆེན་ཞིག་རེད། ད་ལོ་གསུམ་གྱི་རྗེས་ལ་ང་ཨ་རི་དང་ཁེ་ན་ཏ་སོགས་ནུབ་ཕྱོགས་རྒྱལ་ཁབ་ཁག་ལ་འགྲོ་འཆར་ཡོད་པས། ཁྱོད་ལ་མོས་པ་ཡོད་ན་ངས་ཁྱོད་ཁྲིད་བསམ་གི་ཡོད། འོན་ཀྱང་ད་དུང་ལམ་ལྷོང་ཡག་པོ་འོང་མིན་མི་ཤེས་པས། ཁྱོད་ཀྱིས་གཞན་སུ་ལ་ཡང་སྐད་ཅ་དེ་བཤད་མི་དགོས། དེས་མི་ཚད་ད་དུང་ཨ་རི་ལ་འགྲོ་བའི་ལམ་ཡིག་བཟོ་བ་སོགས་ཁོངས་སུ་གཏོགས་པའི་བྱ་བ་འགའ་རེ་ལ། མངོན་ཆུང་ངང་གྲ་སྒྲིག་བྱེད་དགོས་པ་ཡོད་ཅེས་བཀའ་ཕེབས་སོང་བར། ངས་ཀྱང་དེ་མ་ཐག་ལེགས་སོ་རང་ཞུས་ནས། བྱ་བ་སྣ་ཚོགས་པ་ལ་ཉེར་བསྡོགས་འདྲ་མིན་རྩོམ་པའི་མགོ་ཚུགས་ཤིང་། དེའི་སྐབས་ཐམས་ཅད་དུ་ང་མངོན་ཆུང་ངང་བསྡད་ནས་གསང་བ་སྲུང་ཐུབ་པར་བྱས་པ་ཡིན། དེ་ནས་ཨ་རི་ལ་འགྲོ་རན་པའི་དུས་ལ་ཁེལ་ནས། ལམ་ཡིག་ཐོག་ཏུ་ཐོངས་མཆན་འགོད་པ་སོགས་ཁོངས་སུ་གཏོགས་པའི་འགྲོ་ལུགས་ཐམས་ཅད་ཚགས་སུ་ལེགས་པར་ཚུད་ཚར་རྗེས། ཆོས་ཀྱི་རྗེ་ཉིད་ཀྱིས་ད་གདོད་སློབ་ཚོགས་དགེ་འདུན་འདུས་པ་སྤྱི་ལ། ཨ་རི་སོགས་སུ་ཕེབས་རྒྱུ་ཡིན་སྐོར་ཡོངས་ཁྱབ་ཀྱི་ཚུལ་དུ་བསྒྲགས་པ་རེད། 

			སྐབས་དེར་མཁན་པོ་ཚུལ་ཁྲིམས་བློ་གྲོས་ཀྱིས་ཤིན་ཏུ་ཧ་ལས་པའི་ངང་། ཁྱེད་ཚོས་འགྲོ་ལུགས་ཐམས་ཅད་ལེགས་པར་བསྒྲུབས་ཚར་རྗེས། ངས་ད་གདོད་གོ་སོང་། ང་ལ་སྔ་ཙམ་ནས་མི་བཤད་པ་ཅི་ཡིན་ཟེར་བ་ལ། ངས་ཆོས་ཀྱི་རྗེ་ཉིད་ཀྱིས་གཞན་སུ་གཅིག་ལ་ཡང་མི་བཤད་པར་གསང་བ་བྱེད་དགོས་གསུངས་སོང་སྨྲས་པས། ཁོང་གིས་ཁྱོད་ཀྱིས་གསང་བ་ནན་མོ་བྱས་འདུག་ཟེར་ཡང་། ཁོང་གི་ཐུགས་དཀྱེལ་ཤིན་ཏུ་ཡངས་པས། འདི་ཙམ་ལ་ཐུགས་སྣང་ཅི་ཡང་མི་མཛད་པ་རེད། 

